(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΝΓ΄

Δευτέρα, 14 Ιουλίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας της Βουλευτού κ. Μ. Σούκουλη-Βιλιάλη , σελ.
3. Ανακοινώνεται επιστολή από τις 14 Ιουλίου 2025 προς τον Πρόεδρο της Βουλής του Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη, ο οποίος γνωστοποιεί ότι ως Κοινοβουλευτικός Εκπρόσωπος της Κοινοβουλευτικής Ομάδας της Νέας Δημοκρατίας για τα ζητήματα αρμοδιότητας της Επιτροπής Μορφωτικών Υποθέσεων και της Επιτροπής Κοινωνικών Υποθέσεων ορίζεται ο Βουλευτής κ. Μακάριος Λαζαρίδης, ως Κοινοβουλευτικός Εκπρόσωπος της Κοινοβουλευτικής Ομάδας της Νέας Δημοκρατίας για τα ζητήματα αρμοδιότητας της Επιτροπής Εθνικής Άμυνας και Εξωτερικών Υποθέσεων και της Επιτροπής Δημόσιας Διοίκησης, Δημόσιας Τάξης και Δικαιοσύνης ορίζεται ο Βουλευτής κ. Δημήτρης Καιρίδης και ως Κοινοβουλευτικός Εκπρόσωπος της Κοινοβουλευτικής Ομάδας της Νέας Δημοκρατίας για τα ζητήματα αρμοδιότητας της Επιτροπής Οικονομικών Υποθέσεων και της Επιτροπής Παραγωγής και Εμπορίου ορίζεται ο Βουλευτής κ. Παναγιώτης Μηταράκης, σελ.
4. Ανακοινώνεται ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2023 «Ποινική ευθύνη των Υπουργών», όπως ισχύουν, την 14.7.2025 ποινική δικογραφία που αφορά στην Υπουργό Πολιτισμού Στυλιανή Μενδώνη, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Δικαιοσύνης με θέμα: «Σκοπιμότητες και εξυπηρέτηση ημετέρων πίσω από τη σύμβαση του Υπουργείου Δικαιοσύνης για το πληροφοριακό σύστημα στην ιατροδικαστική», σελ.
 β) Προς τον Υπουργό Εθνικής Οικονομίας και Οικονομικών με θέμα: « Άμεση ανάγκη στήριξης των μικρών και μικρομεσαίων επιχειρήσεων του κλάδου επισκευής οχημάτων στην Περιφερειακή Ενότητα Δράμας και στην υπόλοιπη χώρα», σελ.
 γ) Προς τον Υπουργό Εθνικής Άμυνας με θέμα: «Σχεδιασμός για δημιουργία β€Σώματος Υπαξιωματικών’ και υποβάθμιση της βαθμολογικής εξέλιξης των αποφοίτων Ανώτερων Στρατιωτικών Σχολών Υπαξιωματικών», σελ.
 δ) Προς την Υπουργό Εργασίας και Κοινωνικής Ασφάλισης με θέμα: «Για τον θάνατο ξενοδοχοϋπαλλήλου εν ώρα εργασίας σε μεγάλο ξενοδοχείο στο Ηράκλειο Κρήτης» , σελ.
 ε) Προς την Υπουργό Τουρισμού, με θέμα: «Να μην προχωρήσει η ιδιωτικοποίηση του Ξενία Ήλιος στη Χερσόνησο, αλλά να συντηρηθεί από το κράτος για τις ανάγκες της Σχολής Ανώτερης Επαγγελματικής Κατάρτισης Τουρισμού», σελ.
 στ) Προς την Υπουργό Κοινωνικής Συνοχής και Οικογένειας με θέμα: «Η υποχρηματοδότηση και η υποστελέχωση βάζει σε κίνδυνο τη ζωή ατόμων με βαριά αναπηρία», σελ.
 ζ) Προς την Υπουργό Παιδείας, Θρησκευμάτων και Αθλητισμού:
 i. με θέμα: «Ανάγκη σύστασης οργανικών θέσεων για διδάσκοντες Φυσικής Αγωγής κλάδου β€’ΠΕ-11’’», σελ.
 ii. με θέμα: «Περιορισμός τμημάτων εισαγωγής στο Μουσικό Σχολείο Σπάρτης», σελ.
 η) Προς τον Υπουργό Υποδομών και Μεταφορών με θέμα: «Σε εκκρεμότητα παραμένει εδώ και χρόνια η ολοκλήρωση της σιδηροδρομικής διασύνδεσης Αιγίου-Πάτρας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
 Κατάθεση σχεδίων νόμου:, σελ.
 1. Οι Υπουργοί Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας ,Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Μετανάστευσης και Ασύλου, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης Κλιματικής Κρίσης και Πολιτικής Προστασίας και Επικρατείας, καθώς και Οι Αναπληρωτές Υπουργοί Παιδείας, Θρησκευμάτων και Αθλητισμού και Υποδομών και Μεταφορών κατέθεσαν στις 11.7.2025 σχέδιο νόμου «Κώδικας Φορολογίας Περιουσίας», σελ.
 2. Οι Υπουργοί Δικαιοσύνης, Εθνικής Οικονομίας και Οικονομικών, Εξωτερικών, Εθνικής Άμυνας και Εσωτερικών, Υγείας, Προστασίας του Πολίτη Ανάπτυξης, Εργασίας και Κοινωνικής Ασφάλισης, Πολιτισμού, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, καθώς και ο Υφυπουργός στον Πρωθυπουργό κατέθεσαν στις 12.7.2025 σχέδιο νόμου «Παρεμβάσεις στον Κώδικα Πολιτικής Δικονομίας - Τροποποιήσεις σχετικά με τη δημοσίευση διαθηκών - Τροποποιήσεις στο ρυθμιστικό πλαίσιο των ανακοπών κατά της αναγκαστικής εκτέλεσης με σκοπό την επιτάχυνση της εκδίκασης - Λοιπές διατάξεις αρμοδιότητας του Υπουργείου Δικαιοσύνης», σελ.

ΠΡΟΕΔΡΕΥΩΝ

ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:

 ΛΑΜΠΡΟΥΛΗΣ Γ. , σελ.

Β. Επί των επικαίρων ερωτήσεων:

 ΑΘΑΝΑΣΙΟΥ Μ. , σελ.
 ΒΛΑΣΗΣ Κ. , σελ.
 ΓΡΗΓΟΡΑΚΟΥ Π. , σελ.
 ΔΑΒΑΚΗΣ Α. , σελ.
 ΔΑΓΚΑ Π. , σελ.
 ΚΑΡΑΓΚΟΥΝΗΣ Κ. , σελ.
 ΚΑΡΑΜΑΝΛΗ Ά. , σελ.
 ΚΟΚΚΑΛΗΣ Β. , σελ.
 ΚΥΡΑΝΑΚΗΣ Κ. , σελ.
 ΚΩΤΣΗΡΑΣ Γ. , σελ.
 ΛΙΑΚΟΥΛΗ Ε. , σελ.
 ΜΙΧΑΗΛΙΔΟΥ Δ. , σελ.
 ΜΠΟΥΓΑΣ Ι. , σελ.
 ΝΙΚΟΛΑΪΔΗΣ Α. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΓ΄

Δευτέρα 14 Ιουλίου 2025

Αθήνα, σήμερα στις 14 Ιουλίου 2025, ημέρα Δευτέρα και ώρα 14.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής **κ. ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-7-2025 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΡΝΒ**΄** συνεδριάσεώς του, της Παρασκευής 11 Ιουλίου 2025, σε ό,τι αφορά την ψήφιση στο σύνολο του σχεδίου νόμου: «Αναμόρφωση του πλαισίου για την επαγγελματική κατάρτιση υπαλλήλων που χειρίζονται δημόσιες συμβάσεις, του πλαισίου για την προετοιμασία και την ανάθεση δημοσίων συμβάσεων και την έννομη προστασία στον τομέα των δημοσίων συμβάσεων, του πλαισίου εθνικών υποδομών ποιότητας και του πλαισίου ίδρυσης, επέκτασης και εκσυγχρονισμού των μεταποιητικών δραστηριοτήτων στην Περιφέρεια Αττικής».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επικαίρων ερωτήσεων σήμερα, Δευτέρα 14 Ιουλίου 2025, οι επίκαιρες ερωτήσεις που θα συζητηθούν είναι οι εξής:

Η υπ’ αριθμ. 1178/7-7-2025 επίκαιρη ερώτηση που θα απαντηθεί από την Υπουργό Κοινωνικής Συνοχής και Οικογένειας κ. Δόμνα-Μαρία Μιχαηλίδου.

Η υπ’ αριθμ. 1170/4-7-2025 επίκαιρη ερώτηση θα απαντηθεί από τον Αναπληρωτή Υπουργό Υποδομών και Μεταφορών κ. Κωνσταντίνο Κυρανάκη.

Η υπ’ αριθμ. 1172/4-7-2025 επίκαιρες ερώτηση η οποία θα απαντηθεί από τον Υφυπουργό Εθνικής Οικονομίας και Οικονομικών κ. Γεώργιο Κώτσηρα.

Η υπ’ αριθμ. 1173/4-7-2025 επίκαιρη ερώτηση η οποία θα απαντηθεί από τον Υφυπουργό Εθνικής Άμυνας κ. Αθανάσιο Δαβάκη.

Οι υπ’ αριθμ. 1159/30-6-2025 και 1165/3-7-2025 επίκαιρες ερωτήσεις οι οποίες θα απαντηθούν από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.

Η υπ’ αριθμ. 1180/7-7-2025 επίκαιρη ερώτηση η οποία θα απαντηθεί από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.

Η υπ’ αριθμ. 1162/1-7-2025 επίκαιρη ερώτηση η οποία θα απαντηθεί από τον Υφυπουργό Δικαιοσύνης κ. Ιωάννη Μπούγα.

Η υπ’ αριθμ. 1182/7-7-2025 επίκαιρη ερώτηση η οποία θα απαντηθεί από την Υφυπουργό Τουρισμού κ. Άννα Καραμανλή.

Η υπ’ αριθμ. 1183/7-7-2025 επίκαιρη ερώτηση που απευθύνεται προς τον Αντιπρόεδρο της Κυβέρνησης και Υπουργό Επικρατείας κ. Κωνσταντίνο Χατζηδάκη, δεν θα απαντηθεί λόγω αναρμοδιότητας.

Η υπ’ αριθμ. 1164/2-7-2025 επίκαιρη ερώτηση που απευθύνεται προς τον Υπουργό Προστασίας του Πολίτη κ. Μιχαήλ Χρυσοχοΐδη, δεν θα απαντηθεί λόγω αναρμοδιότητας.

Η υπ’ αριθμ. 1184/7-7-2025 επίκαιρη ερώτηση που απευθύνεται προς τον Υπουργό Περιβάλλοντος και Ενέργειας κ. Σταύρο Παπασταύρου, δεν θα απαντηθεί λόγω αναρμοδιότητας.

Η υπ’ αριθμ. 1176/7-7-2025 επίκαιρη ερώτηση που απευθύνεται προς τον Υπουργό Κλιματικής Κρίσης και Πολιτικής Προστασίας κ. Ιωάννη Κεφαλογιάννη, δεν θα απαντηθεί λόγω αναρμοδιότητας.

Στο σημείο αυτό, ξεκινάμε με την πρώτη, με αριθμό 1162/1-7-2025, επίκαιρη ερώτηση πρώτου κύκλου της Βουλευτού Λάρισας της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Ευαγγελίας Λιακούλη προς τον Υπουργό Δικαιοσύνης με θέμα: «Σκοπιμότητες και εξυπηρέτηση ημετέρων πίσω από τη σύμβαση του Υπουργείου Δικαιοσύνης για το πληροφοριακό σύστημα στην ιατροδικαστική».

Θα απαντήσει ο Υφυπουργός Δικαιοσύνης κ. Ιωάννης Μπούγας.

Κυρία Λιακούλη, έχετε τον λόγο για την πρωτολογία σας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Καλησπέρα σας, κύριε Υπουργέ.

Φέρνουμε το θέμα αυτό στη διαδικασία του κοινοβουλευτικού ελέγχου, διότι τα πράγματα πλέον είναι εξαιρετικά σοβαρά. Και δεν είναι μόνο σοβαρά εξαιτίας των σκανδάλων που ταλανίζουν τη χώρα και δυστυχώς, πλέον, η τροχιά τους είναι ανεξέλεγκτη και το αποτύπωμά τους τεράστιο, αλλά εδώ αντιμετωπίζουμε και ζητήματα που έχουν σχέση με τη διαφθορά και τη διαφάνεια, με το κράτος δικαίου και με τον τρόπο με τον οποίο λειτουργείτε εσείς, η ναυαρχίδα των Υπουργείων, το Υπουργείο Δικαιοσύνης.

Μετά τον Γενάρη του 2025 που το Υπουργείο σας, κύριε Υπουργέ, άλλαξε τη σχετική νομοθεσία σχετικά με την αναδιοργάνωση των ιατροδικαστικών υπηρεσιών, τα μάτια μας και τα αυτιά μας δεν μπορούν να πιστέψουν αυτά που βλέπουν και ακούνε. Αυτή η περιβόητη «αναδιοργάνωση» είναι η πλήρης αποδιοργάνωση.

Κλείσατε την Πάτρα, αλλά δεν αναπληρώσατε την Πάτρα με τα τελευταία γεγονότα. Κλείσατε την Κοζάνη. Υποστελεχώσατε τη Λάρισα, μεταφέρθηκε ένας ιατροδικαστής στα Γιάννενα. Κλείνετε τη Σύρο που πάει στον Πειραιά. Παραιτήθηκε ιατροδικαστής. Την ίδια ώρα, όλη η Πελοπόννησος λειτουργεί με δύο ιατροδικαστές στην Κόρινθο -και εκεί βάλατε και το χεράκι σας και αυτόν που έχει λιγότερα προσόντα, τον κάνατε και προϊστάμενο. Όλη η Αθήνα έχει τρεις ιατροδικαστές. Η Θεσσαλονίκη έχει δύο. Παίρνουν 1.700 ευρώ το μήνα οι νεοδιοριζόμενοι. Κανένα απολύτως κίνητρο. Μείναμε με τριάντα πέντε περίπου ιατροδικαστές σε ολόκληρη την Ελλάδα και έξι φεύγουν τον επόμενο καιρό, τους επόμενους μήνες.

Και ενώ συμβαίνουν όλα αυτά και ενώ δεν έχετε καμία κινητροδότηση, τάζετε λαγούς και πετραχήλια. Πουλάτε φύκια για μεταξωτές κορδέλες, λέγοντας «αναδιαρθρώνουμε», «αναδιοργανώνουμε», «ανασυγκροτούμε» και όλα αυτά τα τσιτάτα που η Κυβέρνηση σας ξέρει να χρησιμοποιεί. Πλην, όμως, η αλήθεια είναι εδώ, μπροστά στα μάτια μας και εξελίσσεται.

Και δεν φτάνουν αυτά και άλλα τόσα -που θα πω στη δευτερολογία μου- «βάζετε χέρι» σε κάποια πράγματα, στα οποία δεν καταλαβαίνω με ποιον τρόπο τα αποφασίζετε. Έτσι, λοιπόν, υπάρχουν αποκαλυπτικά δημοσιεύματα της ερευνητικής δημοσιογραφίας, βεβαίως, η οποία σας είναι και πολύ ενοχλητική. Δημοσίευσε, λοιπόν, το in.gr, αναδημοσίευσε ο «Οικονομικός Ταχυδρόμος», ο κ. Λαμπρόπουλος κ.λπ., ότι στο Πανεπιστήμιο Πειραιά και στο εργαστήρι Βιοϊατρικής αναθέσατε με χρηματοδότηση από το Ταμείο Ανάκαμψης και Ανθεκτικότητας την ανάπτυξη πληροφοριακού συστήματος στις ιατροδικαστικές υπηρεσίες.

Το πληροφοριακό σύστημα σε υπηρεσίες είναι εθνικός στόχος, βεβαίως. Ο τρόπος που γίνεται, όμως, είναι το ζητούμενο. Κοντολογίς πήρατε αυτήν τη σύμβαση, την αναθέσατε χωρίς να έχετε κάνει καμία διαβούλευση. Ποιο Πανεπιστήμιο, ας πούμε, είναι καλύτερο, το ΕΚΠΑ, για παράδειγμα, είναι καλύτερο, το ΑΠΘ; Όταν λέμε καλύτερο εννοούμε έχει εμπειρία περισσότερη, δεν έχει; Την σπάσετε και την αναθέσατε.

Έλα, όμως, που αυτοί οι ερευνητές λένε ότι αυτό το μοναδικό έργο, που αμφισβητούν και το έργο, δηλαδή, ότι δεν υπάρχει αυτό το πράγμα και πάτε να πρωτοστατήσετε, δήθεν, σε ένα έργο, το οποίο αναθέτετε σε έναν στενότατο συγγενή, υιό από ό,τι λένε οι πληροφορίες, της υπηρεσιακής διευθύντριας του Υπουργείου και μάλιστα ότι κατά πρωτοφανή τρόπο έχει λάβει ήδη το 10% του τιμήματος, δηλαδή, περί τα 65.000 ευρώ καθαρά.

Κατ’ αρχήν εγώ θέλω στην πρωτολογία μου, κύριε Υπουργέ, να μου πείτε αν αυτό συμβαίνει, αν πράγματι αναθέσατε αυτή τη σύμβαση την προγραμματική στο συγκεκριμένο εργαστήρι και αν γνωρίζατε και συνδέεται η ύπαρξη του στενότατου συγγενή με την υπηρεσιακή σας Διευθύντρια. Πρώτα θέλω να απαντήσετε σ’ αυτό.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Μπούγα, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Κυρία συνάδελφε, απαντώ σε όλα. Και μάλιστα απαντώ, όπως γνωρίζετε, με πληρότητα και με έγγραφα, τα οποία τεκμηριώνουν τις απαντήσεις μου.

Πρέπει, λοιπόν, να σας πω ότι ο στόχος του Υπουργείου Δικαιοσύνης είναι να αντιμετωπιστούν οι μεγάλες καθυστερήσεις λόγω της έλλειψης μέτρων και προσωπικού στις ιατροδικαστικές υπηρεσίες της χώρας, οι οποίες δημιουργούν μεγάλες καθυστερήσεις, αναβολές των δικών και υποθάλπουν φαινόμενα διαφθοράς. Γι’ αυτό, λοιπόν, αποφασίστηκε από το Υπουργείο Δικαιοσύνης η εγκατάσταση στις ιατροδικαστικές υπηρεσίες πληροφοριακού συστήματος.

Προς τον σκοπό αυτό -και έρχομαι τώρα να απαντήσω συγκεκριμένα και στα δύο σκέλη της ερώτησής σας- τον Δεκέμβριο του 2023 υπογράφηκε προγραμματική σύμβαση μεταξύ του Υπουργείου Δικαιοσύνης και του Πανεπιστημίου Πειραιώς για την εκπόνηση του έργου με τίτλο: «Ερευνητικό Πληροφοριακό Σύστημα για την υποστήριξη Ιατροδικαστικών Υπηρεσιών του κράτους», έργο το οποίο χρηματοδοτείται από το Ταμείο Ανάκαμψης και Ανθεκτικότητας.

Η σύμβαση αυτή -και θα καταθέσω στα Πρακτικά αντίγραφο της σύμβασης για να την δείτε, να την μελετήσετε και να μας πείτε στη συνέχεια αν εμμένετε στην άποψή σας- έχει καταρτιστεί με βάση τις διατάξεις, τις οποίες σας αναφέρω και παρακαλώ να σημειώσετε. Το άρθρο 100 του ν.3852/2010, το άρθρο 12 της Οδηγίας 24/2014 και το άρθρο 12 του ν.4412/2016 και πληροί όλες τις νόμιμες προϋποθέσεις για την κατάρτιση προγραμματικών συμβάσεων.

Θα καταθέσω, μάλιστα, στα Πρακτικά για την επίρρωση όσων σας είπα μόλις και την απόφαση της Συγκλήτου, με την οποία εγκρίνεται η διενέργεια Προγραμματικής Συμβάσεως με το Υπουργείο Δικαιοσύνης, αναφέροντας μάλιστα και την καταλληλότητα του αντισυμβαλλομένου φορέα προς το Υπουργείο Δικαιοσύνης.

Τώρα θέλω να σας απαντήσω συγκεκριμένα για το πρώτο ερώτημα, το οποίο υπενθυμίζω αναφέρει ποια είναι τα κριτήρια και τα αντικειμενικά δεδομένα και οι αναγνωρισμένες επιστημονικές πρακτικές, που επελέγη το συγκεκριμένο ίδρυμα για την κατάρτιση της προγραμματικής.

Αρχικά θα καταθέσω, κύριε Πρόεδρε, για όσα λέω στα Πρακτικά τα έγγραφα. Υπάρχει η από 20 Οκτωβρίου 2023 δημοσίευση με τίτλο: «Έντεκα μέλη του διδακτικού και ερευνητικού προσωπικού της Σχολής Τεχνολογιών Πληροφορικής και Επικοινωνιών στην κορυφή των πλέον διακεκριμένων επιστημόνων σε ολόκληρο τον κόσμο», στην οποία αναφέρεται με βάση την κατάταξη που ανακοίνωσε ο έγκριτος επιστημονικός εκδοτικός οίκος Elsevier και το Stanford University, έντεκα μέλη του διδακτικού ερευνητικού προσωπικού της Σχολής Τεχνολογιών Πληροφορικής και Επικοινωνιών, βρίσκονται στην κορυφή των πλέον διακεκριμένων επιστημόνων σε ολόκληρο τον κόσμο.

Η εξαιρετική και τιμητική διάκριση αφορά σε επιστήμονες, οι οποίοι κατατάσσονται στο υψηλότερο 2% του επιστημονικού πεδίου, στο οποίο δραστηριοποιούνται με κριτήριο την απήχηση του έργου τους, αλλά και με βάση τα αντικειμενικά κριτήρια, όπως ο αριθμός των ετεροαναφορών ή ο συντελεστής αντίκτυπου. Ο πίνακας κατάταξης στηρίζεται στο Scopus της μεγαλύτερης βάσης δεδομένων περιλήψεων και παραπομπών επιστημονικών δημοσιεύσεων με κριτές.

Επισημαίνω πως από τα έντεκα μέλη ΔΕΠ, που περιλαμβάνονται στη λίστα τα τέσσερα ανήκουν στο Τμήμα Ψηφιακών Συστημάτων, δηλαδή στο τμήμα που υπάγεται στο Εργαστήριο Υπολογιστικής Βιοϊατρικής.

Θα καταθέσω, επίσης, στα Πρακτικά τη μελέτη του έτους 2021, δυνάμει της οποίας έλαβε χώρα η κατάταξη, αλλά και την πρόσφατη όμοια μελέτη του 2024, στην οποία περιλαμβάνονται ξανά τα ονόματα μελών ΔΕΠ κρίσιμου τμήματος του Πανεπιστημίου Πειραιώς.

Επίσης, θα καταθέσω στα Πρακτικά τρία έγγραφα, τα οποία αφορούν τις δημοσιεύσεις του Εργαστηρίου Υπολογιστικής Βιοϊατρικής σε διεθνή επιστημονικά περιοδικά εκατόν δεκατέσσερα συνολικά, σε διεθνή βιβλία συμμετοχών τριάντα μία συνολικά και σε πρακτικά και βιβλία διεθνών συνεδρίων εκατόν τριάντα έξι συνολικά. Αυτές δεν είναι, κυρία συνάδελφε, δημοσιεύσεις γενικά γύρω από την επιστήμη της Πληροφορικής, αλλά εξειδικευμένες δημοσιεύσεις στη σχέση των επιστημών υγείας, της Βιοϊατρικής και της Πληροφορικής.

Στην επιλογή λήφθηκε υπ’ όψιν ασφαλώς το δυναμικό του Εργαστηρίου Υπολογιστικής Βιοϊατρικής και ειδικότερα η ηγεσία του φορέα, διότι αυτή έχει την ακαδημαϊκή, ερευνητική και πραγματική ευθύνη και εποπτεία της υλοποίησης αυτού του καινοτόμου πληροφοριακού συστήματος.

Θα καταθέτω, επίσης, στα Πρακτικά το βιογραφικό σημείωμα του κ. Ηλία Μαγκλογιάννη, Καθηγητή του Τμήματος Ψηφιακών Συστημάτων του Πανεπιστημίου Πειραιά και Διευθυντή του Εργαστηρίου Υπολογιστικής Βιοϊατρικής, ο οποίος και περιλαμβάνεται στην κατάταξη του Πανεπιστημίου του Stanford τόσο σε εκείνη του 2021 όσο και εκείνη του 2024.

Θα καταθέσω, επίσης και αντίγραφο του χάρτη ερευνητικών συνεργασιών και αναφορών για τον διευθυντή του εργαστηρίου, ο οποίος απεικονίζει τη διεθνή ακαδημαϊκή πορεία του, την οποία συνοψίζω ως εξής: 10.125 διεθνείς αναφορές, 642 διεθνείς δημοσιεύσεις και 1.084 διεθνείς συγγραφικές συνεργασίες και όλα αυτά στο αντικείμενο της προγραμματικής σύμβασης.

Τέλος, θα καταθέσω στα Πρακτικά την από 9 Ιουλίου 2025 ανακοίνωση του Πανεπιστημίου Πειραιώς, που αφορά την πρόσφατη διεθνή διάκριση του Εργαστηρίου Υπολογιστικής Βιοϊατρικής. Ειδικότερα, σύμφωνα με την ανακοίνωση το Εργαστήριο κατέκτησε την τρίτη θέση στον διεθνή διαγωνισμό Scientific Challenge Competition το 2025, ο οποίος εστίασε…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε και τη δευτερολογία σας, μην ξεχνιόμαστε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, θα μου επιτρέψετε να πάρω χρόνο από τη δευτερολογία μου για να απαντήσω συνολικά στην ερώτηση της κυρίας συναδέλφου, έτσι ώστε να επιτρέψουμε και σε εκείνη να αντικρούσει, αν υπάρχει αντίκρουση, σ’ αυτά τα οποία θα πω. Στο δεύτερο σκέλος θα είμαι σύντομος, δεν θα κάνω ούτε ένα λεπτό.

Σύμφωνα με τη διάταξη, κυρία συνάδελφε, του άρθρου 10 της απόφασης του Αναπληρωτή Υπουργού Οικονομικών, την οποία επίσης θα καταθέσω στα Πρακτικά, σχετικά με το σύστημα διαχείρισης και ελέγχου των δράσεων και των έργων του Ταμείου Ανάκαμψης η υποχρέωση υποβολής δήλωσης συμφερόντων βαραίνει εκείνα τα πρόσωπα, τα οποία εμπλέκονται στο στάδιο έγκρισης, υλοποίησης ή ελέγχου ενός έργου. Ο υπηρεσιακός γραμματέας του Υπουργείου δεν είναι πρόσωπο που εμπλέκεται στο στάδιο έγκρισης, υλοποίησης ή ελέγχου του έργου που χρηματοδοτείται από πόρους του Ταμείου Ανάκαμψης. Η απαλλαγή από την εν λόγω υποχρέωση δεν θεμελιώνεται μόνο στις εθνικές δημοσιονομικές διατάξεις, αλλά πρωτίστως στις ενωσιακές και ειδικότερα στο άρθρο 61 του δημοσιονομικού κανονισμού, στο οποίο και παραπέμπει το άρθρο 22 του κανονισμού για τη θέσπιση του Μηχανισμού Ανάκαμψης και Ανθεκτικότητας.

Περαιτέρω -και ολοκληρώνω- είναι παντελώς αναληθές ότι το συγκεκριμένο συγγενικό πρόσωπο, στο οποίο και εσείς τώρα αναφερθήκατε, συγγενής της υπηρεσιακής γραμματέως έχει λάβει ή δικαιούται να λάβει το 10% της προϋπολογιζόμενης δαπάνης. Το πρόσωπο αυτό λαμβάνει μία αποζημίωση με βάση τον χρόνο απασχόλησής του, η οποία δεν ξεπερνά τα 1.200 ευρώ μηνιαίως, ποσό το οποίο υστερεί σημαντικά από αν εργαζόταν στον ιδιωτικό τομέα. Δεύτερον, το συγκεκριμένο πρόσωπο είναι υποψήφιος διδάκτωρ του Πανεπιστημίου Πειραιώς πολύ πριν αποφασιστεί η κατάρτιση της Προγραμματικής Σύμβασης. Και τρίτον και βασικότερο η επιλογή των ερευνητών, που θα συμμετάσχουν στην υλοποίηση του πληροφοριακού συστήματος γίνεται με ευθύνη του Πανεπιστημίου Πειραιώς και όχι με πρωτοβουλία του Υπουργείου Δικαιοσύνης και κατόπιν δημόσιας πρόσκλησης εκδήλωσης ενδιαφέροντος. Δηλαδή, η διαδικασία ξεκινά από δημόσια πρόσκληση, η οποία αναρτάται στη «ΔΙΑΥΓΕΙΑ». Υπάρχει η δυνατότητα συμμετοχής οποιουδήποτε και βεβαίως, υπάρχει και δικαστική διαδικασία ελέγχου.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Λιακούλη, έχετε τον λόγο για τη δευτερολογία σας.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, δεν πίστευα πραγματικά ότι θα σας κάνω να διαβάσετε τα βιογραφικά σημειώματα των ανθρώπων που κάνατε ανάθεση σύμβασης προγραμματικής στο Υπουργείο και νιώσατε την ανάγκη να απολογηθείτε, λέγοντας πόσο καλοί καθηγητές είναι. Καλότατοι είναι, άριστοι είναι. Γι’ αυτό συζητάμε;

Κατ’ αρχήν παραδοχή πρώτη, τη σύμβαση την κάνατε και την αναθέσατε. Άρα, επιβεβαιώνεται πλήρως το δημοσίευμα. Μην λέτε εμμένετε στην άποψή σας. Μεταφέρω δημοσίευμα, το οποίο δημοσίευμα είναι προϊόν ερευνητικής δημοσιογραφίας. Σας είπα και το μέσο και τον δημοσιογράφο. Εγώ δεν παριστάνω ότι είναι από το μυαλό μου αυτά. Άρα, λοιπόν, παραδέχεστε ότι είναι το δημοσίευμα σωστό.

Επίσης μου κάνει εντύπωση ότι λέτε ότι είναι καλό το εργαστήρι. Μα, αμφισβήτησε κανείς την αξία του εργαστηρίου του Πανεπιστημίου Πειραιά; Εγώ ρώτησα και ρωτάμε με ποια κριτήρια επιλέχθηκε μεταξύ άλλων. Δεν σας ρωτήσαμε αν είναι καλό. Καλό και άγιο, αλλά μεταξύ ποίων; Γιατί ήταν αυτοί καλύτεροι στο εργαστήριο αυτό απ’ ό,τι κάποιοι άλλοι; Κανονικά θα έπρεπε να μας φέρετε εδώ και τα βιογραφικά των άλλων, για να συγκρίνουμε, να κρίνουμε και να αξιολογήσουμε. Μη μας φέρνετε τα βιογραφικά των ανθρώπων αυτών, που βεβαίως είναι άριστοι, να το πούμε και δημόσια διότι δεν υπάρχει τίποτα προσωπικό με αυτούς.

Δεύτερη παραδοχή του Υπουργείου σας: Είπατε ότι δεν εμπίπτει η υπηρεσιακή διευθύντρια στο να κάνει δήλωση σύγκρουσης συμφερόντων. Αλήθεια λέτε, κύριε Υπουργέ; Στο Υπουργείο Δικαιοσύνης αυτό το επιχείρημα σήμερα λέτε στον ελληνικό λαό; Δηλαδή ότι, επειδή δεν είχε τη νομική υποχρέωση να κάνει δήλωση η μαμά για τον γιο, εσείς ήσασταν μια χαρά εντάξει, ηθικά δηλαδή είστε εντάξει; Άρα ήταν νόμιμο μας λέτε. Ηθικό ήταν; Διαυγές είναι το να ανατίθεται χωρίς καμία διαγωνιστική διαδικασία στον φορέα τον συγκεκριμένο; Για πείτε μας με ποιο κριτήριο. Με κανένα.

Και το τρίτο που θέλω να σας θυμίσω είναι ότι η διαδικασία για το Ταμείο Ανάκαμψης και Ανθεκτικότητας, που έχουμε τα χίλια όσα προβλήματα στη χώρα μας με απεντάξεις και αναθεωρήσεις, αλλά και χαμένα έργα, για τα οποία έχουμε ποινές πια, μη μας λέτε ότι δεν έχει καμία επίπτωση απολύτως αυτό.

Και για να σας πω και κάτι -άκουσα και τον κύριο Υπουργό- και τελειώνω με αυτό, κύριε Υπουργέ, άκουσα προχθές που έλεγε ότι «λυσσαλέα μας πολεμάνε τα συμφέροντα» -εγώ δεν ξέρω ποια είναι αυτά τα συμφέροντα- «να μην κάνουμε καινούργιες ιατροδικαστικές υπηρεσίες στη χώρα». Κοιτάξτε τι γίνεται γύρω σας, καταρρέουν τα πάντα, όλες οι ιατροδικαστικές υπηρεσίες. Και εσείς λέτε ότι τις αναδιοργανώνετε.

Και τι λέτε τώρα εδώ; Λέτε ότι αναθέσατε στο συγκεκριμένο εργαστήρι να κάνει τον ψηφιακό ανασχηματισμό των ιατρών δικαστικών υπηρεσιών, δηλαδή ένας ιατροδικαστής να κρατάει το τάμπλετ την ώρα που κάνει τη νεκροτομή και να παίρνει φωτογραφίες, άρα να έχουμε ιατροδικαστές αδέκαστους. Πέρα ότι συλλήβδην τους βάζετε σε ένα τσουβάλι και λέτε ότι είναι όλοι διεφθαρμένοι -μεγάλος κίνδυνος αυτό για το κράτος δικαίου, αλλά δεν αντιλαμβάνεστε τι λέτε- το τελευταίο όμως, που είναι το πιο φοβερό, αυτό το χέρι που θα κρατάει το τάμπλετ, δεν ανήκει σε έναν επιστήμονα ιατροδικαστή; Αυτός δεν θα το κατευθύνει στα ευρήματα της σορού; Αυτός δεν θα δείχνει ό,τι θέλει τελικά;

Άρα μην υποτιμάτε τη νοημοσύνη μας. Πάλι ο ιατροδικαστής είναι αυτός που θα κάνει τη δουλειά. Τι τάμπλετ μας λέτε και τι ψηφιακός ανασχηματισμός όταν καταρρέει συλλήβδην το σύστημα των ιατροδικαστών και δεν λέτε κουβέντα για αυτό, κύριε Υπουργέ; Δεν λέτε ότι θα δώσετε κίνητρα, ότι θα δώσετε μεγαλύτερους μισθούς. Δεν βλέπετε ότι παραιτούνται όλοι και πάνε στον ιδιωτικό τομέα; Δεν βλέπετε ότι του ΕΣΥ τους βγάλατε έξω και τους δώσατε τη δυνατότητα για ιδιωτικό έργο και σε αυτούς δεν αναγνωρίζετε ούτε βαρέα και ανθυγιεινά, ότι δεν τους δίνετε καν εφημερίες;

Είναι απίστευτα αυτά τα πράγματα που έχετε επιφυλάξει για τον τομέα της ιατροδικαστικής και το μόνο που κάνετε είναι να κόβετε κομματάκι-κομματάκι τα έργα που την αφορούν και να τα αναθέτετε σε ημέτερους. Παραδεχτήκατε ότι το δημοσίευμα ήταν αληθές. Εγώ πραγματικά επιφυλάσσομαι, κύριε Υπουργέ, για το τι αυτό περαιτέρω μπορεί να σημαίνει.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο, αλλά στα πλαίσια του χρόνου που δικαιούστε, παρακαλώ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κυρία συνάδελφε, ειλικρινά μετά από όσα σας είπα περίμενα να ζητήσετε μια συγγνώμη για όσα γράφετε. Εσείς, αντί να ζητήσετε συγγνώμη, επανήλθατε για να στηρίξετε την άποψη και την ερώτησή σας και μάλιστα επανήλθατε κατά τρόπο υβριστικό για ανθρώπους που κάνουν μια πάρα πολύ σημαντική δουλειά.

Προσπαθήσατε να υποβαθμίσετε όλο αυτό το σύστημα που εισάγει την πληροφορική και την τεχνητή νοημοσύνη στην ιατροδικαστική, λέγοντας «ένα τάμπλετ που θα το κρατάει ένα χέρι». Ειλικρινά αυτό καταλάβατε; Αυτό έχει καταλάβει το ΠΑΣΟΚ, διαβάζοντας την προγραμματική σύμβαση και όλα όσα αναφέρατε; Ότι θα υπάρχει ένα τάμπλετ που θα το κρατά ένα χέρι; Λυπάμαι, αλλά αν έχετε καταλάβει αυτό και μόνο, τότε δεν έπρεπε να κάνετε την ερώτηση την οποία κάνατε και μάλιστα, ρωτώντας και επιμένοντας στην ερώτησή σας εάν απευθυνθήκαμε σε άλλους.

Πλέον, υπαναχωρήσατε από το ότι δεν είναι κατάλληλο ή δεν παρέχει τα εχέγγυα το Πανεπιστήμιο Πειραιά και ουσιαστικά κάνατε ένα βήμα προς τα πίσω, λέγοντας «καλά σε ποιους άλλους απευθυνθήκατε». Εγώ νομιμοποιούμαι να ρωτήσω εσείς ποιους άλλους γνωρίζετε ότι στην Ελλάδα έχουν αντίστοιχες βάσεις δεδομένων, για να μπορούν να πραγματοποιήσουν αυτό το έργο. Γνωρίζετε, κυρία συνάδελφε, άλλους επιστημονικούς φορείς που να μπορούν να το κάνουν ή το Πανεπιστήμιο Πειραιά είναι το μοναδικό; Και αν δεν γνωρίζετε, τότε που στηρίζεται η ερώτησή σας «γιατί δεν απευθυνθήκαμε σε άλλους»; Διότι ασφαλώς, αν υπήρχαν βάσεις δεδομένων σε άλλα επιστημονικά ιδρύματα, έχει βάση η ερώτησή σας. Αν όμως δεν υπάρχουν, γιατί την κάνετε;

Επίσης, μιλάτε σε εμάς και σε μένα για υπαναχώρηση όταν εσείς η ίδια ουσιαστικά ρίξατε στον κάλαθο των αχρήστων το δεύτερο σκέλος της ερώτησής σας; Όταν σας απέδειξα ότι δεν υφίσταται σύγκρουση καθηκόντων μεταξύ της υπηρεσιακής γραμματέως για την κατάρτιση της συγκεκριμένης σύμβασης εσείς τι είπατε; Υπαναχωρήσατε και μου είπατε «νόμιμο μεν είναι», παραδεχόμενη τη νομιμότητα των ενεργειών, «ηθικό είναι;». Είναι ηθικό τώρα αυτό που κάνετε εσείς, κυρία συνάδελφε; Είναι ηθικό όταν εδώ, στην ερώτησή σας, δεν μιλάτε για ηθική, αλλά μιλάτε για νομιμότητα, η οποία μάλιστα, φτάνετε μέχρι του σημείου να πείτε, ότι υπάρχει κίνδυνος να οδηγήσει σε επιβάρυνση του κρατικού προϋπολογισμού με την επιβολή προστίμων για παραβίαση της νομοθεσίας που αφορά στο Ταμείο Ανάκαμψης. Τώρα λοιπόν τι έρχεστε να πείτε; Είναι ηθικό ή νόμιμο; Και την ερώτησή σας για ποιον λόγο την κάνατε; Για να αποδείξετε τη νομιμότητα ή την ηθική της συγκεκριμένης ενέργειας;

Δεν είναι ηθικό να προσφέρει τις υπηρεσίες του ένας υποψήφιος διδάκτωρ στο πανεπιστήμιο στο οποίο εργάζεται πολύ καιρό πριν την κατάρτιση της σύμβασης σε έναν τομέα που είναι ειδικός και μάλιστα με αμοιβή 1.200 ευρώ κάθε μήνα; Και το 10%, το οποίο αναφέρετε στην ερώτησή σας, από τα έγγραφα τα οποία θα καταθέσω διαπιστώνεται και προκύπτει ότι δεν ανταποκρίνεται στην πραγματικότητα. Νομίζω, αντί να επιμένετε να στηρίξετε το αβάσιμο της ερώτησής σας θα έπρεπε να ζητήσετε μια συγγνώμη από όλους όσους με αυτήν την απλοϊκή διατύπωση σήμερα προσβάλλατε.

Ευχαριστώ, κύριε Πρόεδρε.

(Στο σημείο αυτό ο Υφυπουργός Δικαιοσύνης κ. Ιωάννης Μπούγας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Πριν περάσουμε στην επόμενη επίκαιρη ερώτηση, επιτρέψτε μου να ανακοινώσω τις ερωτήσεις που δεν πρόκειται να συζητηθούν λόγω κωλύματος ή κατόπιν συνεννόησης ή λόγω αναρμοδιότητας.

Έτσι λοιπόν δεν θα συζητηθούν κατόπιν συνεννόησης η πέμπτη με αριθμό 1166/3-7-2025 επίκαιρη ερώτηση δεύτερου κύκλου του Βουλευτή Ηλείας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Μιχαήλ Κατρίνη προς τον Υπουργό Υποδομών και Μεταφορών με θέμα: «Σε κενό ευθύνης και αξιοπιστίας η Κυβέρνηση - παραμένει θολό το τοπίο για το έργο "Πύργος - Καλό Νερό - Τσακώνα".»

Επίσης κατόπιν συνεννόησης δεν θα συζητηθεί η έβδομη με αριθμό 1171/4-7-2025 επίκαιρη ερώτηση δεύτερου κύκλου της Βουλευτού Αιτωλοακαρνανίας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Χριστίνας Σταρακά προς την Υπουργό Παιδείας, Θρησκευμάτων και Αθλητισμού με θέμα: «Ανακατασκευή ταρτάν και συνολική αναβάθμιση του Δημοτικού Αθλητικού Κέντρου Αγρινίου “Μιχάλης Κούσης”».

Δεν θα συζητηθούν λόγω αρμοδιότητας η τρίτη με αριθμό 1176/7-7-2025 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Κλιματικής Κρίσης και Πολιτικής Προστασίας με θέμα: «Άμεση αποκατάσταση της γέφυρας στην Τορώνη του Δήμου Σιθωνίας στην Περιφερειακή Ενότητα Χαλκιδικής».

Η πέμπτη με αριθμό 1183/7-7-2025 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Επικρατείας και Αντιπρόεδρο της Κυβέρνησης με θέμα: «Τα νέα συγκλονιστικά στοιχεία που περιέχονται στην συμπληρωματική δικογραφία που διαβίβασε η Ευρωπαϊκή Εισαγγελία στη Βουλή στη 1-7-2025 για το σκάνδαλο του ΟΠΕΚΕΠΕ».

Η έκτη με αριθμό 1164/2-7-2025 επίκαιρη ερώτηση πρώτου κύκλου του Ανεξάρτητου Βουλευτή Β΄ Θεσσαλονίκης κ. Νικόλαου Παπαδόπουλου προς τον Υπουργό Προστασίας του Πολίτη με θέμα: «Ηθική ανταμοιβή επίλεκτου Αξιωματικού του Πυροσβεστικού Σώματος».

Η τέταρτη με αριθμό 1184/7-7-2025 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Περιβάλλοντος και Ενέργειας με θέμα: «Τα νέα συγκλονιστικά στοιχεία που περιέχονται στην συμπληρωματική δικογραφία που διαβίβασε η Ευρωπαϊκή Εισαγγελία στη Βουλή στη 1-7-2025 για το σκάνδαλο του ΟΠΕΚΕΠΕ».

Τέλος, δεν θα συζητηθεί λόγω κωλύματος του Βουλευτή η δέκατη με αριθμό 1175/7-7-2025 επίκαιρη ερώτηση δεύτερου κύκλου του Βουλευτή Κιλκίς της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Στέφανου Παραστατίδη προς την Υπουργό Παιδείας, Θρησκευμάτων και Αθλητισμού με θέμα: «Εξαγγελία για ίδρυση Ακαδημίας Επαγγελματικής Εκπαίδευσης στο Κιλκίς».

Εισερχόμαστε στην ένατη με αριθμό 1172/4-7-2025 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη προς τον Υπουργό Εθνικής Οικονομίας και Οικονομικών με θέμα: «Άμεση ανάγκη στήριξης των μικρών και μικρομεσαίων επιχειρήσεων του κλάδου επισκευής οχημάτων στην Περιφερειακή Ενότητα Δράμας και στην υπόλοιπη χώρα». Θα απαντήσει ο Υφυπουργός Εθνικής Οικονομίας και Οικονομικών κ. Γεώργιος Κώτσηρας.

Κύριε Νικολαΐδη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, το προηγούμενο χρονικό διάστημα τόσο στη Δράμα όσο και στην υπόλοιπη χώρα τα σωματεία ιδιωτικών συνεργείων αυτοκινήτων, φανοποιείων και λοιπών συναφών επαγγελμάτων προχώρησαν σε κινητοποιήσεις, αντιδρώντας στην εφαρμογή του ψηφιακού πελατολογίου. Είχα την ευκαιρία να συναντηθώ με τον συγκεκριμένο κλάδο στη Δράμα και αντιλήφθηκα ότι το ψηφιακό πελατολόγιο έτσι, τουλάχιστον, όπως επιβλήθηκε να εφαρμοστεί, επέφερε σημαντική επιβάρυνση στην καθημερινή εργασιακή πραγματικότητα των συνεργείων.

Το ζήτημα είχε ξεκάθαρα πρακτικό χαρακτήρα καθώς δεν γινόταν να εφαρμοστεί μια νέα διαδικασία, το ψηφιακό πελατολόγιο εν προκειμένω, εις βάρος του χρόνου που διαθέτει για την εργασία του ο ιδιοκτήτης ή ένας εργαζόμενος συνεργείου. Γι’ αυτό προχώρησα στην κατάθεση της επίκαιρης ερώτησης θεωρώντας ότι πρόκειται για μια δίκαιη διαμαρτυρία η οποία βασιζόταν στην κοινή λογική.

Στο χρονικό διάστημα που μεσολάβησε η Ανεξάρτητη Αρχή Δημοσίων Εσόδων δημιούργησε ψηφιακή εφαρμογή η οποία, σύμφωνα με τις σχετικές ανακοινώσεις, μειώνει τον χρόνο καταχώρισης στο ψηφιακό πελατολόγιο σε λιγότερο από τριάντα δευτερόλεπτα. Μένει βέβαια αυτό να διαπιστωθεί και στην πράξη και να το επιβεβαιώσουν οι άμεσα ενδιαφερόμενοι, οι εργαζόμενοι στα συνεργεία.

Κύριε Υπουργέ, σε επαρχιακές περιοχές, όπως είναι η Δράμα, η πλειοψηφία του κλάδου της επισκευής οχημάτων είναι μικρές επιχειρήσεις, οι περισσότερες οικογενειακές. Αυτό σημαίνει ότι ουσιαστικά ένας άνθρωπος είναι επιφορτισμένος με την εύρεση τεχνικών βλαβών για την επισκευή τους, την έκδοση τιμολογίων και αποδείξεων, την παραγγελία ανταλλακτικών και την παραλαβή τους και πλέον θα πρέπει να αναλάβει και το ψηφιακό πελατολόγιο. Οπότε δικαιολογημένα η διαδικασία έπρεπε να γίνει πιο εύκολη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, πράγματι, η ερώτησή σας που κατατέθηκε έλαβε χώρα πριν την πρόσφατη επιπρόσθετη προσπάθεια που έγινε από την ΑΑΔΕ, προκειμένου να καταστήσει πιο εύκολη την όλη διαδικασία του ψηφιακού πελατολογίου. Προφανώς στόχος και του Υπουργείου Εθνικής Οικονομίας και Οικονομικών, όπως και ο Υπουργός, ο κ. Πιερρακάκης, ανέφερε στις 25 Ιουνίου, είναι ότι το ψηφιακό πελατολόγιο είναι μία προσπάθεια, ένα νέο σύστημα, που λαμβάνει χώρα, προκειμένου να ενισχύσει τη φορολογική συμμόρφωση.

Η ψηφιοποίηση είναι ένα από τα κομμάτια τα οποία όλα αυτά τα χρόνια έχει επιλέξει η ελληνική πολιτεία, το Υπουργείο Εθνικής Οικονομίας και Οικονομικών, η ΑΑΔΕ, η οποία καλείται να εφαρμόσει ως ανεξάρτητη αρχή αυτές τις πρωτοβουλίες, προκειμένου να υπάρξει και μεγαλύτερη φορολογική συμμόρφωση και μεγαλύτερη δυνατότητα ελεγκτικών επαληθεύσεων, υποβοήθηση των επιτόπιων ελέγχων, εξαγωγή συμπερασμάτων σχετικά με το εύρος των συναλλαγών που υπάρχουν σε κάθε είδους και κλάδο και σε κάθε τοποθεσία.

Ενδεικτικά αναφέρω ότι για το πρώτο διάστημα, που ήταν πιλοτική η εφαρμογή του ψηφιακού πελατολογίου, ενεγράφησαν περισσότερα από τέσσερις χιλιάδες συνεργεία αυτοκινήτων και πάρκινγκ και περίπου χίλια εκατό γραφεία ενοικίασης αυτοκινήτων και πραγματοποιήθηκαν περίπου εκατόν ογδόντα πέντε χιλιάδες καταγραφές, σύμφωνα με τα στοιχεία που έχουμε και εμείς διαθέσιμα από την ανεξάρτητη αρχή, από την ΑΑΔΕ.

Σε όλη αυτήν τη διαδικασία προφανώς όταν ξεκινάει κάτι είναι πιθανό να υπάρχουν και ζητήματα που πρέπει να τα δουν. Βούληση του Υπουργείου Εθνικής Οικονομίας και Οικονομικών αλλά και η προτροπή που έχουμε προς την ΑΑΔΕ, είναι να βρίσκονται πάντα οι βέλτιστοι τρόποι, προκειμένου να μπορούμε να εφαρμόσουμε αυτές τις πρωτοβουλίες. Οπότε με την ανακοίνωση της ΑΑΔΕ που έλαβε χώρα πριν λίγες μέρες, πλέον είναι διαθέσιμη μία νέα ψηφιακή πλατφόρμα η οποία αναφέρει και το ίδιο το δελτίο Τύπου ότι θα μπορεί να γίνεται συναλλαγή σε λιγότερο από τριάντα δευτερόλεπτα.

Ενδεικτικά προς ενημέρωση και του κόσμου που μας ακούει να αναφέρουμε σύντομα τι αλλάζει στην πράξη. Ότι πλέον ο χρήστης θα σκανάρει την πινακίδα του οχήματος μέσω κινητής συσκευής. Η καρτέλα εργασιών θα ανοίγει αυτόματα. Μετά την ολοκλήρωση της εργασίας ο χρήστης θα σκανάρει το QR code της απόδειξης και η διαδικασία θα ολοκληρώνεται. Υπάρχει δε πρόβλεψη και για εύκολη καταγραφή σε περίπτωση που δεν πραγματοποιηθεί τελικά εργασία, αποτυπώνοντας με ακρίβεια την επίσκεψη του οχήματος, κάτι που καταλαβαίνω ήταν και επιθυμία και ένα υπαρκτό ζήτημα που πολλές φορές μπορεί να προέκυπτε σε μία τέτοιου είδους συναλλαγή. Η εφαρμογή αυτή είναι διαθέσιμη εντελώς δωρεάν μέσω του myDATA app για όλες τις επιχειρήσεις που εντάσσονται στο Ψηφιακό Πελατολόγιο, ενώ υπάρχει παράλληλα και ένα βίντεο διαθέσιμο από την ΑΑΔΕ αναρτημένο στο κανάλι της στο YouTube, προκειμένου να μπορέσει να υπάρξει μια μεγαλύτερη εξοικείωση σε όποιον τυχόν χρειαστεί περαιτέρω οδηγίες.

Καταλαβαίνετε και εσείς και δική μας βούληση είναι ότι προφανώς δεν υπάρχει καμία προσπάθεια περαιτέρω επιβάρυνσης των συμπολιτών μας. Εμείς θέλουμε να είναι σύμμαχοί μας σε αυτήν την προσπάθεια το ίδιο και η ΑΑΔΕ. Γι’ αυτόν τον λόγο δημιουργήθηκε αυτή η εφαρμογή. Προφανώς σε οτιδήποτε προκύπτει και μπορούμε και εμείς νομοθετικά ή η ΑΑΔΕ σε επίπεδο επιχειρησιακό να συνδράμουμε είναι δεδομένο ότι αυτό θα λάβει χώρα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Νικολαΐδη, ο λόγος σε εσάς για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, θα συμφωνήσουμε όλοι σε αυτήν την Αίθουσα ότι πρέπει να καταπολεμήσουμε τη φοροδιαφυγή και ο λόγος της ερώτησής μου ήταν αυτός. Απλά δεν έπρεπε να δυσκολεύουμε τη διαδικασία, ώστε αυτοί οι μικροί επαγγελματίες οι οποίοι δουλεύουν μόνοι τους στη Δράμα σε ένα μικρό συνεργείο, δεν θα μπορούσαν να αντεπεξέλθουν. Γιατί αν η διαδικασία κρατούσε, όπως φαινόταν στην αρχή, δεκαπέντε με είκοσι λεπτά για να γίνει η είσοδος του αυτοκινήτου και δεκαπέντε με είκοσι λεπτά για να γίνει η έξοδος του αυτοκίνητου, τότε αυτή η επιχείρηση θα χρειαζόταν ένα επιπλέον άτομο, άρα δεν θα μπορούσε να βγάλει τα έξοδα του μήνα. Το γνωρίζετε πάρα πολύ καλά.

Η ερώτηση ήρθε προγενέστερα γιατί οι άνθρωποι αυτοί ανέφεραν ότι το Υπουργείο δεν ήθελε να τους ακούσει. Γι’ αυτό ήρθε η επίκαιρη ερώτησή μου για να μπορέσουμε να συζητήσουμε και να λύσουμε το πρόβλημα. Πολύ καλά έπραξε το Υπουργείο και διευκόλυνε τους ανθρώπους αυτούς. Εμείς θα είμαστε εδώ για να εξετάσουμε, αν, πραγματικά, θα λειτουργήσει αυτό το σύστημα.

Από την άλλη όμως, κύριε Υπουργέ, πρέπει να δείτε τη μεγάλη εικόνα. Είμαστε στη Δράμα σε ένα νομό που φθίνει. Αν αυτό το μέτρο συνεχιζόταν, θα αναγκαζόταν κόσμος να κλείσει τα μαγαζιά του. Αν κλείσει ένας επαγγελματίας το μαγαζί του στη Δράμα δεν μπορεί να ζήσει εκεί. Άρα τι πρέπει να κάνει; Να πάει στα μεγάλα αστικά κέντρα ή στο εξωτερικό. Αυτό γίνεται τα τελευταία δεκαπέντε χρόνια, κύριε Υπουργέ. Οπότε, νομοθετώντας, να έχετε μια δεύτερη σκέψη στο καλό που πάει να γίνει πόσα κακά έρχονται.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Είναι δεδομένο, κύριε συνάδελφε, ότι είμαστε εδώ προκειμένου να ακούμε -και εγώ Βουλευτής είμαι, όπως και εσείς- και να μεταφέρουμε την ανάγκη που μας μεταφέρουν οι συμπολίτες μας σε κάθε πεδίο δραστηριοποίησης και δη στην οικονομία, που είναι ένα κομβικό κομμάτι για τις ζωές όλων και των οικογενειών αυτών.

Εδώ βλέπετε ότι γίνεται μια πολύ μεγάλη προσπάθεια όλο αυτό το χρονικό διάστημα, προκειμένου να ενισχυθεί αυτή η ψηφιακή μετάβαση που έχει να κάνει με τη φορολογική συμμόρφωση, η οποία στην ουσία της πρώτον, διευκολύνει τους ίδιους τους πολίτες. Γιατί κάνοντας κάτι ψηφιακό και όταν αυτό αποτυπώνεται και αρχίζει και εμβαθύνει στην ίδια την οικονομική συναλλαγή είναι δεδομένο, όπως έγινε και σε όλα τα υπόλοιπα πεδία της δημόσιας διοίκησης από το 2019 και μετά, ότι ο στόχος μας είναι πρώτα και κύρια να διευκολύνουμε τον πολίτη. Γι’ αυτό όπου μπορούμε να έχουμε ψηφιακές συναλλαγές και ψηφιοποίηση των διαδικασιών είναι αναμφίβολα και σε βάθος χρόνου επ’ ωφελεία του πολίτη.

Είναι επίσης επ’ ωφελεία της διαφάνειας, η οποία επίσης είναι μια πολύ σημαντική στόχευση την οποία θεωρώ ότι όλοι εδώ υπηρετούμε, και σωστά και εσείς το αναφέρατε και στη δευτερολογία σας. Η φορολογική επίσης συμμόρφωση, το να μπορούμε να εντοπίζουμε πιθανά φαινόμενα φοροδιαφυγής σε οποιονδήποτε κλάδο και αν αυτά υπάρχουν είναι επίσης ένα ζήτημα κοινωνικής αλληλεγγύης και κοινωνικής ισότητας. Γιατί αυτά τα έσοδα τα οποία μπορούμε και λαμβάνουμε ως ελληνική πολιτεία μπορούμε και τα γυρίζουμε στους πολίτες. Υπενθυμίζω ότι πέρυσι είχαμε επιπρόσθετα 2 δισεκατομμύρια ευρώ έσοδα από τη μάχη κατά της φοροδιαφυγής, που ένα μεγάλο μέρος αυτών προήλθε ακριβώς από την ψηφιοποίηση διαδικασιών.

Ποιος είναι, λοιπόν, ο στόχος; Να βελτιώσουμε την καθημερινότητα του πολίτη και να μπορούμε παράλληλα να ενισχύουμε τη διαφάνεια και τη φορολογική συμμόρφωση. Είναι δεδομένο επίσης ότι κάθε μετάβαση έχει και τις δυσκολίες της και πρέπει η πολιτεία να είναι εκεί παρούσα, προκειμένου όπου μπορεί να παρέμβει να παρεμβαίνει. Και παρά τον θεσμικό διαχωρισμό που έχει το Υπουργείο Εθνικής Οικονομίας και Οικονομικών με μια ανεξάρτητη αρχή, όπως είναι η ΑΑΔΕ, βούλησή μας είναι και επιχειρησιακά όπου μπορούμε να συνδράμουμε να το κάνουμε.

Και, πράγματι, και τα αυτιά μας και τα μάτια μας είναι ανοικτά σε τυχόν προβλήματα που προκύπτουν και γι’ αυτόν τον λόγο θεωρώ ότι το ψηφιακό πελατολόγιο ειδικά με την εφαρμογή την οποία προανέφερα -και την αναφέρατε και εσείς στην πρωτολογία σας- θα είναι πολύ πιο εύκολο στη χρήση του.

Σε κάθε περίπτωση, όμως, να θυμίσουμε και κάτι άλλο. Σίγουρα σε σχέση με αυτό που ίσχυε το 2012 που υπήρχε η υποχρέωση -αν δεν κάνω λάθος- καταγραφής των οχημάτων, αυτή η μετάβαση είναι σίγουρα μια θετική μετεξέλιξη, είναι μια μετεξέλιξη που ακούει τις ανάγκες της οικονομίας και της κοινωνίας όπως θα υπάρχουν τα επόμενα χρόνια.

Είναι αντιληπτό, επίσης, ότι μπορεί να προκύπτουν δυσκολίες. Γι’ αυτόν το λόγο, όπου προκύπτουν, εδώ είμαστε να τις λύνουμε και αυτό θα συνεχίσουμε να κάνουμε. Εμείς θέλουμε τους πολίτες και τους επιχειρηματίες και όσους βρίσκονται στην αγορά συμμάχους μας σε αυτήν τη μεγάλη προσπάθεια που κάνουμε. Και όπου εντοπίζουμε δυσλειτουργίες που μπορούν να επιλυθούν, αυτό θα κάνουμε, όπως το κάναμε και όπως θα συνεχίσουμε να κάνουμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Και συνεχίζουμε με τη δεύτερη 1173/4-7-2025 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Εθνικής Άμυναςμε θέμα: «Σχεδιασμός για δημιουργία ‘Σώματος Υπαξιωματικών’ και υποβάθμιση της βαθμολογικής εξέλιξης των αποφοίτων Ανώτερων Στρατιωτικών Σχολών Υπαξιωματικών».

Θα απαντήσει ο Υφυπουργός Εθνικής Άμυνας ο κ. Αθανάσιος Δαβάκης.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, η παρούσα επίκαιρη ερώτηση αφορά τους αποφοίτους των Ανώτερων Στρατιωτικών Σχολών Υπαξιωματικών και την βαθμολογική εξέλιξή τους και όχι μόνο. Αφορά τις ίδιες Ανώτερες Στρατιωτικές Σχολές Υπαξιωματικών και την αναβάθμιση αυτών. Διότι αυτό είναι το ζητούμενο, η αναβάθμιση αυτών των σχολών, και όχι η υποβάθμιση.

Πολύ πριν αναλάβετε τα καθήκοντά σας ως Υφυπουργός Εθνικής Άμυνας, ήδη ο Υπουργός, ο κ. Δένδιας, ανακοίνωσε το Σώμα Υπαξιωματικών στο πλαίσιο του σχεδίου «Ατζέντα 2030». Όχι μόνο προβληματισμό και μεγάλη ανησυχία προκάλεσε αυτή η ανακοίνωση αυτού του σχεδίου και γι’ αυτό ρωτάμε σήμερα ποιο είναι το ακριβές σχέδιο για τη στήριξη των αποφοίτων των Ανώτερων Στρατιωτικών Σχολών Υπαξιωματικών. Προκάλεσε ανησυχία εύλογη και πολύ μεγάλη, διότι συνδυάζεται με την υπαρκτή πλέον συνεχιζόμενη υποβάθμιση των σπουδών στις στρατιωτικές σχολές των υπαξιωματικών. Γιατί, αν θέλουμε να λέμε ότι θα στηρίξουμε τους αποφοίτους, πρέπει να στηρίξουμε και να αναβαθμίσουμε τις σπουδές.

Δεν αναγνωρίζεται, όπως πολύ καλά ξέρετε, το πτυχίο ως τριτοβάθμιας εκπαίδευσης και η φοίτηση είναι τριετής. Η εισαγωγή είναι κατόπιν πανελληνίων εξετάσεων και γι’ αυτήν απαιτούνται πολύ μεγάλες επιδόσεις. Και ξαφνικά ο συνδετικός κρίκος, η ραχοκοκαλιά των Ενόπλων Δυνάμεων του στρατεύματος που είναι οι απόφοιτοι των Ανώτερων Στρατιωτικών Σχολών Υπαξιωματικών, βλέπουν μια πολιτεία η οποία δεν ξεκαθαρίζει ποιο είναι το σχέδιο για την αναβάθμιση –επαναλαμβάνω- των Ανώτερων Στρατιωτικών Σχολών Υπαξιωματικών και τη βαθμολογική εξέλιξη. Διότι εάν τελικά υπάρξει αυτό το Σώμα Υπαξιωματικών, τότε ο καταπληκτικός βαθμός για έναν απόφοιτο της στρατιωτικής σχολής υπαξιωματικών δεν θα είναι αυτός του Συνταγματάρχη, κύριε Υπουργέ, αλλά αυτός του Ανθυπασπιστή. Αυτό δεν θα συνιστά μια άμεση υποβάθμιση δοθέντος ότι έχουμε τριετή φοίτηση; Είναι μια αδικία η οποία πρέπει να αποκατασταθεί. Πρέπει να γίνει ενεργή και ουσιαστική αναβάθμιση των αποφοίτων Ανώτερων Στρατιωτικών Σχολών Υπαξιωματικών.

Στη δευτερολογία μου θα αναφέρω περισσότερα. Θέλω να ακούσω πραγματικά με μεγάλη ανυπομονησία ποιο είναι το σχέδιο της Κυβέρνησής σας για τους αποφοίτους των στρατιωτικών σχολών υπαξιωματικών.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Να εκφράσω την ιδιαίτερη ικανοποίησή μου, διότι με αυτού του είδους τις επίκαιρες ερωτήσεις, όπως και πριν από λίγες μέρες, έχουμε τη δυνατότητα να αναλύσουμε και ακροθιγώς προς το παρόν να δώσουμε μια εικόνα για μία μερίδα στελεχών των Ενόπλων Δυνάμεων που είναι οι Έλληνες Υπαξιωματικοί, μία μερίδα που αποτελεί τον σιδηρούν βραχίονα, θα έλεγα, των Ενόπλων Δυνάμεων. Χωρίς αυτούς δεν υπάρχουν Ένοπλες Δυνάμεις, γιατί είναι οι βασικοί υποστηρικτές όλων των προσπαθειών, όλων των επιλογών, όλων εκείνων των ζητημάτων τα οποία συνθέτουν σήμερα τις Ένοπλες Δυνάμεις.

Όμως, όπως και εσείς αναφέρατε στην πρωτομιλία σας, πρέπει να υπάρξει μία εκσυγχρονιστική τάση, ένας νέος ρυθμός σε όλο το φάσμα των Ενόπλων Δυνάμεων και αυτό προβλέπει με επιλογή του Υπουργού του κ. Δένδια η «Ατζέντα 2030», που είναι ένα πρόγραμμα μεταρρύθμισης και εκσυγχρονισμού σε όλο το φάσμα των Ενόπλων Δυνάμεων, ένα φάσμα που πάνω απ’ όλα είναι οι άνθρωποί τους, οι γυναίκες και οι άνδρες τους, όλοι εκείνοι οι οποίοι νυχθημερόν σε όλων των ειδών τις αποστολές, σε όλων των ειδών τις φάσεις και τις υπευθυνότητες συνθέτουν το έργο των Ενόπλων Δυνάμεων.

Είπαμε, λοιπόν, ότι σε αυτήν τη φάση αυτό το ολοκληρωμένο και φιλόδοξο σχέδιο μεταρρύθμισης έχει να κάνει και με ζητήματα που άπτονται όλων των βαθμίδων, όλων των μερών των Ενόπλων Δυνάμεων. Τώρα στοχεύουμε ως πολιτική ηγεσία στη βασική επιχειρησιακή ετοιμότητα, την καινοτομία και την ανθεκτικότητα όλου του αμυντικού μας μηχανισμού. Όταν λέμε αμυντικό μηχανισμό -γιατί μας ακούει ο ελληνικός λαός- δεν είναι μόνον τα όπλα, οι πλατφόρμες, τα συστήματα τα οποία κάνουμε με ένα μεγάλο εξοπλιστικό πρόγραμμα αλλά και ο εκσυγχρονισμός της θέσης, της βάσης, της καριέρας των στελεχών μας. Είναι ένας εκσυγχρονισμός ο οποίος, όπως και εσείς αναφέρατε στην ερώτησή σας, προέρχεται και από τις σχολές που παράγουν αυτά τα στελέχη, σχολές τις οποίες οφείλουμε -και δίνω μια μικρή απάντηση στην αρχική σας τοποθέτηση- να τις εκσυγχρονίσουμε και να τις αναβαθμίσουμε. Και αυτό συμβαίνει στη γενικότερη, αν θέλετε, εξέταση η οποία προέρχεται και από το Γενικό Επιτελείο Εθνικής Αμύνης αλλά και από τα αρμόδια επιτελεία, προκειμένου να προχωρήσουμε στην παρουσίαση ενός συγκεκριμένου προγράμματος.

Δεν χρειάζονται φοβίες, δεν χρειάζονται προβληματισμοί προς το παρόν. Ας είναι αυτοί τους οποίους ενδιαφέρει σε μία φάση αναμονής, αλλά αυτό το οποίο προέχει είναι η διαφάνεια, η αυθεντικότητα των χειρισμών μας και ζητήματα που έχουν να κάνουν με την καριέρα, με την πορεία των στελεχών μας αποτελεί πρωτίστως για την πολιτική ηγεσία το άλφα και το ωμέγα. Ούτε θα αιφνιδιαστεί κανένας ούτε θα δημιουργηθεί μπροστά τους ένας ορίζοντας κλεισίματος της ζωής τους ή της καριέρας τους. Όλα αυτά θα γίνουν επ' ωφελεία των στελεχών και επ' ωφελεία αυτών για τους οποίους σήμερα εμείς είμαστε υπεύθυνοι. Έχουμε μπροστά μας νέα μέσα τεχνολογικής υπεροχής, νέες ανάγκες όμως εκπαίδευσης και εξειδίκευσης και μελετούμε μία ολιστική προσέγγιση για τα στελέχη των Ενόπλων Δυνάμεων και ιδιαίτερα τα στελέχη εκείνα τα οποία είναι απόφοιτοι των Ανώτερων Στρατιωτικών Σχολών Υπαξιωματικών.

Θα συνεχίσω και στη δευτερολογία μου.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, οι απόφοιτοι των Ανώτερων Στρατιωτικών Σχολών Υπαξιωματικών δεν θα πουν όχι στην ενίσχυση της επιχειρησιακής ετοιμότητας των Ενόπλων Δυνάμεων. Δεν θα πουν όχι ούτε στον εκσυγχρονισμό. Θα πουν όμως όχι στην τυχόν υποβάθμισή τους. Δεν νοείται με τρία χρόνια φοίτησης και να μην έχουν αναβαθμιστεί ακόμα οι σπουδές τους. Δεν νοείται να μην υπάρχει κοσμητεία σε αυτές τις σχολές. Εκτός αν έχετε σχέδιο να μην υπάρξει ποτέ και αυτό είναι το αντικείμενο της ερώτησης.

Είπατε να κάνουν υπομονή. Υπομονή κάνουν και θέληση έχουν να προσφέρουν ό,τι περισσότερο για τις Ένοπλες Δυνάμεις. Αυτό το οποίο δεν θέλουν είναι η υποβάθμιση των σχολών άρα και η υποβάθμιση των στελεχών. Μιλάμε για αποφοίτους των Ανωτέρων Στρατιωτικών Σχολών Υπαξιωματικών.

Κύριε Υπουργέ, ένα παράδοξο θέλω να σας αναφέρω με τους εισακτέους σπουδαστές στις στρατιωτικές σχολές 2025 -2026. Στις Ανώτατες Στρατιωτικές Σχολές Αξιωματικών ΑΣΕΙ και ΣΑΣ εισάγονται οκτακόσιοι σπουδαστές, ενώ στις Ανώτερες Στρατιωτικές Σχολές Υπαξιωματικών μόλις επτακόσιοι. Δηλαδή, την ίδια ώρα που ο κ. Δένδιας δήλωσε ότι στόχος του είναι η αποκατάσταση της κανονικότητας και η εξάλειψη του υδροκεφαλισμού στις Ένοπλες Δυνάμεις, διαπιστώνεται μια εικόνα αντίστροφη της επιχειρησιακής πραγματικότητας. Την ώρα που ο κ. Δένδιας αναφέρεται σε υπάρχουσα δυσμενή αναλογία αξιωματικών-υπαξιωματικών 1 προς 1, αντί του επιχειρησιακά ενδεδειγμένου 1 προς 9, με τον καθορισμό του αριθμού των εισακτέων το Υπουργείο τι δείχνει, κύριε Υπουργέ; Ότι τελικά είναι το ίδιο που συντηρεί και εκτρέφει αυτήν την ανάστροφη πυραμίδα. Αλήθεια, ποιος εισηγείται τέτοιου είδους σχεδιασμό; Συνεπώς, είναι βάσιμοι οι φόβοι αυτών των στελεχών, των αποφοίτων των Ανωτέρων Στρατιωτικών Σχολών Υπαξιωματικών.

Θέλω να σας αναφέρω ότι στο παρελθόν -θα το προσκομίσω στα Πρακτικά- από αυτές τις σχολές αποφοιτούσαν με τον βαθμό του ανθυπολοχαγού. Σας προσκομίζω ένα αποφοιτήριο του ανθυπολοχαγού.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματίας της Διεύθυνσης Στενογραφίας και Πρακτικών της Βουλής)

Εάν επαληθευτούν -που ευχόμαστε να μην επαληθευτούν- οι φόβοι τους και οι ανησυχίες τους, ο καταληκτικός βαθμός για τον απόφοιτο -προσέξτε- της Ανωτάτης Σχολής Υπαξιωματικών θα είναι ποιος; Του ανθυπασπιστή. Αυτό δεν σημαίνει άμεση υποβάθμιση; Γι’ αυτό και ως Υπουργείο και ως Κυβέρνηση οφείλετε ξεκάθαρα να πείτε ποιο είναι το σχέδιο σας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Κύριε συνάδελφε, δεν ξέρω ποιας εποχής είναι το αποφοιτήριο το οποίο προσκομίσατε, είναι παλαιό. Είναι γνωστό σε όλους μας και τους γνωρίζοντες τη στρατιωτική ιστορία του τόπου ότι οι μεγάλοι ηγήτορες του ελληνικού στρατεύματος ήταν απόφοιτοι Σχολών Υπαξιωματικών, από τον Κονδύλη μέχρι πολλούς άλλους.

Αυτό το οποίο εμάς, όμως, μας συνέχει σαν βασικό πολιτικό διακύβευμα αλλά και ζητούμενο στρατηγικής είναι να υπάρξει ένας πλήρης εκσυγχρονισμός των Ενόπλων μας Δυνάμεων, ένας εκσυγχρονισμός ο οποίος δεν θα επιδεινώσει ουδαμού τις αποδοχές των στελεχών καθώς επίσης και τη μισθολογική τους θέση. Αυτό είναι κάτι το οποίο αποτελεί για εμάς δέσμευση και εντός του Ελληνικού Κοινοβουλίου. Σχεδιάζουμε για το μέλλον. Προσπαθούμε να προσελκύσουμε, όπως και εσείς αναφέρατε, περισσότερα νέα παιδιά στις στρατιωτικές σχολές. Πριν από λίγες μέρες βρισκόμουν στην τελετή αποφοίτησης των στελεχών της ΣΜΥΑ, της Σχολής Μονίμων Υπαξιωματικών της Αεροπορίας. Νέα ελληνόπουλα, περίπου διακόσια, με όνειρα, ελπίδες, οικογενειακή και οικονομική αποκατάσταση. Όλα αυτά τα παιδιά αυτή η πολιτική ηγεσία δεν πρόκειται να τα απογοητεύσει. Προσπαθούμε νυχθημερόν και με την παρέμβαση η οποία σχεδιάζεται για τους υπαξιωματικούς να αναβαθμίσουμε και τη ζωή τους και την καριέρα τους και όλα αυτά τα οποία συνθέτουν μία προσδόκιμη πορεία υπηρεσίας στις Ένοπλες Δυνάμεις και αυτό θα κάνουμε.

Θεωρώ ότι και η βελτίωση των παραγωγικών σχολών είναι ένα μέλημα το οποίο θα παρουσιαστεί στο άμεσο μέλλον. Μία βελτίωση που έχει να κάνει με την ποιότητα της εκπαίδευσης αλλά και την αναβάθμιση του ρόλου των στελεχών μας, ενός ρόλου που πλέον δεν είναι της εποχής -που πολύ ωραία κάνατε- του αποφοιτηρίου εκείνου, αλλά είναι μιας νέας εποχής δικτυοκεντρικής, μιας εποχής που έχει μεγαλύτερες απαιτήσεις, διότι έχουμε μεγαλύτερες απαιτήσεις σε σχέση με τις πλατφόρμες και τα αμυντικά συστήματα τα οποία η χώρα μας προσκτάται. Επίσης, σημαίνει ότι αυτήν τη στιγμή στόχος επίσης είναι να καλύψουμε τις διάφορες κενές θέσεις στις παραγωγικές σχολές. Όλα αυτά είναι ένας διαρκής στόχος.

Σχετικά με την αποζημίωση των σπουδαστών στην οποία αναφερθήκατε θέλω να σας θυμίσω ότι με το άρθρο 15 του ν.5162/2024 ρυθμίστηκε το ζήτημα των αποδοχών των σπουδαστών των στρατιωτικών σχολών, στο πλαίσιο βέβαια των υφιστάμενων δημοσιονομικών αναγκών. Έχουμε, λοιπόν, και λέμε ότι από την 1η Ιανουαρίου του 2025 επήλθε μία σημαντική αύξηση στις αποδοχές των σπουδαστών των ΑΣΕΙ από 165 ευρώ στα 609 ευρώ και αντίστοιχα από 124 ευρώ για τους σπουδαστές των ΑΣΣΥ στα 249 - 250 ευρώ, προκειμένου να είναι και αυτό μια τόνωση της ελκυστικότητας των στρατιωτικών μας σχολών.

Θα κλείσω με το εξής, ότι αυτές οι δημόσιες παρεμβάσεις που γίνονται εντάσσονται σε ένα πλαίσιο σαφέστατα πολιτικού ελέγχου εκ μέρους της Αντιπολίτευσης, αλλά και από τη μεριά τη δική μας -και σας ευχαριστώ γι’ αυτό- σε ένα πλαίσιο διαφάνειας και διαλόγου -και με τη νέα νομοθετική πρωτοβουλία που θα έρθει στη Βουλή- ενός διαλόγου ο οποίος θα συμβάλει στον πλουραλισμό, αλλά και στην ασφαλέστερη επιτυχία της επιλογής που σχεδιάζουν τα Επιτελεία και το Γενικό Επιτελείο Εθνικής Άμυνας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Συνεχίζουμε με την έκτη με αριθμό 1180/7-7-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Εργασίας και Κοινωνικής Ασφάλισης με θέμα: «Για τον θάνατο ξενοδοχοϋπαλλήλου εν ώρα εργασίας σε μεγάλο ξενοδοχείο στο Ηράκλειο Κρήτης».

Θα απαντήσει ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης.

Κύριε Συντυχάκη, έχετε τον λόγο για την πρωτολογία σας.

**EΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, ένας ακόμη ξενοδοχοϋπάλληλος εξήντα τεσσάρων ετών εν ώρα εργασίας έπαθε καρδιακή ανακοπή. Έχασε τη ζωή του σε μεγάλο ξενοδοχείο στο Ηράκλειο Κρήτης. Έρχεται μετά από άλλους τρεις θανάτους συναδέλφων του που έχουν προηγηθεί από την αρχή της σεζόν, αποδεικνύοντας ότι αυτό το περίφημο τουριστικό θαύμα και τα ρεκόρ κερδοφορίας χτίζονται στις συνθήκες εξόντωσης, στην κυριολεξία, στα κάτεργα του κλάδου.

Και από αυτό το Βήμα της Βουλής, θα θέλαμε να εκφράσουμε ως ΚΚΕ τα συλλυπητήριά μας στην οικογένεια και τους οικείους του εργαζόμενου, Βρεττάκης Γιώργος στο όνομα. Το πιο τραγικό είναι ότι αυτός ο εργαζόμενος αναγκαζόταν να δουλεύει σε αυτήν την ηλικία σε έναν κλάδο που η εντατικοποίηση, οι ανθυγιεινές συνθήκες και το στρες τσακίζουν κόκκαλα, ενώ ήθελε ακόμα πολύ λίγα ένσημα για να βγει στη σύνταξη. Αντί, λοιπόν, να έχει βγει στη σύνταξη, όπως θα έπρεπε, εάν δεν είχαν καταργηθεί τα βαρέα και ανθυγιεινά ένσημα, αναγκαζόταν να δουλεύει στην ηλικία των εξήντα τεσσάρων ετών. Αντί να έχει ποιοτικό χρόνο με την οικογένεια και το ανήλικο παιδί του, έδινε καθημερινά τη μάχη του μεροκάματου.

Αυτά είναι τα αποτελέσματα, κατά τη γνώμη μας, της πολιτικής της λεγόμενης ενεργού γήρανσης της Ευρωπαϊκής Ένωσης, διαχρονικά των κυβερνήσεων, που οδηγεί στην αύξηση των ορίων ηλικίας συνταξιοδότησης, να δουλεύουν δηλαδή οι εργαζόμενοι κυριολεκτικά μέχρι να πεθάνουν για τα κέρδη του κεφαλαίου. Καθημερινά στους χώρους δουλειάς γίνεται ένα πραγματικό μακελειό, με θύματα τους ίδιους τους εργαζόμενους, με λιποθυμίες, διαφόρων ειδών εργατικά ατυχήματα, μόνο και μόνο για να βγει η δουλειά με κάθε κόστος, ακόμα και της ίδιας της ζωής των εργαζομένων. Μια δουλειά που δεν βγαίνει με τίποτα, αφού και φέτος οι χιλιάδες ελλείψεις σε προσωπικό στα ξενοδοχεία οδηγούν στην εντατικοποίηση, στα γνωστά δεκάωρα-δωδεκάωρα, χωρίς ή με ελάχιστα ρεπό και ξεκούραση, ενώ ταυτόχρονα σχεδόν σε κανέναν χώρο δουλειάς δεν υπάρχει καθημερινή παρουσία γιατρού εργασίας ή νοσηλευτή ή έστω ενός απινιδωτή. Οι συνθήκες αυτές θα ενταθούν ακόμα περισσότερο, βάζοντας σε ακόμα μεγαλύτερους κινδύνους τους εργαζόμενους, εάν εφαρμοστεί και το νέο σχέδιο νόμου της Κυβέρνησης που προβλέπει δεκατρείς ώρες δουλειάς, αύξηση υπερωριών και ακόμα περισσότερο ευελιξία και διευθέτηση του χρόνου εργασίας προς όφελος της κερδοφορίας των ομίλων.

Κλείνω με αυτό, κύριε Πρόεδρε. Σας ρωτάμε, λοιπόν, κύριε Υπουργέ, ποια μέτρα θα πάρει η Κυβέρνηση ώστε:

Να διερευνηθούν, κατ’ αρχάς, τα αίτια και οι συνθήκες του θανάτου του εργαζόμενου και να πραγματοποιηθεί έλεγχος στην επιχείρηση για το αν τηρούνται μέτρα για την ασφάλεια των εργαζομένων. Να στηριχθεί οικονομικά η οικογένεια του άτυχου εργαζόμενου, πατέρα ενός ανήλικου παιδιού.

Δεύτερον, να πραγματοποιηθούν έκτακτοι έλεγχοι της Επιθεώρησης Εργασίας για μέτρα προστασίας και ασφάλειας των εργαζομένων, εφαρμογή των οικείων συλλογικών συμβάσεων, να στελεχωθούν σε όλες τις τουριστικές περιοχές κλιμάκια της Τεχνικής Επιθεώρησης Εργασίας για τους όρους υγιεινής και ασφάλειας των εργαζομένων, να εντατικοποιηθούν οι έλεγχοι για την τήρηση των μέτρων υγιεινής και ασφάλειας στα ξενοδοχεία, στις διάφορες επισιτιστικές επιχειρήσεις, στο αεροδρόμιο και συνολικά στους χώρους εργασίας, σε κάθε ξενοδοχειακή επιχείρηση να διασφαλιστεί καθημερινή παρουσία γιατρού εργασίας και απινιδωτή.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κύριε συνάδελφε, επίσης θέλω να σας ευχαριστήσω για την ερώτησή σας και να σας ενημερώσω ότι το αρμόδιο Τμήμα Επιθεώρησης Ασφάλειας και Υγείας στην Εργασία του Ηρακλείου επιλήφθηκε αμέσως και η διερεύνηση της συγκεκριμένης υπόθεσης είναι σε εξέλιξη.

Προφανώς θα σας διαβάσω, για να απαντήσω άμεσα και απευθείας στα ερωτήματά σας, γιατί πράγματι θέτετε αρκετά και σημαντικά ερωτήματα. Όπως μας ενημέρωσε επίσημα μέχρι τώρα η Ανεξάρτητη Αρχή Επιθεώρησης Εργασίας, αυτό το οποίο λέει είναι το εξής: «Την Πέμπτη 26 Ιουνίου του 2025 δηλώθηκε παθολογικό θανατηφόρο συμβάν που έλαβε χώρα σε ξενοδοχειακή μονάδα της περιοχής Χερσονήσου σε βάρος εργαζομένου ετών εξήντα δύο.

Από έρευνα στο «ΕΡΓΑΝΗ» διαπιστώθηκε ότι συγκεκριμένη επιχείρηση με κύρια δραστηριότητα «Ξενοδοχεία και παρόμοια καταλύματα» στη θέση Γωνιές στη Χερσόνησο είχε προσλάβει τον θανόντα εργαζόμενο την 21η Ιουνίου 2025 με ειδικότητα μάγειρα και σύμβαση εργασίας ορισμένου χρόνου από 21-6 έως 30-9 με πλήρες ωράριο. Κατά την ημέρα του συμβάντος, 26 Ιουνίου, δηλαδή πέντε μέρες μετά την πρόσληψή του, σύμφωνα με την κατατεθειμένη οργάνωση του χρόνου εργασίας είχε ωράριο εργασίας από 7.00΄ έως 15.00΄, είχε δε σημάνει την ψηφιακή κάρτα στις 6.54΄ το πρωί.

Σύμφωνα με την ως τώρα διερεύνηση του Τμήματος Επιθεώρησης Ασφάλειας και Υγείας στην Εργασία Ηρακλείου στις 26-6 ο εργαζόμενος χτύπησε την ψηφιακή κάρτα στην ώρα που σας είπα και περίπου στις 8.30΄, ενώ εκτελούσε την εργασία –δεν θέλω να πω περαιτέρω, όπως το περιγράφει εδώ η ανεξάρτητη αρχή- ένιωσε την αδιαθεσία και επήλθε το μοιραίο. Αμέσως ειδοποιήθηκε ασθενοφόρο, μια εργαζόμενη του προσέφερε τις πρώτες βοήθειες-ΚΑΡΠΑ.

Σε αυτό το σημείο θέλω να σας πω –και σε συνέχεια της απάντησης, κύριε Πρόεδρε- την πρωτοβουλία που παίρνουμε για πρώτη φορά στην ελληνική νομοθεσία, ώστε να υπάρξει μία υποχρεωτική εκμάθηση μαθημάτων ΚΑΡΠΑ και λαβής Χάιμλιχ –αλλά θα σας τα πω και στη συνέχεια γιατί έχει τη σημασία του. Όταν ήρθε το πλήρωμα του ασθενοφόρου, διαπιστώθηκε ότι ο εργαζόμενος είχε καταλήξει. Σύμφωνα με το ιστορικό της κάρτας εργασίας του, ο θανών εργάστηκε τέσσερις ημέρες με έναρξη στις 21-6, είχε ρεπό στις 22-6. Το συγκεκριμένο συμβάν βρίσκεται ακόμη υπό διερεύνηση από το κλιμάκιο, από το τμήμα το συγκεκριμένο.

Τώρα, για θέματα που εμπίπτουν στην ελεγκτική αρμοδιότητα της Επιθεώρησης Ασφάλειας και Υγείας στην Εργασία, η Επιθεώρηση εδώ λέει ότι ανταποκρίνεται πάντα άμεσα στις καταγγελίες και στα ατυχήματα.

Θα το διαβάσω εν τάχει λόγω χρόνου και μετέπειτα θα κάνω και άλλα σχόλια: Από την κάθε Περιφερειακή Διεύθυνση διενεργούνται έλεγχοι με βάση τον ετήσιο προγραμματισμό. Ελέγχονται όλες οι επιχειρήσεις ανεξαιρέτως. Συγκεκριμένα στα καταλύματα της περιοχής, αρμοδιότητας Ηρακλείου, από την Επιθεώρηση Εργασίας το 2024 είχαν διενεργηθεί εκατόν εβδομήντα οχτώ έλεγχοι, ενώ φέτος μέχρι 30 Ιουνίου ήδη σαράντα τρεις.

Σχετικά με τη στελέχωση –για τη στελέχωση θα σας πω και πολύ πιο ειδικά στη δευτερολογία μου τι ακριβώς έχει προβλέψει το Υπουργείο Εργασίας- των τμημάτων, μετά από ενημέρωση του αρμόδιου Τμήματος Διοίκησης Ανθρώπινου Δυναμικού, προβλέπονται δεκαέξι οργανικές θέσεις προσωπικού, εκ των οποίων οι δεκατέσσερις είναι ήδη καλυμμένες, δύο είναι δεσμευμένες λόγω προκήρυξης για διορισμό. Είναι αυτά τα οποία και εμείς έχουμε προνοήσει ως Υπουργείο Εργασίας.

Το έργο των προαναφερθέντων τμημάτων συνεπικουρείται από την Υπηρεσία Ειδικών Επιθεωρητών Εργασίας, στην οποία προβλέπονται τριάντα έξι οργανικές θέσεις που είναι όλες καλυμμένες από το Τμήμα Συντονισμού Επιθεώρησης Ασφάλειας και Υγείας στην Εργασία, για το οποίο προβλέπονται δεκατέσσερις θέσεις, εκ των οποίων δέκα είναι καλυμμένες, τέσσερις είναι δεσμευμένες λόγω προκήρυξης για διορισμό –αυτό που σας έλεγα νωρίτερα.

Λέει, επίσης, εδώ ότι η Επιθεώρηση Εργασίας θα συνεχίσει να κάνει εντατικούς ελέγχους και μέσα στο 2025, ειδικά στον τουριστικό κλάδο και στις τουριστικές περιοχές της χώρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, αν έχω λίγο τον χρόνο –γιατί ξέρω ότι θα τεθούν κι άλλα ζητήματα- απλά να σας πω, σε μία ακόμα αναφορά που κάνετε στην ερώτησή σας για την οικονομική στήριξη της οικογένειας του εργαζόμενου, τα εξής: Υπάρχουν οι προϋποθέσεις του άρθρου 12 του ν.4387/2016 όπου δικαιούνται κατ’ αρχήν σύνταξη τα παρακάτω μέλη της οικογένειας:

Ο επιζών σύζυγος με την προϋπόθεση ο έγγαμος βίος να έχει διαρκέσει τρία έτη. Ο ανωτέρω χρόνος διάρκειας έγγαμου βίου δεν απαιτείται –μπορεί να είναι ήδη, δεν το γνωρίζω γιατί είναι και τα προσωπικά δεδομένα- εάν ο θάνατος οφείλεται σε ατύχημα που προήλθε πρόδηλα και αναμφισβήτητα εξαιτίας της υπηρεσίας.

Τα νόμιμα τέκνα, τα νομιμοποιηθέντα, τα αναγνωρισθέντα, τα υιοθετηθέντα, ο διαζευγμένος σύζυγος.

Επιπρόσθετα, προκειμένου για την αυξημένη συνταξιοδοτική προστασία των μελών οικογένειας θανόντος λόγω εργατικού ατυχήματος εφαρμόζεται και η ρύθμιση της παραγράφου 2 του άρθρου 31 του ν.4387/2016, σύμφωνα με την οποία σε καμία περίπτωση το ποσό της σύνταξης που επιμερίζεται μεταξύ των προσώπων που δικαιούνται σύνταξη λόγω θανάτου κατά τα οριζόμενα στο άρθρο 12 δεν μπορεί να υπολείπεται από 1-1-2025 του ποσού που αντιστοιχεί στο διπλάσιο της εθνικής σύνταξης για είκοσι έτη ασφάλισης, ήτοι σε 872, 80 ευρώ.

Αυτά για να έχετε μια πλήρη ενημέρωση, πρώτα από όλα για το συμβάν και μετέπειτα θα κάνουμε πιο εξειδικευμένη συζήτηση και για τις πρωτοβουλίες που παίρνει το Υπουργείο Εργασίας, αν και τις γνωρίζετε ήδη. Έχουμε εξειδικεύσει το τελευταίο διάστημα και για τη νομοθετική πρωτοβουλία που φέρνουμε αλλά θα σας πω και τα ειδικότερα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, το περιστατικό για το οποίο κουβεντιάζουμε αλλά και τα άλλα τρία περιστατικά συναδέλφων του δεν προήρθαν ως αποτέλεσμα μιας κακιάς στιγμής –να το πω έτσι. Άλλωστε σωρεία τέτοιων εργατικών ατυχημάτων δεν μπορεί να είναι αποτέλεσμα μιας κακής στιγμής. Και το λέμε αυτό, διότι προφανώς η αύξηση γενικότερα των εργατικών ατυχημάτων όχι μόνο στον κλάδο, η συνολικότερη αύξηση, είναι το αποτέλεσμα εξαντλητικών ρυθμών και συνθηκών που επικρατούν στην πλειοψηφία των εργασιακών χώρων και στην προκειμένη περίπτωση των ξενοδοχειακών μονάδων.

Εντάξει, είναι πολύ συμπαθητική η πρόταση που κάνετε, η υποχρεωτική εκμάθηση ΚΑΡΠΑ από την πλευρά των εργαζομένων και χρειάζεται έτσι κι αλλιώς για όλους μας, γιατί όλοι μπορεί να βρεθούμε σε μια τέτοια κατάσταση. Όμως, δεν μπορεί ο εργαζόμενος να υποκαταστήσει τον νοσηλευτή, τον γιατρό. Όλοι όσοι είναι…

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Το ξέρετε αυτό;

**ΕΜΜΑΝΟΥΗΛ ΣΥΝΤΥΧΑΚΗΣ:** Ε βέβαια, δεν μπορεί να τον υποκαταστήσει.

Άρα λοιπόν να επιβάλλετε υποχρεωτική ύπαρξη νοσηλευτή, γιατρού σε όλες αυτές τις ξενοδοχειακές μονάδες, την υποχρεωτική ύπαρξη απινιδωτή στους χώρους αυτούς.

Αν θέλετε, μπορείτε να τα διευκρινίσετε στη δευτερολογία σας, επειδή δεν τα είπατε και περιοριστήκατε μόνο στην υποχρεωτική εκμάθηση ΚΑΡΠΑ από την πλευρά των εργαζομένων.

Από εκεί και μετά, τι θα πει «οικονομική στήριξη»; Αν κατάλαβα καλά, επειδή το πόρισμα μιλάει για παθολογικά αίτια και προϋπόθεση για την οικονομική στήριξη των εργαζομένων είναι να προέρχεται από ατύχημα, είναι άλλο πράγμα λοιπόν, το ατύχημα και είναι άλλο πράγμα το παθολογικό αίτιο. Θέλω να το διευκρινίσετε εάν ο συγκεκριμένος εργαζόμενος ή όλοι οι εργαζόμενοι που πιθανόν να προκύπτουν θάνατοι από παθολογικά αίτια μπορεί να ταυτίζονται με τα ατυχήματα ή όχι.

Όμως, με αφορμή αυτό το τραγικό περιστατικό, θέλουμε ως ΚΚΕ και από το Βήμα αυτό να αναδείξουμε τις πραγματικές αιτίες σωρείας εργατικών ατυχημάτων που, κατά τη γνώμη μας, βρίσκονται στο νομικό και θεσμικό πλαίσιο θωράκισης της εργοδοτικής ασυδοσίας για τις σοβαρές ελλείψεις σε μέτρα υγιεινής και ασφάλειας στους χώρους δουλειάς, τον μη καθορισμένο ελάχιστο αριθμό εργαζομένων ανά πόστο –πολύ σημαντικό- απουσία καθηκοντολογίου όσο για την υποστελέχωση της Τεχνικής και Κοινωνικής Επιθεώρησης Εργασίας, με αποτέλεσμα να πραγματοποιείται ένας πολύ, πολύ μικρός αριθμός ελέγχων.

Κατά συνέπεια οι όποιες ευαισθησίες –όχι σε προσωπικό επίπεδο, εσείς- της Κυβέρνησης ή του κόμματός σας προφανώς δεν πείθουν κανένα, από τη στιγμή που διατηρείται και ενισχύεται αυτό το θεσμικό πλαίσιο για την ακόμα μεγαλύτερη κερδοφορία των τουριστικών ομίλων και το ξεζούμισμα των εργαζομένων.

Ήδη από την αρχή της τουριστικής σεζόν οι καταγγελίες των ξενοδοχοϋπαλλήλων πέφτουν βροχή για τις άθλιες εργασιακές συνθήκες και τους εκβιασμούς που επικρατούν στην πλειοψηφία των ξενοδοχειακών μονάδων: Η εντατικοποίηση, το τρέξιμο από πόστο σε πόστο χωρίς να πάρουν ανάσα –την ίδια στιγμή που οι ξενοδόχοι απαιτούν να βγει η δουλειά κυριολεκτικά με κάθε κόστος, με κάθε τίμημα-, τα κομμένα ρεπό, οι απλήρωτες υπερωρίες, οι καθυστερήσεις στις πληρωμές αποτελούν για μία ακόμη σεζόν την καθημερινότητα για χιλιάδες υπαλλήλους

Είναι αδιανόητο το γεγονός ότι το 2025 άνθρωποι ξεκινούν να πηγαίνουν στη δουλειά τους για το μεροκάματο και καταλήγουν να το πληρώνουν με τη ζωή τους. Και τη στιγμή που οι εργαζόμενοι χάνουν τη ζωή τους από την εντατικοποίηση, η Κυβέρνηση φέρνει το νομοσχέδιο για τις δεκατρείς ώρες δουλειά στον ίδιο εργοδότη. Είναι ένας νόμος που δεν έρχεται να ικανοποιήσει κάποια ανάγκη των εργαζομένων, όπως λέει η Κυβέρνηση, διότι -για παράδειγμα- ο αποθανών Δρεττάκης Γιώργος, προφανώς, δεν πάει στη δουλειά του γιατί έτσι του κάπνισε να δουλεύει μέχρι τα εξήντα τέσσερά του χρόνια, είναι γιατί του το επιβάλλουν οι δικοί σας νόμοι, οι δικές σας επιλογές -οι επιλογές της Ευρωπαϊκής Ένωσης- να δουλεύουν, δηλαδή, κάτω από άθλιες εργασιακές συνθήκες.

Και θα σας έλεγα, αν θέλετε, να πάμε και μια βόλτα στα ξενοδοχεία, στις ταβέρνες, στα λιμάνια, στα αεροδρόμια, για να δείτε τι θα σας πουν πραγματικά οι εργαζόμενοι, αν υπάρχει ένα τέτοιο αίτημα για δεκατριάωρο. Ας μου δείξετε μια επίσημη απόφαση σωματείου που λέει «ναι, εμείς θέλουμε να δουλεύουμε δεκατρείς ώρες την ημέρα». Πουθενά δεν υπάρχει. Αντιθέτως, ζητάνε πενθήμερο, επτάωρο, ξεκούραση, προστασία για τη ζωή τους.

Για όλους αυτούς τους λόγους, εμείς θέλουμε να πιέσουμε προς αυτήν την κατεύθυνση να παρθούν μέτρα γι’ αυτούς τους εργαζόμενους, για να μην χάνουν τη ζωή τους, αλλά να την προστατεύουν, όπως και τις οικογένειές τους.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ο κύριος Υφυπουργός έχει τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Απλά, να διευκρινίσω -το είπα νωρίτερα, να σας το ξαναπώ πάλι- κατ' αρχήν για τη στήριξη εφόσον προβλέπονται και πληρούνται οι προϋποθέσεις του άρθρου 12 του ν.4387/16, όπως ισχύει, λέει συγκεκριμένα για τους ασφαλισμένους συνταξιούχους «Ο επιζών σύζυγος δικαιούται σύνταξη και τα παρακάτω μέλη…» -όπως σας το διάβασα- «… με την προϋπόθεση ότι ο έγγαμος βίος του έχει διαρκέσει τρία έτη». «Ο ανώτερος χρόνος…» -δηλαδή, τα τρία έτη- «διάρκειας έγγαμου βίου δεν απαιτείται, εάν ο θάνατος οφείλεται σε ατύχημα που ήρθε πρόδηλα και αναμφισβήτητα εξαιτίας της υπηρεσίας». Για την τριετία, εκεί αναφέρεται.

Να σας πω λίγο για τα διάφορα θέματα που θέσατε. Ως Υπουργείο Εργασίας μας ενδιαφέρει, πέρα και πάνω απ’ όλα, η υγεία και η ασφάλεια των εργαζομένων. Και το έχω πει πάρα πολλές φορές, σε νομοθετικό πλαίσιο που παραμένει ίδιο σαράντα χρόνια, με λίγες παραμετρικές αλλαγές, ερχόμαστε και κάνουμε ουσιαστικές αλλαγές. Πραγματικά, έχουμε τη δυνατότητα να τα συζητήσουμε και μαζί, βεβαίως, αλλά και να ακούσουμε και τις προτάσεις σας που μπορεί να υπάρξουν, ακριβώς προς την ενίσχυση της υγείας και της ασφάλειας, που το θεωρώ το πιο σημαντικό δικαίωμα του εργαζομένου, το οποίο πρέπει να προστατεύσουμε και σας είπα σε ένα πλαίσιο το οποίο παραμένει το ίδιο σαράντα χρόνια τώρα.

Θα μπορούσα άνετα να σας πω -γιατί αυτή είναι η πραγματικότητα για τα θανατηφόρα εργατικά ατυχήματα, όπως μετριούνται σε όλη την Ευρώπη- ότι είμαστε κάτω από το μέσο ευρωπαϊκό όριο, στο μισό του μέσου ευρωπαϊκού ορίου, με επίσημα στοιχεία της Κομισιόν. Δεν το κάνω, απλά απαντάω σε αυτό το οποίο είπατε. Γιατί; Και ένα θανατηφόρο να έχουμε, νομίζω ότι πρέπει να μας παρακινήσει να προχωρήσουμε σε πάρα-πάρα πολύ συγκεκριμένα μέτρα και θα σας πω λίγα από αυτά τα οποία φέρνουμε, για να απαντήσω και στο ερώτημά σας, γιατί αυτή πρέπει να είναι η πρόνοιά μας.

Και το λέω συνολικά. Έχω πει για κουλτούρα πρόληψης, η οποία πρέπει να περάσει σε κάθε περίπτωση και στον εργοδότη, αλλά και στον εργαζόμενο, και να αποφεύγουμε όσο μπορούμε τα θανατηφόρα εργατικά ατυχήματα, αλλά και συνολικά τα εργατικά ατυχήματα.

Αναφερθήκατε στο ζήτημα του ΚΑΡΠΑ που είπατε ότι είναι μια σημαντική πρωτοβουλία. Εγώ θα έλεγα το εξής: Πρώτα απ’ όλα, μέχρι τώρα δεν έχει υπάρξει τέτοια πρωτοβουλία και θεωρώ ότι η δυνατότητά μας είναι να κάνουμε μια συνολική παρέμβαση στο ζήτημα, μιας υποχρεωτικής εκμάθησης, γιατί θα σωθούν πάρα πολλές ζωές, σε αυτήν την έκτακτη συνθήκη. Γνωρίζετε ο ίδιος ότι ο Κώδικας «νόμος, υγείας και ασφάλεια» προβλέπει την παρουσία γιατρού εργασίας, με τις προϋποθέσεις, βέβαια, του νόμου. Από κει και πέρα, νομίζω ότι τέτοιες πρωτοβουλίες είναι πολύ σημαντικές και αυτό θα έχουμε τη δυνατότητα να το συζητήσουμε και περαιτέρω στον διάλογο που θα κάνουμε.

Τώρα, θα φέρουμε πολύ συγκεκριμένες αλλαγές -και για τα τεχνικά έργα, που πράγματι γίνονται θανατηφόρα εργατικά ατυχήματα- για τον συντονιστή ασφαλείας, που δίνουμε ακόμα μεγαλύτερη ένταση στα καθήκοντά του, για τους τεχνικούς ασφαλείας, που δίνουμε όχι περισσότερες αρμοδιότητες, αλλά τη δυνατότητα να είναι σε περισσότερες επιχειρήσεις. Έχουμε ήδη εξαγγείλει συγκεκριμένα ζητήματα σε αυτό.

Για την Επιθεώρηση Εργασίας κάνουμε συγκεκριμένες παρεμβάσεις, για να διευκολύνουμε το έργο τους και κυρίως, να καλύπτουμε τα έξοδα διανυκτέρευσης των επιθεωρητών στα νησιά, γιατί υπάρχει ένα ζήτημα πρόσβασης των επιθεωρητών στα νησιά. Εκεί, λοιπόν, κάνουμε συγκεκριμένη παρέμβαση, ώστε να καλύπτονται τα έξοδα διανυκτέρευσης χιλιομετρικά.

Βεβαίως, κάποιες από τις πολύ σημαντικές πρωτοβουλίες που παίρνουμε είναι ότι το «Βιβλίο Υποδείξεων» του γιατρού εργασίας και του τεχνικού ασφάλειας. Εκεί, δηλαδή, που θα πρέπει να εντοπίσει το πού υπάρχει το πρόβλημα, πλέον θα γίνεται γραπτά, θα ψηφιοποιείται και θα ανεβαίνει στο Βιβλίο Υποδείξεων της Ανεξάρτητης Αρχής Επιθεώρησης Εργασίας, ψηφιοποιημένο πια, ώστε να εντοπίζουμε πού υπάρχει πρόβλημα.

Έλεγα νωρίτερα ότι υπάρχει ένα πλαίσιο, έτσι όπως έχει διαμορφωθεί, το οποίο πρέπει να το δούμε λίγο πιο συγκεκριμένα, πιο εξειδικευμένα και να είναι -θα έλεγα- πιο δυνατό, ώστε να μπορέσουμε να αντιμετωπίσουμε, πράγματι, τα θανατηφόρα εργατικά ατυχήματα.

Οφείλω να πω -παρέδωσα τους αριθμούς και σας είπα ότι και ένα θανατηφόρο να υπάρχει, πρέπει να μας συγκλονίζει- ότι έχουμε αύξηση πεντακοσίων χιλιάδων θέσεων εργασίας. Δημιουργήθηκαν πεντακόσιες χιλιάδες νέες θέσεις εργασίας το 2019, δηλαδή έχουμε αύξηση παραγωγικότητας. Γι' αυτό προσπαθούμε. Είναι περιορισμένα μεν, αλλά υπάρχουν τα θανατηφόρα ατυχήματα. Γι’ αυτό, επειδή υπάρχει και η μεγάλη αύξηση της οικοδομικής δραστηριότητας, τώρα το πλαίσιο πρέπει να γίνει πολύ πιο αυστηρό.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τη συζήτηση της όγδοης με αριθμό 1182/7-7-2025 επίκαιρης ερώτησης δεύτερου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη, προς την Υπουργό Τουρισμό, με θέμα: «Να μην προχωρήσει η ιδιωτικοποίηση του Ξενία Ήλιος στη Χερσόνησο, αλλά να συντηρηθεί από το κράτος για τις ανάγκες της Σχολής Ανώτερης Επαγγελματικής Κατάρτισης (ΣΑΕΚ) Τουρισμού».

Θα απαντήσει η Υφυπουργός Τουρισμού κ. Άννα Καραμανλή.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, θεωρούμε ότι δεν είναι καινούργιο το συγκεκριμένο ζήτημα του Ξενία Ήλιος στη Χερσόνησο Ηρακλείου, το έχουμε ξανασυζητήσει εδώ. Το συζητάμε πρώτη φορά με εσάς. Κι απ’ αυτήν την άποψη θεωρούμε ότι είναι διαχρονικές οι ευθύνες όλων των κυβερνήσεων για την εγκατάλειψη και τη μη συντήρηση του κτιρίου της ΣΑΕΚ Τουρισμού, το Ξενία Ήλιος στη Χερσόνησο, όπως σας είπα.

Το πρόβλημα οξύνθηκε μετά τον σεισμό του 2021, οπότε το κτίριο χαρακτηρίστηκε «κίτρινο». Έκτοτε, με ευθύνη των κυβερνήσεων -και της προηγούμενης και της τωρινής- παρά τα συνεχή αιτήματα σπουδαστών και εκπαιδευτικών, δεν έχουν υλοποιηθεί τα απαραίτητα έργα αποκατάστασης, με αποτέλεσμα η σχολή να παραμένει εκτός φυσικού της χώρου και να φιλοξενείται σε παραχωρημένες νέες αίθουσες του Ελληνικού Μεσογειακού Πανεπιστημίου.

Την ίδια ώρα, αντί για κατεπείγοντα έργα επισκευής του κτιρίου του πρώην Ξενία Ήλιος, φαίνεται να επιταχύνονται οι μεθοδεύσεις για την ιδιωτικοποίησή του με σύμπραξη δημόσιου και ιδιωτικού τομέα, με αξιοποίηση των κτιρίων, με άδεια δόμησης ξενοδοχείου μέσω μακροχρόνιων μισθώσεων, με τον όποιον επενδυτή. Πρόκειται για έναν αντιλαϊκό σχεδιασμό. Το έχουμε αναδείξει -επαναλαμβάνω, ως ΚΚΕ- κατά το παρελθόν.

Με βάση, λοιπόν, αυτό το πλαίσιο λειτουργίας των εγκαταστάσεων της ΣΑΕΚ είναι πιθανό το ενδεχόμενο να επιβληθούν όροι λειτουργίας της σχολής με ιδιωτικοοικονομικά κριτήρια, δίδακτρα για τα μαθήματα, ενοίκιο για τη διαμονή και τη διατροφή των σπουδαστών. Επιπλέον, αξιοποίηση των σπουδαστών ως εργατικό δυναμικό για να λειτουργεί το ξενοδοχείο, με ό,τι όρους και συνθήκες εργασίας αποφασίσει ο επενδυτής. Μάλιστα, σύμφωνα με δημοσιεύματα, ο ίδιος σχεδιασμός υπάρχει και για τις εγκαταστάσεις στην Ανάβυσσο και στην Περαία Θεσσαλονίκης.

Αυτή η μεθόδευση, λοιπόν, βρήκε πρόσφορο το έδαφος που προετοίμαζαν, -επαναλαμβάνω- όλες οι προηγούμενες κυβερνήσεις, με την απαξίωση των κτιριακών εγκαταστάσεων. Γιατί, όταν κάτι το απαξιώνεις, το οδηγείς κάπου αλλού.

Είναι, όμως, σε ευθεία αντίθεση με τις διεκδικήσεις και τα μορφωτικά δικαιώματα σπουδαστών και τη διατήρηση του δημόσιου χαρακτήρα της ΣΑΕΚ. Υψώνει ακόμα περισσότερα εμπόδια και ταξικούς φραγμούς στις σπουδές των νέων και επιβάλλει έναν νέο εργασιακό μεσαίωνα.

Σας ρωτούμε, λοιπόν, κυρία Υφυπουργέ: Ποια μέτρα προτίθεται να πάρει η Κυβέρνηση, έτσι ώστε να προχωρήσει σε άμεση κρατική χρηματοδότηση για την επισκευή του κτιρίου του πρώην Ξενία Ήλιος στο Κοκκίνη Χάνι, χωρίς καμία εμπλοκή ιδιωτών, ώστε από τα επόμενα χρόνια να επαναλειτουργήσει μόνο για τους εκπαιδευτικούς σκοπούς της ΣΑΕΚ, σύμφωνα με τις απαιτήσεις ενός σύγχρονου δημόσιου εκπαιδευτηρίου και τις ανάγκες των σπουδαστών της σχολής για εστιατόριο, όπως και για εστία δωρεάν διαμονής; Να μην προχωρήσει η ιδιωτικοποίηση καμίας εγκατάστασης αντίστοιχων ΣΑΕΚ σε όλη τη χώρα.

Τέλος, τι θα κάνετε, έτσι ώστε να διαφυλαχθεί ο δημόσιος και δωρεάν χαρακτήρας του και η απρόσκοπτη λειτουργία του με προσλήψεις μόνιμου διοικητικού και εκπαιδευτικού προσωπικού όλων των ειδικοτήτων, η ενίσχυση της κρατικής χρηματοδότησης στο ύψος των πραγματικών αναγκών που έχουν δημιουργηθεί, η εξασφάλιση του εξοπλισμού των αναλωσίμων, των συγγραμμάτων και όλων, όσα είναι απαραίτητα για τη δωρεάν μόρφωση των σπουδαστών;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υφυπουργέ, έχετε τον λόγο για την πρωτολογία σας.

**ΑΝΝΑ ΚΑΡΑΜΑΝΛΗ (Υφυπουργός Τουρισμού):** Σας ευχαριστώ πολύ, κύριε Πρόεδρε.

Κύριε συνάδελφε, η αναβάθμιση της δημόσιας τουριστικής εκπαίδευσης και κατάρτισης αποτελεί σταθερή στρατηγική προτεραιότητα για το Υπουργείο Τουρισμού. Στόχος μας είναι η οικοδόμηση ενός σύγχρονου, λειτουργικού και αξιόπιστου περιβάλλοντος μάθησης, που να ανταποκρίνεται στις σύγχρονες ανάγκες της αγοράς εργασίας τόσο στην Ελλάδα, όσο και διεθνώς. Επιδιώκουμε οι νέες και οι νέοι, που επιλέγουν να φοιτήσουν στις σχολές μας, να αποκτούν ουσιαστικές γνώσεις, πρακτικές δεξιότητες και επαγγελματικές εμπειρίες με πραγματικό αντίκρισμα. Εφόδια, που τους καθιστούν ικανούς να ενταχθούν άμεσα στην αγορά εργασίας και να προσφέρουν υπηρεσίες υψηλής ποιότητας σε έναν δυναμικό και ιδιαίτερα ανταγωνιστικό κλάδο.

Στο πλαίσιο αυτό, προσεγγίζουμε την τουριστική εκπαίδευση και κατάρτιση ολιστικά, με αναβάθμιση των υποδομών, ενίσχυση του ανθρώπινου δυναμικού, προσαρμογή των ειδικοτήτων στις σύγχρονες απαιτήσεις και καινοτόμες συνέργειες με φορείς της αγοράς αλλά και της ακαδημαϊκής κοινότητας.

Ένα από τα σημαντικότερα βήματα προς αυτήν την κατεύθυνση είναι η αναβάθμιση των κτιριακών εγκαταστάσεων που στεγάζουν τις σχολές, αρμοδιότητας του Υπουργείου Τουρισμού, μέσα από την αναβίωση του μοντέλου ξενοδοχείου-εκπαιδευτηρίου. Η προσέγγιση αυτή αξιοποιεί σύγχρονα εργαλεία, όπως είναι οι συμπράξεις δημόσιου και ιδιωτικού τομέα και βασίζεται στην αξιοποίηση των υφιστάμενων κτιρίων των εκπαιδευτικών μονάδων που διαθέτουν άδεια δόμησης ξενοδοχείου.

Με το νέο αυτό πλαίσιο προωθείται η δημιουργία ολοκληρωμένων μοντέλων συνύπαρξης ξενοδοχείων και εκπαιδευτικών μονάδων κατά τα πρότυπα επιτυχημένων διεθνών παραδειγμάτων, όπως το ελβετικό.

Κάνετε λόγο για μεθόδευση. Δεν μπορούμε να μιλούμε για μεθόδευση, όταν πρόκειται ουσιαστικά, αγαπητέ συνάδελφε, για την ενεργοποίηση της διάταξης του άρθρου 23 του ν.4276/2014. Σύμφωνα με τη διάταξη αυτή, ακίνητα του καταργηθέντος Οργανισμού Τουριστικής Εκπαίδευσης και Κατάρτισης, τα οποία περιήλθαν στο Υπουργείο Τουρισμού με τον ν.4109/2013 μπορούν με απόφαση του Υπουργού Τουρισμού να εκμισθώνονται μακροχρόνια.

Στην ίδια διάταξη προβλέπεται ρητά ότι η παραχώρηση είναι δυνατή υπό τον όρο ότι στις συμβάσεις εκμίσθωσης θα περιλαμβάνονται όροι που θα διασφαλίζουν την απρόσκοπτη λειτουργία εντός αυτών των μονάδων εκπαίδευσης και κατάρτισης, που θα λειτουργούν στις εγκαταστάσεις αυτές κατά τον χρόνο σύναψης της σύμβασης εκμίσθωσης. Μάλιστα, τα έσοδα από αυτές τις εκμισθώσεις μεταφέρονται και εγγράφονται στον τακτικό προϋπολογισμό του Υπουργείου Τουρισμού και διατίθενται αποκλειστικά σε δράσεις εκπαίδευσης, αρχικής και συνεχιζόμενης επαγγελματικής κατάρτισης, σε ειδικότητες του τουριστικού τομέα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Σε ένα λεπτό ολοκληρώνω, κύριε Πρόεδρε.

Η πρωτοβουλία αφορά σε Σχολές Ανώτερης Επαγγελματικής Κατάρτισης Τουρισμού, τις ΣΑΕΚ, σε Ανάβυσσο, Περαία, όπως πολύ σωστά είπατε, και Ηράκλειο Κρήτης.

Η αξιοποίηση των εν λόγω ακινήτων των σχολών θα γίνει με μακροχρόνιες συμβάσεις μίσθωσης, που θα προκύψουν μετά από διαγωνιστική διαδικασία, με υποχρέωση των μισθωτών για αναβάθμιση των κτιρίων, ώστε να διασφαλίζεται η απρόσκοπτη λειτουργία των μονάδων εκπαίδευσης και κατάρτισης, που θα λειτουργούν στις εγκαταστάσεις αυτές κατά τη διάρκεια της σύμβασης.

Κάθε λεπτομέρεια για τον τρόπο και τη διαδικασία των εν λόγω μακροχρόνιων μισθώσεων ρυθμίζεται με κοινή απόφαση των Υπουργών Εθνικής Οικονομίας και Οικονομικών και Τουρισμού, με την οποία ρυθμίζονται, μεταξύ άλλων, η διαγωνιστική διαδικασία και η σύναψη σύμβασης μακροχρόνιας μίσθωσης, οι όροι μίσθωσης και οι υποχρεώσεις των μερών, η διαδικασία αξιολόγησης υποψηφίων και τα κριτήρια επιλογής, η εκτιμώμενη μισθωτική αξία, το οικονομικό αντάλλαγμα.

Θέλω να καταστεί απολύτως σαφές ότι η λειτουργία των Σχολών Τουρισμού παραμένει στην αποκλειστική αρμοδιότητα του Υπουργείου Τουρισμού. Ο δημόσιος χαρακτήρας των σχολών και της παρεχόμενης εκπαίδευσης διατηρείται και προστατεύεται πλήρως. Στόχος μας είναι να εξασφαλίσουμε την απρόσκοπτη και ποιοτική λειτουργία τους σε αναβαθμισμένες, σύγχρονες εγκαταστάσεις και σε συνθήκες που ανταποκρίνονται στις τρέχουσες απαιτήσεις της τουριστικής εκπαίδευσης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Επειδή, λόγω χρόνου, δεν προλαβαίνω να μιλήσω για την ενίσχυση, που με ρωτήσατε, θα το κάνω, εάν δεν σας πειράζει, στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υφυπουργέ, μιλήσετε για στρατηγική προτεραιότητα από την πλευρά της Κυβέρνησης στα ζητήματα αυτά, τα οποία συζητούμε. Το ερώτημα είναι: Ναι, αλλά προς όφελος ποιανού; Σε αυτό, ξέρετε, καμιά φορά ή μάλλον, όχι καμιά φορά, αλλά πάντα η δική σας Κυβέρνηση, όπως και όλες οι προηγούμενες, αποφεύγουν να απαντήσουν συνειδητά.

Ξέρετε, η αγορά εργασίας στον καπιταλισμό πάντα έρχεται σε σύγκρουση με τα εργασιακά και κοινωνικά δικαιώματα των εργαζομένων. Η αγορά εργασίας στον καπιταλισμό είναι «νύχι-κρέας» -επιτρέψτε μου την έκφραση- με τα μονοπωλιακά συμφέροντα και πιο ειδικά, στην προκειμένη περίπτωση, με τα συμφέροντα των μεγαλοξενοδόχων και των tour operators.

Η αναβάθμιση και επαναλειτουργία των ξενοδοχείων και η λειτουργία τους ως μονάδων, όπου μπορούν να καταρτιστούν επαγγελματικά οι σπουδαστές των τουριστικών επαγγελμάτων, θα πρέπει να είναι αποκλειστικά υπό την ευθύνη του κράτους. Αποκλειστικά! Η δομή, το πρόγραμμα σπουδών, η χρηματοδότηση, η συντήρηση και η λειτουργία να είναι αποκλειστικά υπό την ευθύνη του κράτους.

Πραγματικά, με τη μέθοδο που λέτε και το νέο μοντέλο της σύμπραξης δημόσιου και ιδιωτικού τομέα, μέσα από την προκήρυξη που θα προκύψει θα το δώσετε σε κάποιον ιδιώτη. Μιλούμε για πραγματική αναβάθμιση, δηλαδή δωρεάν βιβλία, σύγχρονα εργαστήρια, σύγχρονα κτίρια, δωρεάν μετακινήσεις με τα μέσα μαζικής μεταφοράς; Μιλούμε για πρακτική άσκηση, για πενθήμερη εξάωρη πρακτική άσκηση, με πλήρη εργασιακά και ασφαλιστικά δικαιώματα, με διασφάλιση του κατώτερου μισθού, όπως διεκδικεί το εργατικό κίνημα; Μιλούμε για πραγματική πιστοποίηση γνώσεων και ικανοτήτων ή θα είναι μέσα από ένα κυνήγι συλλογικής πιστοποίησης; Και φυσικά, τι μπορεί να διασφαλιστεί με βάση τα σύγχρονα εργασιακά δικαιώματα και όχι να ξεσαλώνουν οι εργοδότες;

Η εξέλιξη αυτή, όμως, στην οποία αναφερθήκατε και εσείς στην πρωτολογία σας, δεν συνιστά αναβάθμιση της δημόσιας τουριστικής εκπαίδευσης. Επιτρέψτε μου, κατάργηση είναι αυτό και παράδοσή της σε ιδιώτες με κύριο στόχο την παραγωγή φθηνού εργατικού δυναμικού. Εντάσσεται στις επιδιώξεις της Ευρωπαϊκής Ένωσης και των κυβερνήσεων, πρώτον, για μαζική παραγωγή αποφοίτων διαφόρων κατηγοριών και επιπέδων εκπαίδευσης, ώστε να μπορούν να διαμορφώνονται, όπως λένε και τα ντοκουμέντα της Ευρωπαϊκής Ένωσης, δεξαμενές εργαζομένων με πιστοποιημένα προσόντα, για να μπορεί να διαλέγει ο εργοδότης τον κατάλληλο για τη συγκεκριμένη θέση εργασίας και δεύτερον, για τη διαρκή επιμόρφωση, με δεδομένο ότι ο εργαζόμενος καλείται να αλλάξει επάγγελμα δυο και τρεις φορές στη ζωή του.

Οι ιδιώτες που θα προκύψουν από τον διαγωνισμό μακροχρόνιας μίσθωσης για έως και ενενήντα εννέα χρόνια -έτσι δεν είναι; για ενενήντα χρόνια, όχι για πέντε, δέκα, είκοσι ή τριάντα χρόνια-, θα αναλάβουν την υποχρέωση να ανακαινίσουν εγκαταστάσεις, να τις λειτουργήσουν ως ξενοδοχεία, καθώς και να απασχολούν ως προσωπικό μαθητές των σχολών τουριστικών επαγγελμάτων που θα βρίσκονται σε παραπλήσιο χώρο και θα παραμένουν υπό την ευθύνη του Υπουργείου Τουρισμού.

Δεν γίνονται όλα αυτά μαζί, δηλαδή και η ευθύνη του κράτους και ο ιδιώτης να επενδύσει, αλλά χωρίς να έχει λόγο για τη δομή και τη λειτουργία μιας συγκεκριμένης σχολής. Πρόκειται, κατά τη γνώμη μας, για ένα ακόμα σκάνδαλο-δωράκι σε ιδιώτες -και αυτό θα αποκαλυφθεί και στην πορεία-, με το οποίο η Κυβέρνηση με το κόλπο των κινήτρων θα δώσει δημόσιο χρήμα, χρήμα δηλαδή των φορολογουμένων, τον ιδρώτα του ελληνικού λαού. Με τα χρήματα του λαού, λοιπόν, επενδύσεις των ιδιωτών, για να επεκτείνουν τα κέρδη τους. Δηλαδή, Γιάννης κερνάει, Γιάννης πίνει!

Και δεν το λέω τυχαία. Το λέω, διότι βρίσκονται σε τοποθεσίες αυξημένου τουριστικού ενδιαφέροντος και οι τρεις αυτές περιπτώσεις και του Κοκκίνη Χάνι και η Ανάβυσσος και η Περαία Θεσσαλονίκης. Διαχρονικά οι κυβερνήσεις, αφού υποβάθμισαν και απαξίωσαν τις σχολές αυτές σε ξενοδοχεία με διάφορα προσχήματα -όπως για παράδειγμα τον σεισμό του 2021 στο Ηράκλειο- τα εγκατέλειψαν για να πέσουν μετά ως ώριμο φρούτο στους ιδιώτες με τις γνωστές δικαιολογίες, στις οποίες και εσείς αναφερθήκατε στην πρωτολογία.

Άρα, λοιπόν, εδώ μιλάμε για μια συνειδητή επιλογή της Κυβέρνησης, μιλάμε για απαξίωση της δημόσιας περιουσίας και ως πρόσχημα για να την ξεπουλήσετε στους ιδιώτες, βάλατε τη δήθεν εξυγίανσή τους, ενώ στην ουσία την παραδίδετε στο μεγάλο κεφάλαιο. Φυσικά έχετε και συνεργάτες προθύμους, είναι και η περιφέρεια είναι και οι δήμοι, αλλά σε κάθε περίπτωση δεν είναι οι εργαζόμενοι στον τουρισμό, δεν είναι οι νέοι που θέλουν να εκπαιδευτούν και να δουλέψουν σε αυτόν.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υφυπουργέ, έχετε τον λόγο.

**ΑΝΝΑ ΚΑΡΑΜΑΝΛΗ (Υφυπουργός Τουρισμού):** Πρώτα απ’ όλα, δεν θα λειτουργεί το εκπαιδευτήριο από κανέναν ιδιώτη. Παραμένει η λειτουργία του εκπαιδευτηρίου στην αποκλειστική αρμοδιότητα του Υπουργείου Τουρισμού. Δεν θα υπάρχει καμία παρέμβαση στο πρόγραμμα σπουδών στο θέμα της πρακτικής άσκησης, όπως αναφέρατε.

Η επιλογή αξιοποίησης του θεσμικού πλαισίου που ισχύει από το 2014 έχει έναν και μόνο στόχο, να αναβαθμίσουμε τις κτιριακές εγκαταστάσεις με τρόπο βιώσιμο, διαφανή και ωφέλιμο για τους σπουδαστές μας και τις τοπικές κοινωνίες, να προσφέρουμε δωρεάν τουριστική εκπαίδευση υψηλής ποιότητας στα παιδιά μας. Μιλάμε για ακίνητα, τα οποία παραμένουν στο δημόσιο και χρησιμοποιούνται αποκλειστικά για τις ανάγκες της τουριστικής εκπαίδευσης. Θέλουμε η τουριστική εκπαίδευση να είναι παρούσα, σύγχρονη και ουσιαστική.

Όμως, να περάσω και στην αναβάθμιση των σχολών μας, όπως με ρωτήσατε, που δεν εξαντλείται στις κτιριακές υποδομές. Για πρώτη φορά προχωράμε σε προσλήψεις τακτικού προσωπικού καθηγητών -για πρώτη φορά- ενώ έχουν ήδη ενισχυθεί οι σχολές με τακτικό διοικητικό προσωπικό. Προχωρήσαμε στην ανακατανομή των κενών οργανικών θέσεων στη ΣΑΕΚ τουρισμού, σύμφωνα με τις ανάγκες κάθε εκπαιδευτηρίου, με σκοπό τη δημιουργία θέσεων, κλάδων εκπαιδευτικού προσωπικού. Οι εν λόγω θέσεις έχουν ήδη ενταχθεί στα αιτήματα του Υπουργείου για τον προγραμματισμό προσλήψεων του έτους 2026. Αμέσως μετά την έγκρισή τους θα εκκινήσει η διαδικασία έκδοσης σχετικής προκήρυξης για την πλήρωση τους.

Επιπλέον, έχουν ήδη εγκριθεί με ΠΥΣ από τον Απρίλιο που μας πέρασε, τριακόσιες σαράντα δύο θέσεις ωρομίσθιου εκπαιδευτικού προσωπικού για το εκπαιδευτικό έτος 2025 - 2026, καθιστώντας έτσι το στόχο της έγκαιρης έναρξης των μαθημάτων απολύτως ρεαλιστικό και μιλάω για το πρώτο δεκαπενθήμερο του Οκτωβρίου.

Η ΣΑΕΚ Τουρισμού Κρήτης στο Ηράκλειο συνεχίζει να λειτουργεί κανονικά στις εγκαταστάσεις του Ελληνικού Μεσογειακού Πανεπιστημίου, όπου λειτουργούν αίθουσες για την πραγματοποίηση των θεωρητικών μαθημάτων, καθώς και ειδικά διαμορφωμένα εργαστήρια, τα οποία πληρούν όλες τις απαραίτητες προϋποθέσεις ασφάλειας και εξοπλισμού για την πραγματοποίηση των εργαστηριακών μαθημάτων μαγειρικής, ζαχαροπλαστικής, αρτοποιίας.

Αξίζει να πούμε ότι κατά την εκπαιδευτική περίοδο 2024 - 2025 λειτούργησαν οι ειδικότητες: Στέλεχος μονάδων φιλοξενίας, τεχνικός μαγειρικής τέχνης- αρχιμάγειρας, τεχνικός αρτοποιίας ζαχαροπλαστικής και έγινε και εισαγωγή μιας νέας πειραματικής ειδικότητας που αφορά σε στέλεχος επιχειρήσεων φιλοξενίας με ειδίκευση στον τομέα διοίκησης δωματίων με συνολικά περίπου εκατόν ογδόντα εννέα καταρτιζόμενους.

Είναι, λοιπόν, σαφές για εμάς ότι το Υπουργείο δεν εγκαταλείπει την τουριστική εκπαίδευση, τουναντίον την ενδυναμώνει. Επενδύουμε στο μέλλον του ελληνικού τουρισμού μέσα από μια εκπαιδευτική πολιτική με στρατηγική, προγραμματισμό και όραμα. Στόχος μας είναι οι απόφοιτοί μας να είναι άρτια καταρτισμένοι επαγγελματίες, ικανοί να ανταποκριθούν στις απαιτήσεις ενός ανταγωνιστικού και ταχέως εξελισσόμενου κλάδου. Με τις σημερινές πρωτοβουλίες χτίζουμε τις βάσεις, αγαπητέ συνάδελφε, για έναν τουρισμό υψηλής ποιότητας με τον άνθρωπο στο επίκεντρο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Συνεχίζουμε με την τρίτη με αριθμό 1178/7-7-2025 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Παρασκευής Δάγκα προς την Υπουργό Κοινωνικής Συνοχής και Οικογένειας με θέμα: «Η υποχρηματοδότηση και η υποστελέχωση βάζει σε κίνδυνο τη ζωή ατόμων με βαριά αναπηρία».

Στην ερώτηση της κ. Δάγκα θα απαντήσει η Υπουργός Κοινωνικής Συνοχής και Οικογένειας κ. Δόμνα- Μαρία Μιχαηλίδου.

Κυρία Δάγκα, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Κυρία Υπουργέ, στις 27 Ιουνίου ξέσπασε φωτιά στο Ίδρυμα Χρονίων Παθήσεων Μελισσίων, η οποία ξεκίνησε από τον ηλεκτρολογικό πίνακα και περιορίστηκε -ευτυχώς- χάρη στις προσπάθειες των λίγων εργαζόμενων που είχαν εκείνη την ημέρα και εκείνη την ώρα, βάρδια. Μιλάμε για μια δομή που φιλοξενούνται πενήντα οκτώ χρόνιοι πάσχοντες και μάλιστα, φιλοξενούνται σε δύο ορόφους. Αναρωτιόμαστε πραγματικά, αν δεν είχε περιοριστεί στο υπόγειο του κτιρίου η πυρκαγιά, πώς θα εξασφαλιζόταν η έγκαιρη εκκένωση του κτιρίου; Με το ελάχιστο προσωπικό, ακόμα και με τη συμβολή της πολιτικής προστασίας του δήμου, θα υπήρχε ο αναγκαίος χρόνος;

Λαμβάνοντας υπ’ όψιν το γεγονός ότι οι περισσότεροι φιλοξενούμενοι είναι μη περιπατητικοί, είναι κατάκοιτοι, η δομή θα έπρεπε να είναι ανεπτυγμένη σε ένα επίπεδο και μάλιστα στο ισόγειο για να είναι εύκολη και η έγκαιρη απομάκρυνσή τους σε ένα έκτακτο γεγονός, όπως ήταν η πυρκαγιά που εκδηλώθηκε.

Το συγκεκριμένο γεγονός φέρνει για πολλοστή φορά στο προσκήνιο την τραγική κατάσταση που επικρατεί στις υποδομές, ειδικά στον ευαίσθητο χώρο της προστασίας της βαριάς αναπηρίας και δεν είναι μόνο οι κτιριακές υποδομές. Για παράδειγμα, στο συγκεκριμένο ίδρυμα, υπάρχουν μόνο σαράντα πέντε εργαζόμενοι, από τους οποίους οι μισοί είναι συμβασιούχοι, άρα μιλάμε και για την τραγική έλλειψη επιστημονικών προγραμμάτων μόνιμου προσωπικού όλων των ειδικοτήτων.

Επιβεβαιώνεται για ακόμα μια φορά ότι αυτό το εχθρικό, για τον λαό, αστικό κράτος, απαξιώνει δομές προστασίας και στήριξης της αναπηρίας, ακριβώς γιατί κοστίζουν, ενώ την ίδια στιγμή παραδίδει και αυτό τον ευαίσθητο τομέα στους ιδιώτες του χώρου που εμπορεύονται τις ανάγκες των αναπήρων και των οικογενειών τους. Μιλάμε για μια υπαρκτή λαϊκή ανάγκη, όχι μόνο για τους χρονίως πάσχοντες και τους βαριά ανάπηρους, αλλά και για την οικογένεια.

Πραγματικά, τι θα κάνει μια εργαζόμενη γυναίκα που έχει να φροντίσει κάποιο μέλος της οικογένειάς της με βαριά αναπηρία; Πώς να ανταποκριθεί με τα σπαστά, τα ακανόνιστα ωράρια;

Με βάση τα παραπάνω λοιπόν, ρωτάμε: Τι προτίθεται να κάνει η Κυβέρνηση, τι μέτρα θα πάρει το αρμόδιο Υπουργείο για να γυρίσουν άμεσα και με ασφάλεια οι βαριά ανάπηροι που έχουν μεταφερθεί σε άλλα ιδρύματα και νοσοκομεία, λόγω της πυρκαγιάς; Κυρίως, τι μέτρα θα πάρει για να στελεχωθούν οι δομές χρονίων παθήσεων με όλο το αναγκαίο προσωπικό όλων των ειδικοτήτων, να μονιμοποιηθούν όλοι οι συμβασιούχοι και να ανεγερθούν νέες σύγχρονες υποδομές με αυστηρές προδιαγραφές, ώστε να αντικατασταθούν οι ακατάλληλες επικίνδυνες κτιριακές υποδομές για χρόνιους πάσχοντες και βαριά ανάπηρους;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο για την πρωτολογία σας.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Κυρία συνάδελφε, η πυρκαγιά είναι ένα σενάριο και μία φυσική καταστροφή -ηλεκτρολογική καταστροφή στη συγκεκριμένη περίπτωση- την οποία κανείς δεν θέλει κοντά του, πόσω δε μάλλον σε ένα κέντρο χρόνιων παθήσεων, όπως η δομή μας στα Μελίσσια.

Όμως, δεδομένων των συνθηκών, δεδομένης της επικινδυνότητας μιας φωτιάς, αλλά και της συγκεκριμένης εστίας, σε ένα κέντρο που οι συμπολίτες μας, οι οποίοι έχουν βαριές αναπηρίες και χρόνιες παθήσεις, πλέον ζουν, σίγουρα είναι κάτι το οποίο από πλευράς πολιτείας και δημόσιων λειτουργών πρέπει να αντιμετωπίζεται με τον πλέον γρήγορο και αποτελεσματικό τρόπο. Νομίζω ότι είναι -αν θέλετε- ο χειρότερος εφιάλτης και η μεγαλύτερη ευθύνη κάποιου δημόσιου λειτουργού να διασφαλίζει τη ζωή ενός πολίτη, πόσω δε μάλλον του πλέον ευάλωτου.

Ευτυχώς, από το 2019 που με τον έναν ή με τον άλλο τρόπο είμαι στο Υπουργείο αυτό, ξέρουμε να οργανώνουμε και έχουμε μάθει πια -ελπίζω να συνεχίσει να ισχύει αυτό- να αντιμετωπίζουμε οργανωμένα τέτοιου είδους περιπτώσεις. Αυτό το λέω, γνωρίζοντας τι έχει γίνει από την πρώτη στιγμή στην περίπτωση των Μελισσίων.

Το δικό μου το τηλέφωνο χτύπησε λίγο μετά τις πέντε η ώρα. Στις πέντε η ώρα ξεκίνησε η φωτιά στα Μελίσσια στον ηλεκτρολογικό πίνακα της δομής. Όλη η διοίκηση της δομής και οι εργαζόμενοι δούλεψαν με τρομερή μεθοδικότητα και οργάνωση τις στιγμές εκείνες, έτσι ώστε να διασφαλιστεί η πορεία των ωφελούμενων μέσα στη δομή, η φωτιά πολύ γρήγορα να κοπάσει, αλλά -και πολύ σημαντικό- να διεκπεραιωθεί η εκκένωση της δομής μέχρι τη μία η ώρα μετά τα μεσάνυχτα, όπου και έγινε. Αυτό έγινε, ακριβώς επειδή υπήρχε ο επαγγελματισμός, αλλά και οι συγκεκριμένες συνθήκες εντός δομής.

Τι θέλω να πω μ’ αυτό; Υπήρχε σχέδιο εκκένωσης και μάλιστα ήμασταν και πολύ τυχεροί, γιατί η άσκηση εκκένωσης -που αποδείχθηκε σωτήρια για τους ωφελούμενους της δομής- είχε γίνει δύο μήνες πριν.

Το σχέδιο, το οποίο έγινε πραγματικότητα, είχε ως εξής: Από το σύνολο των πενήντα τεσσάρων –όχι πενήντα οχτώ- ωφελούμενων στη δομή αυτή, οι σαράντα έξι βρέθηκαν σε άλλες δομές, οι μισοί στη Βούλα, οι άλλοι μισοί στη δυτική Αττική. Τρεις περιθαλπόμενοι, κατόπιν σύμφωνης γνώμης των γιατρών, αλλά και των οικογενειών τους, βρέθηκαν πίσω στο οικογενειακό περιβάλλον. Πέντε, μετά από σύσταση των γιατρών της δομής, πήγαν σε νοσοκομεία μαζί με τους φροντιστές τους και τη φαρμακευτική τους αγωγή και το σημαντικό είναι ότι και οι σαράντα έξι συνολικά, οι οποίοι βρέθηκαν σε άλλες δομές, πήγαν πολύ οργανωμένα, με ιδιωτικά λεωφορεία, στα οποία μέσα μπήκαν και τα αμαξίδια τους, γιατί, όπως είπατε και εσείς, μιλάμε για χρονίως πάσχοντες.

Οπότε βάσει του σχεδίου εκκένωσης, βάσει της άσκησης εκκένωσης, βάσει της πολύ γρήγορης ανταπόκρισης του φύλακα της δομής, ο οποίος μέσα σε λεπτά έσβησε τη φωτιά με τον πυροσβεστήρα της δομής, δεν χρειάστηκε να πάμε σε μια περίπτωση που η φωτιά ήταν πολύ μεγάλη, δύσκολη να σβηστεί και πολύ πιο σημαντικά σε ένα σενάριο, όπου το σχέδιο εκκένωσης -ακόμη κι αν στη συγκεκριμένη περίπτωση είναι τόσο δύσκολο- μπόρεσε και υλοποιήθηκε, βάσει όλων των προδιαγραφών που ήταν εκεί: Των σχεδίων πυρόσβεσης, του κομματιού τού ότι ο ηλεκτρολόγος έχει δώσει διασφάλιση για τη δομή μέχρι και το 2030, δύο για την ηλεκτρολογική εγκατάστασή της, η οποία ελέγχθηκε το 2019, βάσει τού ότι το ακίνητο διαθέτει έκθεση από επιθεώρηση της ίδιας της Πυροσβεστικής, αλλά και έχει γίνει εκπόνηση μελέτης πυρασφάλειας, η οποία δεν είναι και αναγκαία για τη συγκεκριμένη δομή. Βάσει, λοιπόν, όλων αυτών των προδιαγραφών και της πρόνοιας της διοίκησης -διότι ο Πρόεδρος του Κέντρου Κοινωνικής Πρόνοιας Αττικής ήταν εκεί μαζί με τους εργαζόμενους από την πρώτη στιγμή, να διασφαλίζει ότι όλο αυτό θα πάει ομαλά και ότι η εκκένωση της δομής από τις πέντε μέχρι τη μία η ώρα τα ξημερώματα που έγινε και με τη βοήθεια ασθενοφόρων του ΕΚΑΒ, αλλά και ιδιωτικών ασθενοφόρων, τα οποία πήρε το Κέντρο Κοινωνικής Πρόνοιας Αττικής- η εκκένωση έγινε με αίσια έκβαση για όλους του ωφελούμενους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Δάγκα, έχετε τον λόγο για τη δευτερολογία σας.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Κυρία Υπουργέ, εμείς, ήδη, από την επίκαιρη ερώτηση, αναδείξαμε ότι με την προσπάθεια των ίδιων των εργαζομένων εξασφαλίστηκε και ο περιορισμός της φωτιάς, αλλά και η έγκαιρη εκκένωση του χώρου, όταν μάλιστα μιλάμε για χρόνιους πάσχοντες μη περιπατητικούς.

Το ερώτημα που μπαίνει ποιο είναι; Το ερώτημα είναι: Τι μέτρα παίρνει το Υπουργείο, ώστε όλοι αυτοί οι άνθρωποι να μη φιλοξενούνται σε ορόφους; Καλά, δεν το συζητάμε ότι δεν υπάρχει ανελκυστήρας, αλλά και οι ράμπες που υπάρχουν δεν είναι κατάλληλες για τη μεταφορά τους. Γι’ αυτό θέτουμε το ερώτημα: Τι μέτρα θα πάρει για να προλάβει το αρμόδιο Υπουργείο το οποιοδήποτε έκτακτο γεγονός που μπορεί να προκύψει;

Διότι κοιτάξτε, εμάς η θέση μας είναι ξεκάθαρη, ως ΚΚΕ που υπερασπιζόμαστε τις ανάγκες των βαριά αναπήρων των χρονίων πασχόντων, εμείς υπερασπιζόμαστε την ανάπτυξη αποκλειστικά δημόσιων και δωρεάν δομών σύγχρονων και ασφαλών -κάτι που περιλαμβάνει και το ζήτημα των κτιριακών υποδομών- προσωρινής ή πιο μόνιμης ημερήσιας ή και εικοσιτετράωρης λειτουργίας. Μπορεί με αυτό να πούμε ότι εξασφαλίζεται σήμερα με τις ελάχιστες δομές -για να σας το πάω και πιο γενικά- που υπάρχουν πανελλαδικά, ακόμα και με τους χώρους υποστηριζόμενης διαβίωσης; Πώς μπορούν να εξυπηρετήσουν;

Υπερασπιζόμαστε την ανάγκη λειτουργίας των δομών αυτών με επιστημονικά προγράμματα, από νοητική ενδυνάμωση, κινησιοθεραπεία κ.λπ., που απαιτεί όμως, βέβαια, όλο το αναγκαίο μόνιμο προσωπικό, επιστημονικό και βοηθητικό, όλων των ειδικοτήτων, με τη σταθερή παρουσία γιατρών –παθολόγων, φυσιάτρων, ακόμα και γηριάτρων. Και εμείς βάζουμε το ερώτημα, μπορούν αυτά να εξασφαλιστούν, για παράδειγμα στο Ίδρυμα Χρονίων Παθήσεων στα Μελίσσια όταν δεν υπάρχει μόνιμο ιατρικό προσωπικό στις βάρδιες, αλλά τις ανάγκες τις καλύπτει ένας παθολόγος και ένας νευρολόγος με μπλοκάκι που πάνε για δύο τρίωρα ο καθένας μέσα στην εβδομάδα και είναι σε κατάσταση on call;

Μπορούν να εξασφαλιστούν τα αναγκαία εξειδικευμένα προγράμματα εργοθεραπείας για τους φιλοξενούμενους, όταν εδώ και δύο χρόνια ο μόνος εργοθεραπευτής του ιδρύματος έχει αναλάβει τα καθήκοντα του διοικητικού συντονιστή; Πώς να εξασφαλιστούν οι αναγκαίες φυσικοθεραπείες των ανθρώπων, όταν ο μοναδικός φυσικοθεραπευτής που προσλήφθηκε μετά από τρία χρόνια, είναι με συμβάσεις και παραμένει στη δομή γιατί έχει κάνει ασφαλιστικά μέτρα; Την ίδια στιγμή που στο ισόγειο λειτουργεί το φυσικοθεραπευτήριο του ΚΑΠΗ, την ίδια στιγμή δεν υπάρχει αντίστοιχη υποδομή για το ίδιο το Ίδρυμα Χρονίων Παθήσεων στα Μελίσσια. Δεν συζητάμε για την τραγική υποστελέχωση, σε σχέση με άλλες ειδικότητες, όπως κοινωνικών λειτουργών, ψυχολόγων κ.λπ..

Τα λέμε αυτά, γιατί η ολόπλευρη κοινωνική προστασία των χρονίων πασχόντων και των βαριά αναπήρων απαιτεί γενναία κρατική χρηματοδότηση για τη δημιουργία νέων δομών, χωρίς βέβαια την εμπλοκή ΜΚΟ και ιδιωτών. Όχι να εξαρτάται η ανάπτυξη, η στελέχωση και η λειτουργία τους από ευρωπαϊκά προγράμματα με ημερομηνία λήξης.

Και αλήθεια είναι ένα ερώτημα: Τώρα που γίνεται η ανακατεύθυνση των ευρωπαϊκών κονδυλίων για να μπορέσουν να διοχετευθούν και να υπηρετηθεί η στροφή της Ευρωπαϊκής Ένωσης στην πολεμική οικονομία, τι θα γίνει με τις δομές που λειτουργούν με ευρωπαϊκή χρηματοδότηση;

Τα λέμε αυτά, γιατί εμείς δεν συμβιβαζόμαστε με την κατάσταση που επικρατεί στις σημερινές δομές, έτσι όπως έχει διαμορφωθεί διαχρονικά από όλες τις κυβερνήσεις που έχει οδηγήσει στην απαξίωση και λογαριάζει ακόμα και αυτή τη λαϊκή ανάγκη με το κριτήριο του κόστους–οφέλους, οδηγώντας με μαθηματική ακρίβεια στη μετατροπή, ακόμα και τέτοιων δομών, σε αποθήκες ψυχών -και το λέμε ξανά- ανεξάρτητα από τις τιτάνιες προσπάθειες που καταβάλλουν οι ίδιοι οι εργαζόμενοι σε αυτές τις δομές, οι οποίοι είναι ελάχιστοι σε σχέση με τις μεγάλες ανάγκες που υπάρχουν.

Να μη συζητήσουμε, κυρία Υπουργέ, ότι ακόμα και αυτοί οι εργαζόμενοι που μπορεί να δουλεύουν και για χρόνια σε αυτές τις δομές και εναλλαγή πλαισίου χρειάζονται, αλλά και δωρεάν επιστημονική στήριξη.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο για τη δευτερολογία σας.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Σας ευχαριστώ, κύριε Πρόεδρε.

Κυρία συνάδελφε, η μη γιγάντωση της φωτιάς στη δομή των Μελισσίων, αλλά και η επιτυχημένη και αποτελεσματική εκκένωση, δεν έγιναν μόνο βάσει τύχης ή μόνο βάσει του φιλότιμου και της δοτικότητας των δημοσίων λειτουργών. Αυτό προσπάθησα να σας πω και στην πρωτολογία μου. Έγιναν ακριβώς, βάσει του ότι πλέον υπάρχουν μέσα στο Κέντρο Κοινωνικής Πρόνοιας Αττικής συγκεκριμένες διαδικασίες, οργανωμένο σχέδιο, έτσι ώστε σε μια τέτοια περίπτωση, σε μια τόσο δύσκολη δομή που οι περισσότεροι ωφελούμενοι δεν είναι καν περιπατητικοί, να μπορεί να υπάρχει μια αποτελεσματική εκκένωση, χωρίς να πρέπει να θρηνούμε ζωές, να κινδυνολογούμε βάσει πραγματικότητας, αλλά και να υπάρχει μια αγωνία βάσει των συνθηκών της καθημερινότητας των ανθρώπων αυτών.

Τώρα να αναφερθώ στους δύο ορόφους. Δεν ξέρω αν έχετε επισκεφθεί τη δομή των Μελισσίων, εγώ έχω επισκεφτεί τη δομή των Μελισσίων. Είναι μία δομή, η οποία δεν είναι καινούργια, αλλά οι συνθήκες, στις οποίες είναι μέσα οι ωφελούμενοι μας, δεν είναι συνθήκες στις οποίες -να το πω πολύ απλά- δεν έχει χώρο ένας ωφελούμενος και είναι δίπλα ή πάνω στον άλλον. Αυτό ακριβώς γίνεται, επειδή έχει αποφασίσει η διοίκηση της δομής, κατόπιν εισήγησης των ειδικών, να χρησιμοποιεί και τους δύο αυτούς ορόφους. Βέβαια, η κατανομή των ωφελούμενων στους ορόφους αυτούς, είναι βάσει της υπόδειξης των ιατρών. Πάνω είναι οι περιπατητικοί, κάτω είναι οι κλινήρεις. Οπότε σε μια περίπτωση, σαν αυτή της φωτιάς, προφανώς ο όλος κίνδυνος γίνεται όσο το δυνατόν μικρότερος, βάσει των χαρακτηριστικών των ωφελούμενων μέσα στη δομή.

Ως προς τη στελέχωση λέει το Κομμουνιστικό Κόμμα Ελλάδας ότι νοιάζεται πάρα πολύ για τα άτομα και τους πολίτες με αναπηρία. Νομίζω ότι είναι κρίμα από τον Θεό να πει κάποιος ότι η Κυβέρνηση αυτή δεν νοιάζεται με πράξεις και όχι απλά με λόγια. Δεν έχει υπάρξει κάποια πολιτική ηγεσία στο παρελθόν η οποία να έχει δημιουργήσει, όχι μόνο σε επίπεδο ρητορικής, τόσες πολιτικές και μεταρρυθμίσεις για τους συμπολίτες μας με αναπηρία. Από το 2020 που ήμουν πάλι στη θέση αυτή στελεχώσαμε τα κέντρα κοινωνικής πρόνοιας με ένα τρίτο παραπάνω υπαλλήλους. Βασιζόμενοι πάνω στην μεγαλύτερη ανάγκη την οποία έφερε τότε η πανδημία και ο COVID-19 καταφέραμε και στελεχώσαμε τις δομές αυτές με υπαλλήλους. Σας υπενθυμίζω διάταξη που φέραμε στο Κοινοβούλιο αυτό μέχρι και τις 31 Αυγούστου 2026 για το 1/3 παραπάνω υπαλλήλων και κυρίως επιστημονικού προσωπικού.

Συμφωνούμε μαζί σας. Το σημαντικό για την ενίσχυση και τη στήριξη των ωφελούμενων με αναπηρία, των παιδιών, των ηλικιωμένων, είναι να έχουν την ψυχοκοινωνική στήριξη από επιστημονικά καταρτισμένο προσωπικό. Και η στελέχωση αυτή ήταν ακριβώς πάνω σε αυτό. Τώρα περιμένουμε ακόμα την απόφαση του Υπουργείου Εσωτερικών ως προς τη στελέχωση για το επικουρικό προσωπικό του 2025 και λειτουργούμε με τις στελεχώσεις των μόνιμων θέσεων που βγάλαμε για τα κέντρα μας όταν ήταν ακόμα στο Υπουργείο Εργασίας. Ποσοστιαία η στελέχωση και οι νέες θέσεις που έβγαζε το Υπουργείο Εργασίας -θυμίζω ότι είναι ένα Υπουργείο που έχει φορείς όπως ο ΕΦΚΑ, όπως η ΔΥΠΑ- ήταν στη ζυγαριά πολύ-πολύ παραπάνω στα κέντρα κοινωνικής πρόνοιας ακριβώς επειδή καταλαβαίνουμε την αυξημένη ανάγκη.

Είναι όλα καταπληκτικά; Όχι δεν είναι όλα καταπληκτικά. Δεν θα σας πω κάτι τέτοιο. Πηγαίνω, είμαι εκεί, τα επισκέπτομαι, μιλάω και με εργαζόμενους και με ωφελούμενους. Μπορούμε και θα κάνουμε πολλά παραπάνω ακόμα μέσα στο στενό δημοσιονομικό πλαίσιο στο οποίο βρισκόμαστε και προτεραιοποιώντας τους συμπολίτες με αναπηρία, έτσι όπως κάνουμε σήμερα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Συνεχίζουμε με δύο επίκαιρες ερωτήσεις αρμοδιότητας του Υπουργείου Παιδείας, Θρησκευμάτων και Αθλητισμού στις οποίες θα απαντήσει ο Υφυπουργός Παιδείας, Θρησκευμάτων και Αθλητισμού κ. Κωνσταντίνος Βλάσης.

Θα συζητηθεί τώρα η τέταρτη με αριθμό 1159/30-6-2025 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας της Ελληνικής Λύσης κ. Μαρίας Αθανασίου προς την Υπουργό Παιδείας, Θρησκευμάτων και Αθλητισμού με θέμα: «Ανάγκη σύστασης οργανικών θέσεων για διδάσκοντες Φυσικής Αγωγής κλάδου ΠΕ 11».

Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υφυπουργέ, σύμφωνα με την ΠΕΝΑΦΑ τα τελευταία έξι χρόνια κατά τις δύο θητείες διακυβέρνησης της Νέας Δημοκρατίας ανώτατα στελέχη του Υπουργείου Παιδείας της υφιστάμενης Κυβέρνησης προέβησαν σε μία σειρά αυτοβούλων εξαγγελιών που αφορούσαν στο μάθημα της Φυσικής Αγωγής στην εκπαίδευση. Καμία εξαγγελία τους δεν εφαρμόστηκε. Χαρακτηριστικά αναφέρουμε αρχικά την εξαγγελία αυτοβούλως του πρώην Υπουργού Παιδείας κ. Πιερρακάκη για επαναφορά των τριών ωρών διδασκαλίας εβδομαδιαίως για όλες τις βαθμίδες εκπαίδευσης η οποία αποσιωπήθηκε.

Υπενθυμίζουμε, επίσης, την εξαγγελία τής επίσης πρώην Υπουργού Παιδείας κ. Κεραμέως, στις 2 Φεβρουαρίου 2020 που αφορούσε στην εισαγωγή της γυμναστικής και των αγγλικών στην προσχολική εκπαίδευση. Τα αγγλικά πράγματι εντάχθηκαν από την αμέσως επόμενη σχολική χρονιά στα νηπιαγωγεία. Η γυμναστική έως σήμερα παραμένει εκτός. Παραμένει ευσεβής πόθος. Επισημαίνεται ακολούθως ότι αναμένονται ακόμα εισηγήσεις της επιτροπής για την επανασύσταση και λειτουργία των αθλητικών σχολείων. Τον Ιούλιο 2023 εξαγγέλθηκε η επαναλειτουργία ενός αθλητικού σχολείου ανά περιφέρεια, δηλαδή, 13 στο σύνολο. Στην πράξη μόλις δύο σχολεία προγραμματίζεται να ξεκινήσουν το 2026-2027.

Επιπρόσθετα, απογοήτευση προκαλεί ο αποκλεισμός των καθηγητών φυσικής αγωγής από το επιστημονικό προσωπικό των ΚΕΔΑΣΥ των οποίων η συμμετοχή είναι καθοριστική στη διάγνωση των ψυχοκινητικών προβλημάτων των παιδιών. Στο σημείο αυτό αξίζει να αναφερθεί ότι από το 2012 δεν έχουν συσταθεί νέες οργανικές θέσεις ούτε στην ειδική αγωγή και εκπαίδευση για τους καθηγητές φυσικής αγωγής. Το λυπηρό είναι ότι παρόλο που 1.542 καθηγητές φυσικής αγωγής αποχώρησαν τα τελευταία πέντε χρόνια οι προσλήψεις στον κλάδο αντίστοιχα, αν δεν μειώνονται, παραμένουν σταθερές ενώ τα οργανικά κενά αποκρύπτονται στο όνομα της υπεραριθμίας των γυμναστών που εδώ και χρόνια το Υπουργείο σας ευαγγελίζεται. Στις πρόσφατες οργανικές θέσεις που συστάθηκαν προ ημερών με τροπολογία, δυστυχώς δεν συμπεριλήφθηκαν οι καθηγητές φυσικής αγωγής με τη σύσταση των 477 οργανικών θέσεών τους.

Ερωτάσθε, λοιπόν, δεδομένων των αναγκών που προκύπτουν στην πρωτοβάθμια εκπαίδευση σύμφωνα με τα στοιχεία της διεύθυνσης πρωτοβάθμιας εκπαίδευσης, της ενίσχυσης περαιτέρω της εθνικής δράσης για την καταπολέμηση της παιδικής παχυσαρκίας αλλά και τη διασφάλιση της συνέχειας των στόχων του Υπουργείου σας κατά τα όσα έχουν εξαγγελθεί, αν προτίθεστε να προωθήσετε τη σύσταση των 477 οργανικών θέσεων ΠΕ 11.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρία συνάδελφε, σας ευχαριστώ για την ερώτηση που μου δίνει την ευκαιρία να διευκρινιστεί με σαφήνεια τι ισχύει και τι δεν ισχύει γύρω από τη στελέχωση των σχολικών μονάδων με εκπαιδευτικούς φυσικής αγωγής και κυρίως να αποκαταστήσουμε την αλήθεια και την ακρίβεια στη δημόσια συζήτηση αλλά και να θίξουμε και τις δράσεις που υλοποιούνται εντός του σχολείου για την πρόληψη και την αντιμετώπιση σύγχρονων κοινωνικών προβλημάτων, όπως αναφέρατε, για την παιδική παχυσαρκία καθώς και τη συμβολή του μαθήματος της Φυσικής Αγωγής στη διαμόρφωση ενός ισορροπημένου μαθητικού πληθυσμού.

Ξεκινώντας τώρα από τα στοιχεία για το 2024, το Υπουργείο Παιδείας Θρησκευμάτων και Αθλητισμού προχώρησε σε 213 μόνιμους διορισμούς ΠΕ 11 κατανέμοντας 71 θέσεις στην πρωτοβάθμια γενική εκπαίδευση, 116 στη δευτεροβάθμια, 3 στην ειδική αγωγή πρωτοβάθμιας και 23 στην ειδική αγωγή δευτεροβάθμιας.

Προφανώς, αναφέρεστε και στην κατάργηση 255 οργανικών θέσεων ΠΕ 11 στο πλαίσιο, όπως λέτε, της σύστασης 1.723 θέσεων στην πρωτοβάθμια εκπαίδευση. Πρόκειται πραγματικά για έναν λανθασμένο συσχετισμό. Οι 1.723 θέσεις που συστήθηκαν αφορούν ρύθμιση του άρθρου 84 του νόμου 5120/2024 και δεν έχουν καμία σχέση με τον κλάδο ΠΕ 11. Οι όποιες καταργήσεις οργανικών θέσεων ΠΕ 11 σχετίζονται με το άρθρο 85 του ίδιου νόμου που αφορά αποκλειστικά οργανικές θέσεις ειδικού εκπαιδευτικού και βοηθητικού προσωπικού στην ειδική αγωγή.

Η δημόσια συζήτηση γύρω από τις οργανικές θέσεις πρέπει να γίνεται, αγαπητοί συνάδελφοι, με τεκμηρίωση και ακρίβεια. Οι αριθμοί των εισηγήσεων που διατυπώνονται, όπως οι 477 θέσεις ΠΕ 11, δεν αποτελούν αυτόματα και κυβερνητικές αποφάσεις. Δεν μπορεί, λοιπόν, να προσεγγίζεται αυτός ο αριθμός αποκομμένα, αλλά πρέπει να αξιολογούνται όλα σε συνδυασμό με τα υπηρεσιακά και δημοσιονομικά δεδομένα και τον συνολικό βέβαια σχεδιασμό για τη λειτουργία των σχολικών μονάδων.

Η πολιτεία ξέρετε ότι έχει αποδείξει ότι στηρίζει τη φυσική αγωγή. Στηρίζει και ενισχύει τη στελέχωση των σχολείων με σχέδιο αλλά όχι με αποσπασματικές εξαγγελίες. Αυτή είναι και η ουσία της πολιτικής μας: να στελεχώνουμε τα σχολεία με βάση τις πραγματικές ανάγκες και όχι με πρόχειρους υπολογισμούς ή αριθμούς που δεν εντάσσονται στο λειτουργικό πλαίσιο. Γιατί τελικά αυτό είναι που δικαιούνται οι μαθητές μας και αυτό είναι που υπηρετούμε με συνέπεια.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αθανασίου, έχετε τον λόγο για τη δευτερολογία σας.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υφυπουργέ, από τα στοιχεία που έχω, το Υπουργείο Παιδείας προχώρησε στη δημιουργία 2.130 νέων οργανικών θέσεων στην πρωτοβάθμια εκπαίδευση εκ των οποίων 1.860 θέσεις νηπιαγωγών, 171 θέσεις εκπαιδευτικών καλλιτεχνικών, 64 θέσεις θεατρολόγων και 6 θέσεις εκπαιδευτικών δραματικής τέχνης σύμφωνα με την τροπολογία που κατέθεσε η Υπουργός Παιδείας Θρησκευμάτων και Αθλητισμού στο πρόσφατο νομοσχέδιο του Υπουργείου Ανάπτυξης. Αποκλείσατε, όμως, τους καθηγητές φυσικής αγωγής παρά τις πολλαπλές εκκλήσεις του κλάδου, παρά την ενθαρρυντική στάση των προκατόχων σας στο Υπουργείο Παιδείας. Κυρίως, όμως, τους αποκλείσατε, παρά τις επανειλημμένες τεκμηριωμένες εισηγήσεις των διευθύνσεων εκπαίδευσης, βάσει στοιχείων της τριετίας 2021-2024, που σημαίνει ότι είτε παρακάμπτετε είτε, εν τέλει, αδιαφορείτε για τις πραγματικές ανάγκες της πρωτοβάθμιας εκπαίδευσης.

Ενδεχομένως να πείτε ότι η παρούσα ηγεσία του Υπουργείου σας δεν θεωρεί αναγκαία τη σύσταση αυτών των οργανικών θέσεων. Όταν πρόκειται για την Παιδεία, όμως, είναι θεμιτό να αλλάζει η χάρτα, ο σχεδιασμός του κυβερνητικού έργου και να εξαγγέλλονται αλλά τότε και άλλα τώρα;

Επίσης, ενδεχομένως να επικαλείστε την προτεραιοποίηση αναγκών και ότι κρίθηκε σκόπιμη η παρέμβαση του Υπουργείου σας στα πιο επείγοντα ζητήματα. Δεν αποτελεί, ωστόσο, επείγουσα προτεραιότητα του Υπουργείου σας η υιοθέτηση υγιεινών συνηθειών από τα παιδιά; Θεωρητικά αποτελεί, αφού εισάγετε το πρόγραμμα «Λαχανόκηποι» στα σχολεία, με το οποίο υποστηρίζετε ότι προάγετε τη βιωματική μάθηση για το περιβάλλον, καθώς επίσης και την αξία της υγιεινής διατροφής και την κατανόησή της από μαθήτριες και μαθητές.

Επιπρόσθετα, το Υπουργείο σας συμμετέχει, σε συνεργασία με το Υπουργείο Υγείας και το Γραφείο της UNICEF στην Ελλάδα, στην υλοποίηση της εθνικής δράσης κατά της παιδικής παχυσαρκίας που προωθεί τη σωματική άσκηση και την υιοθέτηση υγιεινών διατροφικών συμπεριφορών. Πρόκειται για δράση που στοχεύει στην ενίσχυση της σωματικής δραστηριότητας και τη μείωση του καθιστικού χρόνου στην πρωτοβάθμια και στη δευτεροβάθμια εκπαίδευση.

Αναγκαία στο εν λόγω εγχείρημα είναι και η συμβολή του σχολείου, δηλαδή, των εκπαιδευτικών. Επίσης, θα επισημάνω ως γιατρός ότι ο αθλητισμός, μέσω των γυμναστών, βοηθά τα παιδιά και στην αντικαπνιστική καμπάνια και στο να μην εθίζονται στο αλκοόλ και σε ουσίες, αφού αυτά δεν συμβαδίζουν με τον αθλητισμό. Όμως, εσείς μειώνετε τον αριθμό καθηγητών φυσικής αγωγής, παρά τις εξαγγελίες περί διορισμού τους στα νηπιαγωγεία και στα δημοτικά σχολεία. Και αφήνετε παραθυράκια, ώστε το αντικείμενό τους να το διδάσκουν, παραδείγματος χάριν, δάσκαλοι ΠΕ70, για να συμπληρώσουν το διδακτικό τους ωράριο, προκειμένου να μη μετακινηθούν σε άλλη σχολική μονάδα.

Αυτή η τακτική που υιοθετεί το Υπουργείο σας καταδεικνύει περίτρανα ότι το ενδιαφέρον σας για την υλοποίηση των προαναφερόμενων πρωτοβουλιών προς όφελος των παιδιών -και της καταπολέμησης της παιδικής παχυσαρκίας και του αλκοόλ και του αντικαπνιστικού νόμου που περάσαμε- είναι άκρως θεωρητικό και ουδόλως αποσκοπεί στην αποτελεσματικότητά του.

Και σαν να μην έφτανε η υποτίμηση του έργου των καθηγητών φυσικής αγωγής και η μη σύσταση, παρά τα υποσχόμενα, των τετρακοσίων εβδομήντα επτά οργανικών θέσεων, προχωρήσατε και σε αφαίρεση ακόμα επτακοσίων δεκαπέντε θέσεων καθηγητών φυσικής αγωγής χαρακτηρίζοντάς τες «ανενεργές», όρος που, σύμφωνα με την ΠΕΝΑΦΑ, δεν υφίσταται σε καμία επίσημη διοικητική ή νομική τεκμηρίωση, υπονομεύοντας με τον τρόπο αυτόν και την ισότιμη αντιμετώπιση όλων των ειδικοτήτων.

Δεδομένου ότι, αφενός, έχετε χρέος να δημιουργήσετε ένα σχολείο-αρωγό στην οικογένεια που θα προάγει υγιεινότερο και πιο δραστήριο τρόπο ζωής στα παιδιά και, αφετέρου, θα πρέπει να είναι ύψιστης και εξέχουσας σημασίας για κάθε πολιτικό και κάθε κυβέρνηση η συνέπεια λόγων και έργων, προτίθεστε να επανεξεταστεί ο σχεδιασμός των διορισμών της σχολικής χρονιάς 2025-2026 και να συμπεριληφθεί σε αυτόν η σύσταση των τετρακοσίων εβδομήντα επτά οργανικών θέσεων γυμναστών στην πρωτοβάθμια εκπαίδευση;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, ο λόγος σε εσάς.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, κυρία συνάδελφε, πέραν των διακοσίων δεκατριών μόνιμων διορισμών ΠΕ11, στους οποίους προχωρήσαμε πέρυσι και τους όποιους νέους διορισμούς θα προχωρήσουμε και φέτος, ξέρετε ότι η Κυβέρνησή μας έχει αποδείξει με ποικίλους τρόπους -και όχι μόνο με τους διορισμούς γυμναστών, που πραγματικά είναι πάρα πολύ σημαντικοί- ότι θέτει τόσο τη φυσική αγωγή, όσο και την υγεία των μαθητών μας στο επίκεντρο της εκπαιδευτικής πολιτικής. Ιδιαίτερα, μάλιστα, όταν αναφερόμαστε σε ζητήματα όπως είναι η παιδική παχυσαρκία.

Θα σας αναφέρω μερικά πράγματα που τα τελευταία χρόνια έχουν γίνει από την Κυβέρνησή μας.

Πρώτον, προχωρήσαμε σε αύξηση των ωρών στο Λύκειο κατά μία ώρα στη Β΄ και κατά μία ώρα στην Γ΄ Λυκείου και ένταξη του βαθμού της Φυσικής Αγωγής στον τελικό βαθμό αποφοίτησης.

Δεύτερον, διεξάγονται πανελλήνια σχολικά πρωταθλήματα και, μάλιστα, η επιτυχής συμμετοχή συνεπάγεται μοριοδότηση για την εισαγωγή στην τριτοβάθμια. Άλλο ένα κίνητρο κατά της παχυσαρκίας.

Τρίτον, νέοι μαθητικοί όμιλοι με έμφαση στις αθλητικές δραστηριότητες.

Και τέταρτον, μελετάται η ενίσχυση της προετοιμασίας υποψηφίων για τα ΤΕΦΑΑ με σύγχρονα εργαλεία και αξιοποίηση των αθλητικών κέντρων στις περιοχές που διεξάγονται οι πρακτικές δοκιμασίες.

Και, βέβαια, στον τομέα της κολύμβησης καταγράφεται μια θεαματική πρόοδος. Το 2023-2024 συμμετείχαν 44.704 μαθητές ενώ για το 2024-2025 προβλέπεται συμμετοχή 67.000 μαθητών. Δεν είναι κάτι απλό.

Το μάθημα, επίσης, εμπλουτίζεται με τεχνικές ναυαγοσωστικής, ενώ καθίσταται υποχρεωτικό και στην Γ΄ και Δ΄ Δημοτικού, ως εθνική, μάλιστα, στρατηγική για την πρόληψη πνιγμών. Επίσης, για την υλοποίηση του προγράμματος έχουν προβλεφθεί διακόσιοι τριάντα πέντε ΠΕ11 για το 2024-2025 με πρόβλεψη αύξησης στους τριακόσιους δεκαπέντε ΠΕ11 για το 2025-2026.

Κυρία συνάδελφε, στόχος μας εδώ, όμως, είναι κάτι ευρύτερο και πιο ανθρώπινο: Είναι η επίτευξη κολυμβητικής επάρκειας και ασφάλειας στο νερό για κάθε μαθητή τα επόμενα χρόνια, με την εισαγωγή και της κολύμβησης ως υποχρεωτικού αντικειμένου του μαθήματος Φυσικής Αγωγής στην Γ΄ και Δ΄ δημοτικού. Η διδασκαλία βασικών αρχών κολύμβησης, αλλά και ναυαγοσωστικής, από τις πρώιμες, μάλιστα, ηλικίες είναι ελάχιστη υποχρέωση της πολιτείας.

Και δεν μιλάμε για ένα επιπλέον αντικείμενο στο πλαίσιο της γυμναστικής. Είναι μια δεξιότητα ζωής, απαραίτητη για τα παιδιά μας, αλλά και για τους μελλοντικούς ενήλικους. Γιατί ένα σχολείο, κυρία συνάδελφε, που καλλιεργεί την κίνηση, την ευεξία και τον σεβασμό στο σώμα, δεν προετοιμάζει μόνο καλούς μαθητές. Προετοιμάζει και ολοκληρωμένους πολίτες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την επόμενη ερώτηση αρμοδιότητας του Υπουργείου Παιδείας Θρησκευμάτων και Αθλητισμού, την πρώτη με αριθμό 1165/3-7-2025 επίκαιρη ερώτηση δεύτερου κύκλου της Βουλευτού Λακωνίας της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Παναγιώτας Γρηγοράκου προς την Υπουργό Παιδείας, Θρησκευμάτων και Αθλητισμού με θέμα: «Περιορισμός τμημάτων εισαγωγής στο Μουσικό Σχολείο Σπάρτης».

Κυρία Γρηγοράκου, έχετε τον λόγο.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κύριε Υπουργέ, είναι γνωστό και αποδεκτό ότι τα μουσικά σχολεία διαδραματίζουν έναν ιδιαιτέρως σημαντικό παιδαγωγικό ρόλο διότι πολύ απλά συνδυάζουν τη γενική παιδεία μαζί με τη μουσική και την καλλιτεχνική εκπαίδευση, παρέχοντας, δηλαδή, τη δυνατότητα στα παιδιά τα οποία φοιτούν σε αυτά τα σχολεία να καλλιεργήσουν και δεξιότητες τις οποίες έχουν στη μουσική. Ειδικά, μάλιστα, για τη Λακωνία αυτό έχει ιδιαίτερη σημασία καθώς υπάρχει μόνο ένα μουσικό σχολείο, το Μουσικό Σχολείο της Σπάρτης, και αποτελεί, λοιπόν, τη μοναδική επιλογή που έχουν όλα αυτά τα παιδιά τα οποία θέλουν να φοιτήσουν σε ένα μουσικό σχολείο.

Ωστόσο, σύμφωνα με επιστολή την οποία λάβαμε από τον Σύλλογο Γονέων και Κηδεμόνων του Μουσικού Σχολείου της Σπάρτης η οποία, βέβαια, σας έχει κοινοποιηθεί και στο Υπουργείο -δεν γνωρίζω, βέβαια, αν την έχετε δει ή όχι αλλά σύμφωνα με αυτά τα οποία μαθαίνω, μάλλον, δεν την έχετε δει ή δεν την έχετε λάβει υπ’ όψιν- φαίνεται ότι έχετε αποφασίσει πως για την Α΄ Γυμνασίου θα έχουμε μόνο ένα τμήμα για το σχολικό έτος 2025-2026, παρά το γεγονός ότι έχουν υποβληθεί τριάντα δύο αιτήσεις μαθητών.

Άρα, λοιπόν, εμείς αυτό το οποίο δεν καταλαβαίνουμε, κύριε Υπουργέ, είναι πώς αιτιολογείται η απόφασή σας αυτή, από τη στιγμή που και αιτήσεις έχουμε και προσωπικό έχουμε και καλές κτιριακές υποδομές έχουμε και, δυστυχώς, αυτό το οποίο βλέπουμε είναι ότι στην ουσία υπάρχει κίνδυνος για την ίση πρόσβαση των μαθητών της Λακωνίας στη μουσική εκπαίδευση, το οποίο μπορεί να οδηγήσει είτε σε υπερμεγέθη τμήματα είτε, φυσικά, στον αποκλεισμό διαφόρων υποψηφίων.

Θα θέλαμε, λοιπόν, να μας απαντήσετε αν προτίθεται το Υπουργείο να επανεξετάσει την απόφαση περιορισμού των τμημάτων εισαγωγής στην Α΄ Γυμνασίου του Μουσικού Σχολείου της Σπάρτης και να διασφαλιστεί η λειτουργία, τουλάχιστον, δύο τμημάτων για το έτος 2025-2026 και γενικότερα, ποιο είναι το όραμα και ποια είναι η πολιτική την οποία θέλει να ακολουθήσει η Κυβέρνηση για τα μουσικά σχολεία, και δη για τη Λακωνία, όπου υπάρχει μόνο ένα μουσικό σχολείο, αυτό το Μουσικό Σχολείο Σπάρτης.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, κυρία συνάδελφε, σας ευχαριστώ για την ερώτησή σας καθώς και για το διαρκές ενδιαφέρον σας για τη δημόσια εκπαίδευση στη Λακωνία.

Τα μουσικά σχολεία, πράγματι, επιτελούν έναν ιδιαίτερα σημαντικό παιδαγωγικό και πολιτιστικό ρόλο, συνδυάζοντας τη γενική παιδεία με τη μουσική εκπαίδευση και το Υπουργείο Παιδείας Θρησκευμάτων και Αθλητισμού πραγματικά παρακολουθεί στενά τη λειτουργία τους.

Σε ό, τι αφορά τώρα στο Μουσικό Σχολείο της Σπάρτης, η απόφαση για τον καθορισμό του αριθμού των τμημάτων εισαγωγής βασίστηκε σε συγκεκριμένα κριτήρια, όπως προβλέπεται στην υπ’ αριθμό 20923/Δ2/2021 υπουργική απόφαση. Ποια είναι τώρα τα κριτήρια αυτά; Πρώτον, η κτιριακή υποδομή. Δεύτερον, το υπάρχον μόνιμο διδακτικό προσωπικό, όπως αναφέρατε προηγουμένως. Και τρίτον, ο αριθμός των υποψηφίων και γενικότερα οι προϋποθέσεις, θα σας πω, που διασφαλίζουν την απρόσκοπτη λειτουργία του σχολείου.

Τι γίνεται φέτος στο Μουσικό Σχολείο της Σπάρτης; Φέτος, υπήρξαν τριάντα δυο αιτήσεις υποψηφίων, από τους οποίους προσήλθαν στις εξετάσεις τριάντα μαθητές και μαθήτριες, επιτυχόντες κρίθηκαν είκοσι τέσσερις, αριθμός που αντιστοιχεί στον μέγιστο αριθμό, όπως γνωρίζετε, μαθητών ανά τμήμα και οι επιλαχόντες, προφανώς, είναι έξι, οι οποίοι και καλούνται μόνο σε περίπτωση μη εγγραφής των επιτυχόντων.

Τώρα, η Διεύθυνση Δευτεροβάθμιας Εκπαίδευσης Λακωνίας σε συνεργασία με τον Περιφερειακό Διευθυντή, εισηγήθηκε κατόπιν και της πρότασης του συλλόγου διδασκόντων την έγκριση ενός τμήματος, ακριβώς, λόγω του αριθμού των εισακτέων, που δεν είναι μεγάλος, αλλά και με γνώμονα το ιστορικό που συμβαίνει με την πληρότητα του σχολείου τα τελευταία χρόνια, δηλαδή, με το γεγονός ότι οι επιτυχόντες, εν τέλει, δεν επιλέγουν να εγγραφούν με συνέπεια να μην επιτυγχάνεται η απόλυτη πληρότητα.

Είναι σημαντικό, λοιπόν, να ξεκαθαρίσουμε ότι η απόφαση αυτή, κυρία συνάδελφε, δεν αποσκοπεί στον περιορισμό της πρόσβασης, αλλά στη βέλτιστη δυνατή λειτουργία του σχολείου, πάντα με βάση τις προβλεπόμενες διαδικασίες.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε,κυρία Γρηγοράκου, έχετε τον λόγο για τη δευτερολογία σας.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Αναφερθήκατε, κύριε Υπουργέ, για έξι επιλαχόντες, ότι δηλαδή έχουν περάσει είκοσι τέσσερις και υπάρχουν έξι οι οποίοι είναι επιλαχόντες. Αν ήταν δυο τα τμήματα, τότε και αυτοί οι έξι επιλαχόντες δε θα ήταν μέσα; Τόσα πολλά είναι τα παιδιά, τα οποία έχουν ενδιαφέρον για να πάνε στα συγκεκριμένα σχολεία, που ακόμα και αυτά τα όσα είναι, διότι εντάξει, προφανώς, δεν είναι τόσα όσα στη γενικής παιδείας, δηλαδή, αυτά τα παιδιά εμείς θα πρέπει να τα αποκλείσουμε και να μη δημιουργήσουμε, δηλαδή, τουλάχιστον, δύο τμήματα;

Ξέρετε, το θέμα με τα μουσικά σχολεία και ο τρόπος με τον οποίο, δυστυχώς, μένουν κάποιοι υποψήφιοι εκτός, δεν είναι απλώς αριθμητικό. Στην προηγούμενη ερώτηση, στην οποία απαντήσατε, είπατε ότι στο Υπουργείο δεν κοιτάμε απλά τους αριθμούς, κοιτάμε τα πραγματικά δεδομένα και κοιτάμε και το πόσο λειτουργικό είναι κάτι το οποίο θέλουμε να φέρουμε.

Στην προκειμένη, όμως, περίπτωση φαίνεται ότι στη Λακωνία το βλέπετε πολύ αριθμητικά το θέμα. Και μπορεί για έξι άτομα, τα οποία φαντάζουν μια σταγόνα στον ωκεανό σε όλα αυτά τα παιδιά τα οποία υπάρχουν σε όλη την Ελλάδα, για τη Λακωνία, όμως, είναι πάρα πολύ σημαντικό και αυτό γιατί; Γιατί, όπως είπαμε, είναι το μοναδικό σχολείο, το οποίο υπάρχει στη Σπάρτη και άρα, λοιπόν, αυτά τα έξι παιδιά, που λέτε εσείς ότι είναι επιλαχόντες, εάν θέλουν να συνεχίσουν και να πάνε τις σπουδές τους στο Γυμνάσιο και στο μουσικό σχολείο θα πρέπει, δυστυχώς, αυτά τα παιδιά είτε να αφήσουν εκτός τις βλέψεις τις οποίες έχουν, τα ενδιαφέροντα τα οποία έχουν και τις δεξιότητες τις οποίες έχουν ή να πάνε στην Τρίπολη.

Άρα, λοιπόν, για εμάς είναι πολύ σημαντικό να αναθεωρήσετε τη συγκεκριμένη απόφασή σας. Και επιτρέψτε μου να πω -και θα το καταθέσω και στα Πρακτικά- ότι προφανώς και ο σύλλογος γονέων και κηδεμόνων γνωρίζει τα κριτήρια, τα οποία είπατε. Είπατε και για τον αριθμό των αιτήσεων, τριάντα δυο -εσείς λέτε ότι τριάντα προσήλθαν για να εξεταστούν- τη διαθεσιμότητα του διδακτικού προσωπικού και τις κτιριακές υποδομές.

Αυτά, λοιπόν, εμείς τα κριτήρια νομίζουμε ότι τα έχουμε και αυτό το οποίο αντιλαμβανόμαστε είναι ότι προσπαθείτε να κάνετε κάτι παιδαγωγικά άδικο και κοινωνικά άδικο. Και αυτό για ποιον λόγο; Διότι, δυστυχώς, γνωρίζετε ότι τα σχολεία, τα μουσικά σχολεία, προφανώς και είναι σχολεία τα οποία καλλιεργούν τις δεξιότητες τις καλλιτεχνικές, τις μουσικές, προωθούν τη δημιουργικότητα, την καλλιτεχνική και προσωπική ανάπτυξη και έκφραση και τα μαθήματα τα οποία κάνουν είναι και γενικής παιδείας και για καλλιτεχνική δημιουργία. Αυτό, όμως, το οποίο μάλλον παραγνωρίζετε είναι ότι είναι και σχολεία τα οποία δεν είναι σχολεία ελίτ. Είναι σχολεία, τα οποία είναι δημόσια, ανοιχτά, γίνονται με εξετάσεις και δεν έχουν οικονομικούς φραγμούς.

Άρα, λοιπόν, εσείς που ευαγγελίζεστε στο Υπουργείο ότι σας ενδιαφέρουν τα μουσικά σχολεία, επιστρέψτε μου να καταθέσω στα Πρακτικά μια δήλωση της κ. Ζαχαράκη, της Υπουργού, η οποία την «Ημέρα της Μουσικής», στις 21 Ιουνίου, είχε πάει στο Μουσικό Σχολείο της Ρόδου και μέσα σε όλα αυτά τα οποία είπε, αναφέρει συγκεκριμένα ότι: «Στο Υπουργείο Παιδείας στόχος μας είναι η ουσιαστική ενίσχυση των μουσικών σχολείων με επάρκεια εκπαιδευτικών, με σύγχρονα μέσα και με ανοιχτό όραμα». Δυστυχώς, και από την απάντηση σας βλέπουμε ότι, τελικά, το Υπουργείο Παιδείας δεν έχει γενικότερα ανοιχτό όραμα, εκπαιδευτικό όραμα για τα μουσικά σχολεία, πόσω μάλλον για το Μουσικό Σχολείο της Σπάρτης.

Άρα, λοιπόν, εμείς αυτό το οποίο σας ζητάμε αυτήν τη στιγμή είναι να αναθεωρήσετε την απόφασή σας αυτή, η οποία δημιουργεί αποκλεισμούς σε μια περιοχή που γνωρίζετε ότι υπάρχει δημογραφικό πρόβλημα. Άρα, λοιπόν, δεν κάνετε τίποτα για την περιφερειακή ανάπτυξη, δεν μπορεί, δηλαδή, ο κόσμος είτε από την Αθήνα να έρθει να ζήσει στη Λακωνία ή όσοι μένουν στη Λακωνία να έχουν την ίση πρόσβαση στα σχολεία, όπως έχουν τα παιδιά στην Αθήνα και στη Θεσσαλονίκη.

Και επιτρέψτε μου να πω -εσείς, βέβαια, θα το γνωρίζετε καλύτερα και ως Υπουργός, αλλά και ως Βουλευτής Αρκαδίας- ότι λέγεται πως για το Μουσικό Σχολείο της Τρίπολης τα δύο τμήματα, τα οποία υποτίθεται ότι έχουν αποφασιστεί, μπορεί να τα κάνετε τρία. Επομένως, λοιπόν, θα θέλαμε την ίση αντιμετώπιση και των Λακώνων μαθητών και των παιδιών της Λακωνίας που πρέπει να έχουν ίση πρόσβαση στην παιδεία.

Γι’ αυτόν τον λόγο σας παρακαλούμε πολύ να αναθεωρήσετε και να εγκρίνετε και να αποφασίσετε δύο, τουλάχιστον, τμήματα Μουσικού Σχολείου στη Σπάρτη.

Σας ευχαριστώ.

(Στο σημείο αυτό η Βουλευτής κ. Παναγιώτα (Νάγια) Γρηγοράκου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Ορίστε, κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κυρία συνάδελφε, κατανοούμε πλήρως την ευαισθησία της τοπικής κοινωνίας και των γονέων και, βεβαίως, αντιλαμβανόμαστε το πόσο σημαντική είναι η ύπαρξη του Μουσικού Σχολείου της Σπάρτης για τη Λακωνία συνολικά.

Βέβαια, λυπάμαι που και από την πρωτολογία μου δεν ακούσατε, ενδεχομένως, τίποτα από αυτά που σας είπα. Σας είπα ότι υπήρχαν τριάντα δύο υποψήφιοι, δύο δεν προσήλθαν. Αυτοί οι αριθμοί δεν νομίζω ότι αμφισβητούνται. Προσήλθαν τριάντα για εξετάσεις και πέτυχαν είκοσι τέσσερις. Θέλετε με τους είκοσι τέσσερις να φτιαχτεί δεύτερο τμήμα; Εκ των πραγμάτων δεν γίνεται. Όπως και είπα ότι αν κάποιος από τους είκοσι τέσσερις δεν πάει, προφανώς, θα πάρουμε κάποιον από τους έξι, οι οποίοι δεν πέτυχαν -δεν πέτυχαν επαναλαμβάνω- στις εξετάσεις. Αυτά τα λέω για να μη δημιουργούνται εντυπώσεις και να μη δημιουργούνται ψευδαισθήσεις.

Θα ήθελα, λοιπόν, να επισημάνω ότι το κριτήριο του αριθμού των υποψηφίων δεν οδηγεί αυτόματα στη δημιουργία αντίστοιχων τμημάτων, με δεδομένο ότι η εισαγωγή τόσο των μαθητών όσο και των μαθητριών γίνεται κατόπιν επιλογής. Δηλαδή, δεν επιλέγονται να φοιτήσουν σε μουσικό γυμνάσιο όλοι οι αιτούντες μαθητές, μαθήτριες ούτε όλοι όσοι επιτύχουν τη βάση στα μαθήματα της εισαγωγής. Αυτά φαντάζομαι τα γνωρίζετε ή αν δεν τα γνωρίζετε, οφείλω και εγώ να σας τα πω. Και, μάλιστα, αυτή δεν είναι μια πραγματικότητα την οποία τη βλέπουμε μόνο στη Σπάρτη, για να είμαστε ξεκάθαροι. Επιτρέψτε μου, λοιπόν, να πω ότι το ποσοστό των επιτυχόντων είναι περίπου 80%, πολύ υψηλότερο απ’ ότι βλέπουμε στα μουσικά σχολεία άλλων περιφερειών. Δεν είναι, όμως, 100%.

Επιπλέον, βάσει των δεδομένων των προηγουμένων ετών το σχολείο ενώ λειτουργούσε σταθερά με δύο τμήματα σε δυναμικότητα, στην πράξη είχαμε λιγότερους μαθητές, καθώς δεν εγγράφεται το σύνολο των επιτυχόντων. Η ζωή φέτος είναι απολύτως εναρμονισμένη με τη δυνατότητα λειτουργίας ενός τμήματος, είκοσι τέσσερα άτομα, όπως ανέφερα και αυτό διασφαλίζει όχι μόνο την ποιότητα της διδασκαλίας, αλλά και τη λειτουργική επάρκεια του σχολείου. Και ήταν μια απόφαση που είχε καταστεί εξ αρχής γνωστή.

Εκτός αυτού, όπως είπα και στην πρωτολογία, η απόφαση αυτή δεν αποσκοπεί στον περιορισμό της πρόσβασης κανενός μαθητή. Αντιθέτως, η απόφαση της περιφερειακής διεύθυνσης στοχεύει στην ενθάρρυνση της φοίτησης από τους πραγματικά ενδιαφερόμενους μαθητές. Ούτε οι επιλαχόντες, αλλά ούτε όποιος θέλει να φοιτήσει στο μουσικό σχολείο αποκλείεται από το δικαίωμα να δώσει κατατακτήριες εξετάσεις εκ νέου. Η πολιτεία δεν θέτει εμπόδια σε κανέναν που θέλει να κυνηγήσει το όνειρό του.

Κυρία συνάδελφε, στόχος μας δεν είναι η τυπική εφαρμογή των κανόνων -το είπα και από την αρχή- αλλά η στήριξη της δημιουργικής έκφρασης και της δίκαιης πρόσβασης των μαθητών και των μαθητριών σε ευκαιρίες καλλιτεχνικής παιδείας, ιδιαίτερα στην περιφέρεια και προς αυτήν την κατεύθυνση συνεχίζουμε με διάλογο, συνεργασία και διαφάνεια.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν περάσουμε στην τελευταία επίκαιρη ερώτηση για σήμερα, επιτρέψτε μου τέσσερις ανακοινώσεις.

Η πρώτη αφορά στην επιστολή από τις 14 Ιουλίου 2025 προς τον Πρόεδρο της Βουλής του Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη, ο οποίος γνωστοποιεί ότι ως Κοινοβουλευτικός Εκπρόσωπος της Κοινοβουλευτικής Ομάδας της Νέας Δημοκρατίας για τα ζητήματα αρμοδιότητας της Επιτροπής Μορφωτικών Υποθέσεων και της Επιτροπής Κοινωνικών Υποθέσεων ορίζεται ο Βουλευτής κ. Μακάριος Λαζαρίδης, ως Κοινοβουλευτικός Εκπρόσωπος της Κοινοβουλευτικής Ομάδας της Νέας Δημοκρατίας για τα ζητήματα αρμοδιότητας της Επιτροπής Εθνικής Άμυνας και Εξωτερικών Υποθέσεων και της Επιτροπής Δημόσιας Διοίκησης, Δημόσιας Τάξης και Δικαιοσύνης ορίζεται ο Βουλευτής κ. Δημήτρης Καιρίδης και ως Κοινοβουλευτικός Εκπρόσωπος της Κοινοβουλευτικής Ομάδας της Νέας Δημοκρατίας για τα ζητήματα αρμοδιότητας της Επιτροπής Οικονομικών Υποθέσεων και της Επιτροπής Παραγωγής και Εμπορίου ορίζεται ο Βουλευτής κ. Παναγιώτης Μηταράκης.

Η σχετική επιστολή θα καταχωριστεί στα Πρακτικά της σημερινής συνεδρίασης.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 103)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Η δεύτερη ανακοίνωση αφορά σε δύο σχέδια νόμου:

1. Οι Υπουργοί Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας ,Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Μετανάστευσης και Ασύλου, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης Κλιματικής Κρίσης και Πολιτικής Προστασίας και Επικρατείας, καθώς και Οι Αναπληρωτές Υπουργοί Παιδείας, Θρησκευμάτων και Αθλητισμού και Υποδομών και Μεταφορών κατέθεσαν στις 11-7-2025 σχέδιο νόμου «Κώδικας Φορολογίας Περιουσίας».

2. Οι Υπουργοί Δικαιοσύνης, Εθνικής Οικονομίας και Οικονομικών, Εξωτερικών, Εθνικής Άμυνας και Εσωτερικών, Υγείας, Προστασίας του Πολίτη Ανάπτυξης, Εργασίας και Κοινωνικής Ασφάλισης, Πολιτισμού, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, καθώς και ο Υφυπουργός στον Πρωθυπουργό κατέθεσαν στις 12-7-2025 σχέδιο νόμου «Παρεμβάσεις στον Κώδικα Πολιτικής Δικονομίας - Τροποποιήσεις σχετικά με τη δημοσίευση διαθηκών - Τροποποιήσεις στο ρυθμιστικό πλαίσιο των ανακοπών κατά της αναγκαστικής εκτέλεσης με σκοπό την επιτάχυνση της εκδίκασης - Λοιπές διατάξεις αρμοδιότητας του Υπουργείου Δικαιοσύνης».

Παραπέμπονται στις αρμόδιες Διαρκείς Επιτροπές.

Η τρίτη ανακοίνωση στο Σώμα: Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2023 «Ποινική ευθύνη των Υπουργών», όπως ισχύουν, την 14-7-2025 ποινική δικογραφία που αφορά στην Υπουργό Πολιτισμού Στυλιανή Μενδώνη.

Και, τέλος, η τέταρτη ανακοίνωση: Η Βουλευτής κ. Μαρία - Ελένη Σούκουλη - Βιλιάλη ζητεί άδεια ολιγοήμερης απουσίας στο εξωτερικό από 17 έως 18 Ιουλίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Και προχωρούμε στην τελευταία επίκαιρη ερώτηση.

Πρόκειται για τη δεύτερη με αριθμό 1170/4-7-2025 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Ανδρέα Παναγιωτόπουλου προς τον Υπουργό Υποδομών και Μεταφορών, με θέμα: «Σε εκκρεμότητα παραμένει εδώ και χρόνια η ολοκλήρωση της σιδηροδρομικής διασύνδεσης Αιγίου - Πάτρας».

Θα απαντήσει ο Αναπληρωτής Υπουργός Υποδομών και Μεταφορών κ. Κωνσταντίνος Κυρανάκης.

Κύριε Παναγιωτόπουλε, έχετε τον λόγο για την πρωτολογία σας.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, μιλάμε για την τρίτη πόλη της χώρας, την Πάτρα, που κατά την ίδρυση του ελληνικού κράτους ήταν από τις πρώτες πόλεις όπου έφτασε το τρένο και αυτό εξαιτίας της παραγωγικής δραστηριότητας τόσο του πρωτογενούς τομέα όσο και του δευτερογενούς και της βιομηχανίας που αναπτύχθηκε. Η έλευση του τρένου, λοιπόν, μέχρι το λιμάνι της Πάτρας και η υπογειοποίηση της γραμμής στο αστικό κέντρο της πόλεως θα έπρεπε να είναι ήδη γεγονός εδώ και πολλά χρόνια, εάν οι εξαγγελίες της Κυβέρνησης γίνονταν πραγματικότητα.

Υπέβαλα επίκαιρη ερώτηση και πριν έναν χρόνο σχετικά με την σιδηροδρομική διασύνδεση του λιμανιού της Πάτρας με το Ρίο και τις καθυστερήσεις των έργων στο τμήμα της γραμμής Αιγίου - Ρίου. Απαντήσατε σχετικά με το πρώτο θέμα ότι το έργο δεν είχε καταφέρει να χρηματοδοτηθεί για διάφορους λόγους από την Ευρώπη, χωρίς όμως να υπάρχει μια σαφής αξιολόγηση για τους λόγους της αποτυχίας της χρηματοδότησης. Στη συνέχεια, είπατε ότι τον Ιανουάριο του 2024 έχετε κάνει εκ νέου αίτημα χρηματοδότησης στο ανταγωνιστικό σκέλος του χρηματοδοτικού προγράμματος CEF2.

Βέβαια, είχαμε δηλώσεις στο 13ο Συνέδριο της Πελοποννήσου τόσο του Υπουργού Ανάπτυξης όσο και του Υπουργού Υποδομών. Ο Υπουργός Ανάπτυξης είπε ότι μέσα στο έτος θα υπάρξουν καλά νέα και ευχάριστες εξελίξεις. Ο Υπουργός Υποδομών είπε ότι απλά θα έχουμε και 14ο Συνέδριο της Πελοποννήσου, όπου θα ξανακουβεντιάσουμε τον προγραμματισμό της σιδηροδρομικής διασύνδεσης.

Στο μεταξύ, για την ολοκλήρωση διασύνδεσης του Ρίου με το λιμάνι της Πάτρας και σε συνέχεια με τη ΒΙΠΕ, το αεροδρόμιο του Αράξου, αλλά και τη λοιπή Πελοπόννησο, όπως ήταν κιόλας, χρειάζεται να ολοκληρωθεί μια σειρά έργων που αφορούν την ηλεκτροκίνηση από Κιάτο μέχρι το Αίγιο, που είναι και ένα πρώτο ερώτημα, και τη σιδηροδρομική σύνδεση Αιγίου - Ρίου.

Ειδικότερα για το τμήμα της γραμμής Ψαθόπυργος - Ρίο, έχουν ανακύψει προβλήματα λόγω της διάλυσης της σύμβασης της εργολαβίας από το 2023 και την εγκατάλειψη της περιοχής τα τελευταία χρόνια, με υποβάθμιση όχι απλώς της ποιότητας ζωής αλλά και όλων των εγκαταστάσεων παράλιων και τουριστικών περιοχών. Είναι τραγικό, διότι η σύμβαση διαλύθηκε και από εκεί και πέρα δεν ξέρουμε ακόμα τι θα απογίνει εκεί και θέλουμε και σε αυτό σαφή απάντηση.

Τώρα, όσον αφορά τη σιδηροδρομική διασύνδεση του Ρίου με το λιμάνι της Πάτρας, έχουμε και εκεί ένα αλαλούμ εξαγγελιών, ανακοινώσεων, είτε Υπουργών είτε Κυβερνητικών Εκπροσώπων, για τη χρηματοδότηση του έργου. Έχουμε φτιάξει δύο φορές προτάσεις με διαφορετικά ποσά χρηματοδότησης προς την Ευρωπαϊκή Ένωση, έχουν απορριφθεί και τα δύο και αφενός θέλουμε να ξέρουμε γιατί έχουν απορριφθεί και αφετέρου θέλουμε να είμαστε σαφείς στις προβλέψεις της Κυβέρνησης, στον προγραμματισμό της Κυβέρνησης. Υπάρχει πρόβλεψη για εναλλακτική πηγή χρηματοδότησης ή εναλλακτικές πηγές χρηματοδότησης; Η Κυβέρνηση παραμένει σταθερή στη θέση της, που είναι οι θέσεις του Δήμου Πατρέων και των λοιπών φορέων της πόλεως και καθολικά όλου του λαού των Πατρών για πλήρη υπογειοποίηση μέσα στο κέντρο του αστικού ιστού της πόλεως, στο συνεκτικό του τμήμα; Υπάρχει χρονοπρογραμματισμός τελικά; Να το πούμε έτσι: Πότε θα έρθει επιτέλους το τρένο στην Πάτρα; Πότε θα ολοκληρωθούν τα έργα ηλεκτροκίνησης; Πότε θα συνδεθεί το λιμάνι ως κόμβος, υποτίθεται, εμπορίου μεταφορών και διασύνδεσης της περιοχής;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε συνάδελφε, το τρένο προς την Πάτρα έχει αποδειχθεί ότι είναι μια δύσκολη ιστορία. Εγώ θέλω να είμαι ειλικρινής. Όπως σωστά είπατε, πριν από κάποια χρόνια, το 2023 και το 2024, υποβλήθηκαν όντως από την προηγούμενη πολιτική ηγεσία προτάσεις στο πρόγραμμα CEF και CEF2 -δηλαδή, Connecting Europe Facility- της Ευρωπαϊκής Ένωσης. Είναι το χρηματοδοτικό πρόγραμμα που για όλα τα μεγάλα έργα διασυνδέσεων και σιδηροδρομικών και άλλου τύπου βοηθά τα κράτη-μέλη να μπορέσουν να υλοποιήσουν μεγάλα έργα. Για παράδειγμα, η αναβάθμιση σύνδεσης Αλεξανδρούπολη προς Ορμένιο εγκρίθηκε από το αντίστοιχο πρόγραμμα με την ανάλογη τεκμηρίωση. Αυτές οι δύο προτάσεις και το 2023 και το 2024 απορρίφθηκαν δυστυχώς από την Ευρωπαϊκή Επιτροπή. Και η δεύτερη το 2024 απορρίφθηκε.

Και αυτό συνέβη, διότι ο πολύ μεγάλος προϋπολογισμός αυτού του έργου αγγίζει το μισό δισεκατομμύριο. Ειρήσθω εν παρόδω, με σημερινές τιμές, αν επανυποβληθεί ο φάκελος, θα είναι ακόμη μεγαλύτερος, διότι τα υλικά και οι εργασίες έχουν αυξηθεί οι τιμές τους. Δυστυχώς, αυτή η λύση δεν φαίνεται να προχωρά στο συγκεκριμένο πρόγραμμα.

Τώρα, πρέπει να φτάσει το τρένο στην Πάτρα; Πρέπει να φτάσει το τρένο στην Πάτρα. Άρα, λοιπόν, αυτήν τη στιγμή, αυτήν την περίοδο εξετάζουμε μαζί με εσάς, μαζί με συναδέλφους από όλα τα κόμματα, μαζί με την περιφέρεια και τον περιφερειάρχη, εναλλακτικές για το πόσο αυτό μπορεί να συμβεί.

Θέλω, όμως, να σας πω για την παλιά διαδρομή -γιατί αναφέρατε ότι η Πάτρα ήταν μία από τις πρώτες πόλεις που διασυνδέθηκε με τρένο- που έχει μετατραπεί σήμερα σε προαστιακό, θα αναβαθμιστεί η υπάρχουσα υποδομή της. Αυτές τις μέρες ήρθαν καινούργιοι συρμοί, καινούργια τρένα στην Πάτρα και τα στοιχεία για την προηγούμενη χρονιά δείχνουν ότι είναι στις top 5 πιο δημοφιλείς διαδρομές της Ελλάδας αυτή η χρήση του προαστιακού της Πάτρας. Είναι η τέταρτη πιο δημοφιλής σε όλη την Ελλάδα.

Άρα, λοιπόν, ναι, προφανώς πρέπει να επενδύσουμε περισσότερο σε αυτήν τη διαδρομή και πρέπει και το τρένο από την Αθήνα, από την υπόλοιπη χώρα να μπορεί να φτάσει στο σημείο, για να μπορέσει να υπάρχει μία πολυτροπική διασύνδεση, όπως λέγεται. Αυτό πώς μπορεί να γίνει; Από τον σταθμό του Ρίου.

Αν έχω την ευκαιρία, κύριε Πρόεδρε, στη δευτερολογία μου θα αναπτύξω λίγο περισσότερο αυτήν την εναλλακτική.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κύριε Παναγιωτόπουλε, έχετε τον λόγο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, για το πρώτο πρόγραμμα που απορρίφθηκε το 2022 ήταν 371 εκατομμύρια το αιτούμενο ποσό της επιχορήγησης. Η δεύτερη προσπάθεια κατέβηκε στα 110 εκατομμύρια. Τώρα, πώς βγαίνουν σήμερα τα 500 και τα 700 κατά δημοσιεύσεις ενδεχομένως, για να αποθαρρύνουμε ένα κίνημα ολόκληρο ή να ενθαρρύνουμε αυτούς οι οποίοι δεν θέλουν να φτάσει στο τρένο στην Πάτρα;

Παίρνω τα λόγια τώρα του Ευρωπαίου Επιτρόπου Μεταφορών, του Έλληνα Απόστολου Τζιτζικώστα. Για τα αίτια της διπλής απόρριψης του έργου ο κ. Τζιτζικώστας είναι αποκαλυπτικός: «Και στις δύο περιπτώσεις δεν επελέγη για χρηματοδότηση, κυρίως λόγω έλλειψης επαρκούς ωριμότητας». Ποιανού είναι η ευθύνη, λοιπόν, της επαρκούς ωριμότητας και της τεκμηρίωσης ενός φακέλου που στέλνουμε στην Ευρωπαϊκή Ένωση; Οι Ευρωπαίοι μάς φταίνε τώρα; Και λέει: «Δεν είχε υπογραφεί η σύμβαση για την κατασκευή. Οι περιβαλλοντικοί όροι δεν είχαν εγκριθεί πλήρως. Εκκρεμούσαν οι απαλλοτριώσεις γης. Οι μικροί κυκλοφοριακοί φόρτοι, δηλαδή περίπου 15 αμαξοστοιχίες ανά κατεύθυνση την ημέρα, 5 εμπορευματικές και 10 επιβάτες δεν δικαιολογούν μια τέτοια δαπανηρή επένδυση». Άρα είναι ευθύνη των ελληνικών αρχών, της ελληνικής Κυβέρνησης, διότι ο φάκελος δεν είναι προετοιμασμένος, δεν είναι ώριμος, δεν είναι τεκμηριωμένος, ούτως ώστε να διολισθήσει στην αποτυχία.

Επανέρχομαι και λέω τώρα: Δεν θα πάω παλιότερα, γιατί αν σας αναφέρω εδώ τις δηλώσεις των Κυβερνητικών Εκπροσώπων από το 2007, από τον Λιάπη ακόμα που θυμάμαι εγώ τόσα χρόνια, θα είναι τραγικά τα πράγματα. Και μην ξεχνάτε ότι μπαίνετε στον έβδομο χρόνο διακυβέρνησης της χώρας από τη Δεξιά, για να μην μπούμε στον δέκατο πέμπτο της τελευταίας εικοσαετίας από την Κυβέρνησή σας, της Νέας Δημοκρατίας. Λοιπόν, δεν έχετε ολοκληρώσει ακόμα την ηλεκτροκίνηση Κιάτο - Αίγιο. Καρκινοβατεί και αυτή η εργολαβία. Δεν μπαίνει κανένας στο τρένο, για να λέμε μετά ότι δεν αποδίδει, δεν ωφελεί την περιοχή, δεν κάνει. Καταλήγει στο Αίγιο. Πού καταλήγει στο Αίγιο; Ούτε συνδετήρια οδός δεν υπάρχει μεταξύ του σταθμού του ΟΣΕ με την πόλη του Αιγίου. Ποιος θα πάει εκεί; Κανένας πάλι.

Άρα χρειαζόμαστε, κύριε Υπουργέ, το Υπουργείο σας να κάνει μια ολοκληρωμένη μελέτη του έργου, να σταθεί από πάνω, να πάνε επιτόπου και όχι μέσα από τα γραφεία να κάνουν τη μελέτη. Να δουν τις ανάγκες της περιοχής, να δουν τον χώρο της περιοχής. Να δουν πώς εξυπηρετείται ο λαός αφενός και οι κάτοικοι των πόλεων του Αιγίου, των Πατρών, της Αχαΐας και πώς συνδέεται το έργο αυτό με τους βασικούς παραγωγικούς, συνοριακούς, επιβατικούς σταθμούς και κόμβους, δηλαδή με το λιμάνι, με το αεροδρόμιο, με τα παραγωγικά κέντρα και με όλα αυτά τα οποία θα δώσουν ώθηση και ανάπτυξη στην περιοχή, για να μπορέσουμε να πούμε ότι η δυτική Ελλάδα υπάρχει και υπάρχει και προγραμματισμός τέτοιος για την αναβάθμισή της.

Η δυτική Ελλάδα, κύριε Πρόεδρε, είναι εντελώς υποβαθμισμένη σε σχέση με την υπόλοιπη Ελλάδα, διότι δεν έχουμε καμία διασύνδεση από τη μια άκρη στην άλλη και έχουμε την πλημμελή και ανερμάτιστη, θα έλεγα, σιδηροδρομική διασύνδεση, αφού καρκινοβάτησε και η οδική, τέλος πάντων, και κατέληξε όπως κατέληξε, και έχουμε αυτήν τη σύνδεση σήμερα από την Αθήνα στην Πάτρα με όλα αυτά που βλέπετε. Και ποιος θα μπει σε πετρελαιοκίνηση και ποιος θα αλλάζει τρένο και ποιος θα μπαίνει και σε λεωφορείο του ΟΣΕ για να πάει; Κανένας. Μετά τι θα λέμε; Ότι δεν συμφέρει η γραμμή. Όχι δεν συμφέρει γραμμή, η πολιτική η ακολουθούμενη δεν συμφέρει, διότι δεν έχει υπ’ όψιν της την παραγωγική ανασυγκρότηση και ανάπτυξη της περιοχής.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ο λόγος σε εσάς.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Κατ’ αρχάς, να απαντήσω στον κύριο συνάδελφο ότι την οδική πρόσβαση στον σταθμό του Αιγίου την έχουμε δώσει στις αρχές του χρόνου, στις αρχές του 2025. Έχει ήδη συμβεί αυτό. Μου κάνει εντύπωση που δεν είστε ενημερωμένος, παρ’ ότι εκλέγεστε στην ευρύτερη περιοχή.

Να πω, επίσης, ότι ο προϋπολογισμός τον οποίο αναφέρατε ότι μειώθηκε για τη δεύτερη πρόταση επίσης δεν ισχύει. Έχω εδώ την απάντηση της ΕΡΓΟΣΕ και τον προϋπολογισμό ο οποίος κατατέθηκε. Είναι 477 εκατομμύρια ευρώ, δηλαδή σχεδόν μισό δισ., 447 εκατομμύρια ευρώ. Γιατί είναι τόσο υψηλός; Διότι δεν δέχεται η τοπική κοινωνία να υπάρξει μια υπέργεια διασύνδεση με το λιμάνι, θέλει μια υπόγεια διασύνδεση με το λιμάνι. Σύμφωνοι, αλλά αυτό το έργο είναι πιο ακριβό, κοστίζει πιο πολλά χρήματα. Άρα, λοιπόν, με αυτά τα χρήματα κατατέθηκε η πρόταση.

Είναι προφανές για τον οποιονδήποτε γνωρίζει τα βασικά για δημόσια έργα ότι καμία σύμβαση δεν μπορούσε να υπογραφεί, όπως είπατε και μας κατηγορήσατε, πριν εγκριθεί χρηματοδοτικό εργαλείο. Πώς θα είχαν υπογράψει μια σύμβαση υλοποίησης χωρίς χρηματοδότηση; Εξηγήστε μου πού έχει συμβεί αυτό σε άλλο δημόσιο έργο σε όλη την Ευρώπη, για να το δούμε κι εμείς και να το προχωρήσουμε.

Σε ότι αφορά την ηλεκτροκίνηση, έχετε απόλυτο δίκαιο ότι πρέπει να προχωρήσει. Εντός του 2026 το συμβασιοποιημένο έργο θα ολοκληρωθεί με εξαίρεση τα τελευταία επτά χιλιόμετρα από τον Ψαθόπυργο προς το Ρίο, που είναι κρίσιμα για να μπορέσουμε να φτάσουμε και να διασυνδέσουμε, για τα οποία σας υπενθυμίζω, κύριε συνάδελφε, ότι υπήρχε ένα δημόσιο έργο που ανατέθηκε το 2017, επί ημερών σας δηλαδή, φαντάζομαι ξέρετε σε ποιον εργολάβο, ο οποίος είχε ορίζοντα ολοκλήρωσης τριάντα έξι μήνες. Το ολοκλήρωσε σε τριάντα έξι μήνες; «Όχι» είναι η απάντηση.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Κυβερνάτε επτά χρόνια.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Αιτήθηκε παρατάσεις και ξανά παρατάσεις και σωστά αποφασίστηκε το 2023 να μη δοθούν άλλες παρατάσεις, γιατί προφανώς υπήρχε μια κοροϊδία στην υλοποίησή του. Έτσι, λοιπόν, θα προκηρυχθεί νέος διαγωνισμός γι’ αυτά τα επτά χιλιόμετρα -δεν υπάρχει άλλη λύση- διότι ακόμη και οι προτάσεις για συμπληρωματικές συμβάσεις που κατατέθηκαν προς το Ελεγκτικό απορρίφθηκαν τρεις φορές.

Άρα, λοιπόν, ναι, συμφωνώ μαζί σας, πρέπει να υπάρξει διασύνδεση με την Πάτρα, αλλά πρέπει αυτό να γίνει με μια εναλλακτική. Η υπογειοποίηση έχει απορριφθεί δύο φορές για λόγους που έχουν τεκμηριωθεί μέσα στην απαντητική επιστολή της Ευρωπαϊκής Επιτροπής -προφανώς όχι αυτούς που αναφέρατε- και με χαρά οι συνάδελφοι από όλα τα κόμματα που εκλέγονται στην περιοχή, ο περιφερειάρχης, η αυτοδιοίκηση, ο δήμαρχος, όποιοι θέλουν να κάτσουμε σε ένα τραπέζι για να δούμε τις εναλλακτικές.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 16.40΄ λύεται η συνεδρίαση για αύριο, ημέρα Τρίτη 15 Ιουλίου 2025 και ώρα 10.00΄, με αντικείμενο εργασιών του Σώματος, νομοθετική εργασία: αποφάσεις Βουλής, σύμφωνα με την ειδική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**